
Peloponnesolaissota 


Peloponnesolaissota, jota Sparta ja Ateena kävivät kes- 
kenään v. 431—404 eKr., muodostui seurauksiltaan niin 
järkyttäväksi, että sen alkamista voidaan sanoa Kreikan 
kohtalonhetkeksi. Joku saattaisi kysyä, mitä meitä nyky- 
ajan ihmisiä enää liikuttaa peloponnesolaissota, jota Krei- 
kan kaupunkivaltiot kävivät keskenään niin kaukaisena 
aikana kuin lähes 2400 vuotta sitten ja joka suuruudel- 
taan ja seurauksiltaan ei ole lainkaan verrattavissa niihin 
valtaviin kansojen kamppailuihin, joiden todistajina me 
äskettäin olemme olleet ja joiden seurauksista yhä saamme 
kärsiä, samalla kun uuden maailmansodan uhka on alin- 
omaisena puheenaiheena. Pintapuolisesti katsoen näyttää- 
kin peloponnesolaissota enää nykyisin verraten vähän 
kiinnostavalta. Mutta syvemmin asiaa tarkastellessa se 
saa toisenlaisen merkityksen. 

Kukaan ei näet voi kiistää, että länsimainen sivistyk- 
semme suurelta osalta pohjautuu perintöön, jonka olemme 
kreikkalaisilta joko suoraan tahi roomalaisten välityksellä 
saaneet. Tämä tosiasia on näinä aikoina tullut yhä ilmei- 
semmäksi. Juuri siitä syystä Kreikan historian tärkeät ta- 
pahtumat koskevat meitä vielä tänään läheisemmin kuin 

monet myöhemmän ajan historialliset seikat, joilla ei aina 
ole tarvinnut olla laajempaa kantavuutta. Peloponneso- 
laissota taas on Kreikan historian käännekohta. Tässä so- 
dassa kreikkalainen kulttuurimaailma raateli itsensä siinä 


määrin rikkinäiseksi, että se sen jälkeen menetti poliitti- 
sen merkityksensä. Kreikkalaiset tekivät peloponnesolais- 
sodassa itse tyhjäksi kaikki ne saavutukset, jotka olivat 
olleet persialaissodissa saadun loistavan voiton suoranaisia 
seurauksia. Voidaan sanoa, että persialaissotien ja pelo- 
ponnesolaissodan välisenä ajanjaksona, vuosien 479 ja 
431 välillä, silloisen maailmanpolitiikan keskus oli kreik- 
kalaisessa kulttuuriyhteisössä, joka käsitti varsinaisen Krei- 
kan saarineen ja sen lisäksi Vähän-Aasian rannikon sekä 
Sisilian ja Etelä-Italian siirtokunnat. Peloponnesolais- 
sodan kuluessa politiikan painopiste siirtyi takaisin Per- 
sian valtakuntaan, kunnes jonkin ajan kuluttua silloisen 
suurpolitiikan näyttämölle ilmestyi Makedonia, joka ku- 
ninkaidensa Filippoksen ja Aleksanteri Suuren johdolla 
joksikin aikaa kohoaa kulttuurimaailman ainoaksi suur- 
vallaksi. Peloponnesolaissota täten tuhosi Kreikan val- 
tioiden poliittisen mahdin, voimme sanoa ainaiseksi. Sa- 
malla se merkitsi päätöstä sille loistavalle kulttuurikehi- 
tykselle, joka erityisesti Ateenassa oli tapahtunut persia- 
laissotien jälkeen ja jonka ihania aineellisia muistomerk- 
kejä Ateenan Akropoliilla emme koskaan voi lakata ihai- 
lemasta ihmisen kauneudenkaipuun yhtenä sopusuhtaisim- 
pana ja vaikuttavimpana ilmaisuna. 

Näin muistaessamme, millaista tappiota peloponneso- 
laissota tuotti kreikkalaiselle kulttuurille, havaitsemme 
helpommin, että tällä sodalla oli suuri maailmanhistorial- 
linen merkitys. Mutta vielä lisäksi meidän on huomattava, 
että peloponnesolaissota on länsimaiden historiassa ensim- 
mäinen esimerkki sodasta, jossa toisiansa tuhoavat samaan 
kulttuuripiiriin läheisesti. kuuluvat -valtiot.. Me näemme 
tässä ensimmäisen kerran tuon ihmiskunnan murhenäy- 
telmän, että: heimot, joilla on yhteinen sivistys ja suurin 
piirtein yhteiset elämänihanteet, jotka tunnustavat samo- 
jen sivistysarvojen merkityksen, kaikesta huolimatta jon- 
kinlaisen kovakouraisen kohtalon voiman vetäminä käyvät 
murskaamaan sitä, mikä on yhteisin henkisin ponnistuk- 
sin luotu ja mitä pidetään yhteisen ja yksimielisen käsi- 
tyksen mukaisesti arvokkaana. Siinä suhteessa pelopon- 
nesolaissotaa voidaan jokseenkin tarkalleen verrata ensim- 


e... 


mäiseen "maailmansotaan. Jälkimmäisessähän niinikään 
kansat, jotka yhdessä « olivat kehittäneet nykyisen länsimai- 
sen sivistyksen, kävivät sokeassa valtataistelussaan tuhoa- 
maan koko sitä perustaa, jolle siihen asti oli rakennettu. 
Seuraukset olivat molemmissa tapauksissa samanlaatuiset. 
Edellisessä tapauksessa menetti poliittisen merkityksensä 
Kreikka, jälkimmäisessä tapauksessa koko Länsi-Eurooppa. 

Syytkin, jotka johtivat näihin toisistaan lähes puolen- 
kolmatta vuosituhannen ajallisen välimatkan päässä ole- 
viin sotiin, olivat monessa suhteessa samantapaiset. Sekä 


peloponnesolaissodan että ensimmäisen maailmansodan 

aiheutti poliittinen valtataistelu, joka ei sallinut kuunnella 
järjen ääntä. Näemme siitä kehityksestä, joka Kreikassa 
johti peloponnesolaissotaan, että vallanlaajentamispyrki- 
mykset, joita on tapana nimittää imperialismiksi, kuin 
luonnonvoiman pakosta johtavat aseelliseen voimainmitte- 
lyyn, jos sillä valtiolla, joka pyrkii laajenemaan, on tiel- 
lään toinen suunnilleen yhtä voimakas valta. Ja tämä 
voimainkoetus vie helposti tuhoamistaisteluun, joka ei tau- 
koa, ennen kuin jompikumpi puoli on toisen armoilla. 
Vieläpä sattuu niin, että lopullisesti ei kumpikaan niistä, 
jotka kamppailussa varsinaisesti ovat olleet toisiansa vas- 
tassa, saa itselleen hyötyä voitosta, vaan sen perii kolmas 
valta, joka joko kokonaan on pysynyt taistelusta syrjässä 
tahi vasta sen loppuvaiheessa on antanut siihen panok- 
sensa. Niin kävi jo peloponnesolaissodassa, jossa todellinen 
voittaja oli Persia, se valtakunta, jonka olisi luonnonjärjes- 
tyksen mukaan pitänyt olla molempien taistelevien puo- 
lien yhteinen vihollinen. 

Ateenan ja Spartan vastakohtaisuus oli jo sangen var- 
haisen ajan perua. Sparta oli säilyttänyt vanhimmista 
ajoista lähtien perinnäisen kuninkuuden ja omalaatuisen, 
sotilaallista mahtia tehostavan yhteiskuntajärjestyksen; Se 
oli Kreikan vanhoillisin valtio, jossa harvalukuinen hallit- 
seva yhteiskuntaluokka säilytti valtansa häikäilemättömin 
voimakeinoin. Se oli täten sotilas- ja poliisivaltio, joka 


kammosi kaikkia vapaita tuulahduksia. Sitä vastoin Atee- 


nassa vallitsi vanhoista ajoista alkaen kansanvaltainen kat- 
ansanvaltainen | 

santotapa, joka aiheutti, että valtiojärjestystä yhtämittai- 

sesti kehitettiin yhä demokraattisempaan suuntaan. Tosin 
sielläkään ei ymmärrettävästi vallinnut sellainen kansan- 

valta kuin nykyajan demokraattisissa valtioissa, mutta peri- 4 Y 
aatteessa tunnustettiin kaikkien vapaiden kansalaisten_yh- 224,7, 
denvertaisuus ja oikeus" ottaa osaa valtiollisten asioiden 
käsittelemiseen ja ratkaisemiseen. Varakkaalla porvaris- 

tolla oli kuitenkin suurin vaikutusvalta valtion asioista 
määrättäessä. 

Kun Sparta ja Ateena täten edustivat aivan vastakkai- 
sia valtiollisia katsomuksia, oli ymmärrettävää, etteivät näi- 
den valtioiden suhteet olleet voineet muodostua läheisiksi 
ja sydämellisiksi. Ristiriidan aiheita oli jatkuvasti ole- 
massa, ja nämä ilmenivät varsin selvästi jo persialaissotien 
aikana, mutta etenkin persialaisista saavutetun voiton jäl- 
keen, kun spartalaiset koettivat estää ateenalaisia rakenta. 
masta pitkiä muureja, joiden tuli yhdistää Ateena ja sen 
satamakaupunki Peiraieus yhtenäiseksi maalta käsin val- . 
loittamattomaksi linnoitukseksi. Ateenalaiset toteuttivat 
spartalaisten vastustuksesta huolimatta suunnitelmansa, 
sillä Ateenan silloiset johtomiehet jo havaitsivat, että hei- 
dän kaupunkinsa tulisi olemaan spartalaisten armoilla, 
jollei tällaista suojaavaa linnoitusketjua olisi olemassa. 
Sparta näet oli vanhastaan maavaltana paljon voimak- 
kaampi kuin Ateena, eikä Ateena voinut koskaan toivoa 
kykenevänsä asettamaan liikekannalle sellaisia maasotavoi- 
mia, jotka olisivat kyenneet lyömään Spartan joukot. 

Salamiin kuuluisa meritaistelu, jossa Kreikan yhtynyt 
ani ur 


m OTIT e Ts 


laivasto ateenalaisten johdolla tuotti Persian suurkunin- 
kaan merivoimille murskaavan tappion, oli opettanut 





. E sena - eres . è pen & a 
ateenalaiset näkemään, että heidän mahtinsa oli merellä. 


He ryhtyivätkin yhdessä Kreikan muiden merivaltioiden 
kanssa jatkamaan taistelua persialaisia vastaan merisotana 
ja saavuttivat siten monia voittoja. Siinä yhteydessä syn- 
tyi attikalainen meriliitto, joka aluksi kävi tasavertaisuu- 
den pohjalla sotaa perivihollisten, persialaisten heikentä- 
miseksi, mutta josta pian kehittyi liittovaltio, jossa Atee- . 
nalla oli kiistämätön johtoasema. Ateenalaiset kiristivät 
tässä liittovaltiossa jatkuvasti otettaan, niin että he vähi- 
tellen tekivät aikaisemmista liittolaisistaan yhtenäisen 
valtakunnan osia ja liittolaisvaltioiden asukkaista tuli 
Ateenan valtakunnan alamaisia. Täten Ateenan valta- 
kunta peloponnesolaissodan syttyessä käsitti paitsi emä- 
| maan, Attikan, kaikki Aigeian meren saaret sekä Vähän- 
! Aasian ja Traakian rannikon useimmat kreikkalaiskaupun-_ 
git niitä ympäröivine maa- alueineen. Ateenalla oli voi- 
| makas s laivasto, jolle ; minkään muun kreikkalaisen valtion 
merivoimat eivät lähimainkaan vetäneet vertoja. 
Spartalaiset olivat sillä välin vahvistaneet asemansa Krei- 
kan mannermaalla. Oli ollut aseellisia yhteenottojakin 
Ateenan ja Spartan välillä, mutta ne eivät olleet johtaneet 
laajempiin sotatoimiin. Kilpailijat olivat v. 445 solmi- 
neet rauhan 30 vuodeksi. Sparta oli sekin puolestaan muo- 


dostanut tuekseen liiton, johon kuuluivat useimmat man- 


LASSA SNT TTT Y E OS 

ner-Kreikan sotilaallisesti merkitsevimmät valtiot. Sen li- 
säksi Makedonian kuningaskunta Kreikan pohjoisrajalla 
oli spartalaisten liittolainen. Tämän johdosta laskettiin 
Spartan kykenevän heti mahdollisen voimainmittelyn al- 
kaessa asettamaan liikekannalle 60 000 sotilasta, kun taas 
Ateena ei voinut asettaa näitä vastaan enempää kuin 
13 000 miestä käsittävän maa-armeijan. Mutta merellä 
Ateena oli ehdottomasti ylivoimainen, eikä sen mahti- 
asemaa täällä mikään näyttänyt voivan uhata. Ainoa Spar- 
tan valtapiiriin kuuluva merikaupunki, jolla oli.suurehko 
toimintakykyinen sotalaivasto, oli/ Korintti) joka kävi laa- 
jaa kauppaa läntisillä merillä ja joka siitä syystä oli Atee- 
nan luonnollisin kilpailija. 

Niinä kahtena vuosikymmenenä, jotka edelsivät pelo- 
ponnesolaissotaa, oli Ateenan kiistämättömänä johtajana 
Perikles, joka kansaan nojautuen jotenkin yksinvaltaisesti 
hoiti valtakunnan politiikkaa. Hänen aikanaan Ateenan 
kulttuurikehitys saavutti huippunsa, ja syystä onkin Pe- 
rikleen aikaa totuttu pitämään yhtenä ihmiskunnan histo- 
rian suurena kukoistuskautena. Valitettavasti vain tämä 
rauhallinen kukoistuksen aika jäi varsin lyhyeksi. 

Perikleen periaatteena hänen sisäpolitiikassaan oli de- 
mokraattisen valtiojärjestyksen kehittäminen yhä kansan-- 
valtaisempaan suuntaan. Ylimysvallan jäännökset, joita 
vielä eräillä aloilla oli olemassa, poistettiin ja vapaiden 
kansalaisten valtiollinen yhdenvertaisuus toteutettiin myös 
käytännössä kaikissa suhteissa. Ilmeisesti Perikleen pää- 

määränä oli tällöin Ateenan yhteiskunnan lujittaminen, 
niin että se kestäisi myrskyissä, joiden hän epäilemättä 
näki olevan tulossa. Kaikesta, mitä tiedämme, käy epää- 
mättömästi selväksi, että Perikles havaitsi Ateenan vallan 
kasvamisen johtavan voimainmittelyyn Spartan kanssa. 


Mutta siitä huolimatta hän teki kaikkensa laajentaakseen | 


ja lujittaakseen Ateenan valtaa kreikkalaisessa maailmassa. 


Hänen silmämääränään oli Ateenan johtoasema "Kreikan 
valtioiden joukossa. Tätä pyrkimystä hän piti niin luon- 
nollisena ja itsestään selvänä, ettei hän ollut valmis luo- 
pumaan siitä millään hinnalla. Näin hänen toimintansa 
itsestään aiheutti sen vastavaikutuksen, jota sota merkitsi. 
Valtapolitiikka sellaisissa oloissa vei ehdottomasti sotaan. 
Sen Perikles varmasti näki, mutta hän päätteli samalla, 
että sodan välttäminen merkitsisi Ateenan puolelta Spar- 
tan tunnustamista voimakkaammaksi ja sitä tietä luopu- 
mista Ateenan mahdin lujittamisesta. Hän oli täten, niin- 
kuin niin moni valtiomies myöhemmin, eräänlaisessa 
umpikujassa. Ainoa tie olisi ollut riitojen sovinnollinen 
ratkaisu tasavertaisuuden pohjalla. Mutta sellaisenkin yri- 
tyksen tekeminen olisi Perikleen käsityksen mukaan mer- 
kinnyt heikkouden osoitusta. Näin johti aseellinen rauha 
vääjäämättömästi sotaan. Joskus on esitetty käsitys, että 
Perikles halusi sotaa vahvistaakseen omaa asemaansa. Se 
ei varmastikaan pidä paikkaansa, mutta hänen viakseen 
jää, ettei hän vakavasti yrittänyt sodan syttymistä estää. 
Niin pääsivät hävittävät voimat irti. 

Niinkuin niin monesti myöhemmin, sodan syttymistä ei 
aiheuttanut päävaltojen välinen suoranainen riitakysymys, 
vaan periferiassa tapahtunut sotainen selkkaus. Spartan. 
liittolainen Korintti oli joutunut sotaan tytärkaupunkinsa 


aie ee 


— Pa 
"Korkyran! kanssa. Korkyra pyysi apua Ateenalta, joka 
kauan epäröityään lähettikin laivaston korkyralaisten 
avuksi. Sen takia Spartan johdossa oleva liittoneuvosto 
totesi Ateenan rikkoneen rauhansopimuksen. Näin oli 
sota syttynyt. Kumpikin puoli yritti käyttää propaganda- 
keinoja hyväkseen saadakseen tällä tavoin mahdollisim- 
man edullisen poliittisen lähtöaseman. Siinä spartalaiset 
onnistuivat nomas 10 kuin ateenalaiset, 
valtioiden itsehallinnon palauttamisen, siis Ateenan liitto- 
valtioon kuuluvien kaupunkien vapauttamisen. Tämä 
propagandaveto ei ollut tulokseton, sillä ateenalaisten val- 
taan oli monella taholla heidän valtakunnassaan tyytymät- 
tömyyttä. Sodan syy saatiin myös monien silmissä vierite- 
tyksi Ateenan hillittömän vallannälän tiliin. 

Sotatoimien selostus voidaan suorittaa lyhyesti. Perik: 
leen ‚sotasuunnitelma perustui ui Spartan maasotajoukon yli- 


voimaisuuteen: Koko "Attikan 1 maalaisväestön oli i vetäydyt- 


tävä Ateenan muurien suojaan, 1, koska a avointa maaseutua 


ei missään tapauksessa voitaisi suojata spartalaisten hyök- 
käykseltä. Ateenan piirittäminen taas ei voinut tuottaa 
spartalaisille etua, koska Ateenan laivasto hallitsi merta 
ja tuonti Ateenaan oli täysin turvattu. Ateenan puoles- 


Ahlen 


A AA 

taan oli murrettava Spartan vastarinta merisaarrolla ja 
maihinnousuilla Spartan alueelle, mikä ajan mittaan kävisi 
spartalaisille sietämättömäksi. Perikleen tarkoituksena oli 
siis hitaasti murentaa spartalaisten voima. Hän näet luotti 
ehdottomasti oman kansansa kestämiskykyyn ja henkisiin 
voimavaroihin. Ateenan taloudelliset resurssit näyttivät 
paljon suuremmilta kuin vastustajan. 

Perikleen suunnitelma osoittautuikin tulokselliseksi niin 
kauan kuin ateenalaisten laivasto säilyi ylivoimaisena. 
Hyökkäämällä Attikaan spartalaiset eivät itse asiassa saa- 
vuttaneetkaan merkittäviä tuloksia, kun sen sijaan atec- 
nalaiset maihinnousujoukoillaan tuottivat spartalaisille 
huomattavia tappioita. Ateenalle oli kuitenkin tavatto- 
man suuri menetys, että Perikles sodan alkuvaiheessa 
v. 429 kuoli. Ateenaan oli päässyt eräästä Egyptistä saa- 
puneesta laivasta kulkeutumaan ankara ruttotauti, joka 
piiritetyn kaupungin ahtaissa oloissa aiheutti hirveää tu- 
hoa. Siihen kuoli noin neljännes väestöstä, muiden mu- 
kana Perikles' itse. Hänen kuolemansa merkitsi Ateenan 
sodankäynnille korvaamatonta tappiota. Ketään hänen 
veroistaan valtiomiestä ei Ateenalla enää ollut, vaan joh- 
toon tuli joko hyvää tarkoittavia, mutta päättämättömiä 
miehiä, sellaisia kuin Nikias, tai kansankiihottajia, sellai- 
sia kuin Kleon, tahi vihdoin lahjakkaita seikkailijoita, sel- 
laisia kuin Alkibiades. Kleonin kaaduttua sotatantereella 
sai Nikias v. 421 aikaan rauhan, jota Sparta jo varhem- 
min oli tarjonnut. Rauha tiesi status guon säilyttämistä 








Perikles 


Kreikkalainen marmoriveistos Lontoon British Museumissa 

ja siis periaatteellisesti Ateenan voittoa. Mutta se muo- 
dostui vain välirauhaksi sen johdosta, ettei kumpikaan 
puoli sen ehtoja täyttänyt. 

Luottaen liiaksi voimiinsa Ateena rauhantilan vallitessa 
antautui suoranaisen seikkailupolitiikan tielle. Melkein 
koko Ateenan sotalaivasto j ja suuri osa käytettävinä olevia N V 
maasotavoimia lähetettiin kauas Sisiliaan, johon oli muka Pr 
perustettava Ateenan imperiumin läntinen tukikohta. 
Tarkoituksena oli käydä sotaa doorilaista Syrakuusan 
valtiota vastaan, joka oli Sisilian voimakkain ja jolla li- 
säksi oli läheiset suhteet Spartaan. Että yritys merkitsisi 
sodan uudistamista Spartaa vastaan, siitä ei hetkellisessä ` 
voimantunnossa välitetty. Näin pantiin koko Ateenan 
suurvalta-asema yhden ainoan kortin varaan. Suunnitel-o k (ni 
man sieluna oli Alkibiades, mutta siihen saatiin yhtymään 
horjuva 1 Nikiaskin. "Tuloksena ol oli, että koko Sisiliaan 
lähetetty laivasto j ja sen mukana kaikki maasotavoimat kah- 
den vuoden tuloksettomien taistelujen jälkeen joutuivat 
saarroksiin ja tuhoutuivat v. 413. Samalla oli uudelleen 
jouduttu sotaan Spartaa vastaan. 





Sisilian retki, johon ryhdyttiin niin suurin toivein, osoit- 
tautui siten uhkayritykseksi, joka merkitsi Ateenan lopul- 
lista tappiota. Sen jälkeen oli vain ajan kysymys, koska 
Ateenan oli laskettava aseensa. Spartalaisille kävi näet tä- 
ten vähitellen mahdolliseksi luoda laivasto, joka saattoi 
tasavertaisena ryhtyä mittelemään voimiaan Ateenan sota- 
laivaston kanssa. Tosin sota vielä tämän jälkeen kesti 

yhdeksän vuotta ja ateenalaiset saavuttivat jonkin loista- 
van voiton, mutta v. 404 he joutuivat toteamaan, että. hei- 
dän voimavaransa olivat lopussa. Heidän oli silloin pakko 
antautua Spartan armoille. Spartan voittoon oli tehok- 
kaasti vaikuttanut Persian suurkuninkaalta saatu rahalli- 
nen avustus, joka teki spartalaisille mahdolliseksi Taivas- 
ton varustamisen, 

Että sodan seuraukset muodostuivat niin tuhoisiksi, joh- 
tui osittain silmittömästä kiihkosta, jolla sitä käytiin. Van- 
kien kohtelu oli molemmin puolin monesti epäinhimil- 
listä, ja siten iskettiin haavoja, joita ei ollut helppo no- 
peasti parantaa. Spartan olisi nyt ollut asetuttava Krei- 
kan valtioiden johtoon, ja sen olisi ollut näytettävä, että 
se kykeni myös rauhan aikana osoittamaan tietä koko 
Hellaalle. Mutta siitä ei tullut mitään. Spartalla ei ollut 
ainoatakaan konstruktiivista aatetta, jota se olisi sovelta- 
nut järjestääkseen sodan väsyttämän Kreikan asiat. Ainoa, 
mistä Sparta piti huolta, oli ylimysvaltaisten hallitusten 
asettaminen voitettuihin valtioihin, mutta nämä eivät vas- 
tanneet oloja eivätkä siis missään jääneet. pysyviksi. Pian 
oltiin siinä, että Sparta oli menettänyt johtoasemansa ke- 
nenkään tulematta sen sijaan. Siitä juuri johtui, että po- 
liittinen painopiste nopeasti siirtyi kokonaan pois Krei- 
kasta. Ateenan vallan kohdalle oli muodostunut tyhjiö, 
joka ei enää ollut täytettävissä, sillä Ateena kadotti pelo- 
ponnesolaissodassa poliittisen merkityksensä iäksi. 

Eräänlainen symbolinen merkitys on sillä seikalla, että 

pian peloponnesolaissodan jälkeen tapahtui oikeuden- 
käynti Sokratesta vastaan ja että tämä jalo opettaja tuo- 
mittiin kuolemaan. Että Sokrates oikeuden päätöksellä 
pakotettiin tyhjentämään myrkkymalja, oli todistuksena 
omituisen henkisen suvaitsemattomuuden valtaanpääsystä 
Ateenassa, joka siihen asti oli ollut Kreikan henkisesti 
valveutunut ja ennakkoluuloton keskus. Näyttää siltä, 
kuin eräänlaiset synkän taikauskon varjot olisivat kulke- 
neet voitetun ja poliittiseen merkityksettömyyteen saate- 
tun Ateenan yli. Sillä itse asiassa Sokrates edusti juuri 
niitä siveellisesti rakentavia aatteita, joiden varassa atee- 
nalaiset olisivat saattaneet uudelleen vallata itselleen Krei- 
kan henkisen johtoaseman. Väite, että hänen oppinsa olisi 
ollut omiaan järkyttämään valtion ja yhteiskunnan perus- 
teita, oli mieletön. Osoitti vain henkiseen alennustilaan 
joutumista sodan jälkeen, että tällainen käsitys saattoi 
saada tuomareissa jalansijaa. 

Mutta henkisen väsymyksensä Kreikka kuitenkin ver- 
raten pian voitti. Kun valtiollinen elämä oli menettänyt 
mielenkiintonsa, kääntyivät ajatukset entistä enemmän nii- 
hin olevaisen olemusta koskeviin kysymyksiin, jotka aina 
tulevat askarruttamaan ihmismieltä. Sinä valtiollisesti 
kuolleena aikana, joka seurasi peloponnesolaissotaa, esiin- 
tyy juuri Ateenassa Platon, Sokrateen..oppilas,..joka on. ihr 
miskunnan suurimpia henkisiä opettajia. Ajan henki nä- 
kyy Platonissa sikäli, että hän ilmiömaailman pettävyy- 
destä kohoaa ikuisten ideain maailmaan, sinne, missä hä- 

nen mielestään varsinainen todellisuus on etsittävissä. Ja 
vastakohtana todellisuuden epätäydellisille valtioille hän 
luo utopistisen kuvan ihannevaltiosta, jossa vallitsisi järk- 
kymätön onnen tila. Näin Platoninkin aatemaailma kas- 
vaa olennaisilta osiltaan niistä olosuhteista, jotka pelopon- 
nesolaissodan seurauksena olivat Kreikassa muodostuneet. 





Aleksanteri Suuri 


Peloponnesolaissodassa Kreikan perinnäinen kaupunki- 
valtio antoi itselleen kuoliniskun. Se heikensi voimansa 
siinä määrin, ettei sillä tämän jälkeen enää voinut olla 
poliittista merkitystä. Täytyi tulla vanhojen kaupunki- 
valtioiden sijaan jotakin uutta, jotta kreikkalainen kult- 
tuuri olisi kyennyt edelleen n säilyttämään. sen vaikutuksen, 


johon | sen korkea laatu sen oikeutti. Tämä uusi tekijä 
ilmestyi varsinaisen kreikkalaisen maailman ulkopuolelta, 
Makedoniasta, joka oli Hellaan pohjoinen naapurimaa. 
Kreikkalaiset itse pitivät makedonialaisia muukalaisina, 
barbaareina, joihin helleenit suhtautuivat “sivistyksellisen 
ylemmyyden tunnoin. He eivät koskaan tunnustaneet ma- 
‚kedonialaisia kreikkalaisiksi. Nykyaikainen tutkimus on 
| kuitenkin päätynyt siihen tulokseen, että "makedonialaiset 
"olivat kreikkalainen | heimo, joka « oli jäänyt jälkeen silloin, 
; kun helleenien esi-isät joskus toisella vuosituhannella. 
eKr. siirtyivät Kreikkaan. Pitkäaikaisen eristyneisyyden 
johdosta makedonialaisten kielimurre oli loitonnut varsi- 
naisista kreikkalaisista murteista, minkä lisäksi tuli se 
seikka, etteivät makedonialaiset olleet ottaneet osaa siihen 
loistavaan kulttuurikehitykseen, joka varsinaisille hellee- 

neille oli antanut heidän erikoisleimansa. Kaikesta tästä 
johtui, että kreikkalaiset pitivät makedonialaisia vieras- 
heimoisina, alempiarvoisena rotuna. 

Mutta kaikissa tapauksissa makedonialaisten suureksi 
tehtäväksi tuli levittää kreikkalainen kulttuuri koko etu- 
Aasiaan, vieläpä Intiaan ja Turkestaniin saakka, sekä 
tehdä sadunhohtoisesta faaraoiden Egyptistä kreikkalai- 
sen kulttuurin pitkäaikainen keskus. Että makedonialaiset 
näin kohottivat kreikkalaisen kulttuurin maailmanhisto- 
rialliseen merkitykseen, johtui Makedonian kansan tuo- 
reesta elinvoimasta, jota mikään kulttuuriväsymys ei ollut 
päässyt riuduttamaan, mutta ennen kaikkea sen kuninkai- 
den tarmosta ja kaukonäköisyydestä. Makedonian Filippos 
osasi käyttää hyväkseen Kreikan heikontuneiden kau- 
punkivaltioiden eripuraisuutta alistaen valtaansa koko 
Hellaan. Ei ole epäilemistä, että Filippos oli täysin kreik- 
kalaistunut ruhtinas, joka oli täydellisesti omaksunut hel- 
leenisen kulttuurin. Mutta kreikkalaiset pitivät häntä siitä 
huolimatta vieraana valloittajana. Se taistelu, jota Atee- 
nan suuri isänmaanystävä Demosthenes kävi Filippoksen 
valtapyyteitä vastaan, saa meidän täyden myötätuntomme 
siitä huolimatta, että taistelu oli toivoton ja myöhemmän 
historiallisen kehityksen huomioon ottaen kenties lyhyt- 
näköinenkin. Vaikka voi sanoa Demostheneen vastusta- 
neen historiallisia voimia, jotka tekivät työtään suurem- 
pien päämäärien hyväksi, hän joka tapauksessa puolusti 
sellaista, jota aina ja kaikkialla on pidettävä korkeimpana 

arvona: valtiollista riippumattomuutta ja vapautta. Puo- 
lustaessaan Ateenan ikivanhoja vapausperinteitä Demosthe- 
nes ei voinut tietää, että hän kamppaili historiallista vält- 
tämättömyyttä vastaan. 

Voitettuaan v. 338 eKr., siis 66 vuotta peloponneso- 
laissodan päättymisen jälkeen, kreikkalaisten vastustuksen 
ja perustettuaan sen jälkeen kreikkalaisen valtioliiton Fi- 
lippos seuraavana vuonna ilmoitti aikovansa ryhtyä sota- 
retkeen Persian valtakuntaa vastaan. Syyksi sanottiin, että 
oli kostettava kaikki se paha, jonka Kserkses aikoinaan 
150 vuotta varhaisemmin oli aiheuttanut Hellaalle. Filip- 
pos omaksui täten vanhan yhteishelleenisen ajatuksen, joka 
tiesi Kreikan lopullista vapautumista Persian valtakunnan 
taholta uhkaavasta vaarasta. Tosiasiallisena perusteena 
eivät tietenkään voineet olla vanhat sadanviidenkymme- 
nen vuoden takaiset seikat, vaan Filippoksen valtapoliitti- 
set pyrkimykset. Persialaiset satraapit olivat Vähästä- 
Aasiasta käsin alituisesti puuttuneet Kreikan asioihin ja- 
kelemalla persialaista kultaa niille poliitikoille, joilta saat- 
toi odottaa Persian valtakunnan etujen mukaista toimin- 
taa. Niin kauan kuin Persialla oli vankkumaton jalan- 
sija Vähässä-Aasiassa, Filippos ei voinut pitää työtänsä 
valmiina. Hänen tarkoituksenaan ei ollut koko Persian 
suuren valtakunnan tuhoaminen — sellainen suunnitelma 
olisi Filippoksen reaalipoliittisen näkemyksen kannalta ol- 
lut mieletön —, vaan hän pyrki lähinnä vain vapautta, 
maan Vähän-Aasian länsirannikon kukoistavat kreikka- 

laiskaupungit Persian vallasta ja täten eristämään persia- 
laiset kosketuksesta helleenien maailmaan. Tämä ohjelma 
näytti olevan toteutettavissa, koska Persian valtakunta oli 
sisäisesti heikko ja keskipakoiset voimat olivat saaneet siinä 
jalansijaa. 

Filippoksen suunnitelmat eivät päässeet toteutumaan, 
sillä jo v. 336 hän sai tyttärensä häissä surmansa murhaa- 
jan aseesta. Mutta aatteensa hän jätti perinnöksi pojal- 
leen Aleksanterille, joka isänsä kuollessa oli 20-vuotias. 
Tämä poika, joka sittemmin on historiassa tunnettu Alek- 
santeri Suuren nimellä, omaksui isänsä ohjelman, mutta 
laajensi sen käsittämään koko Persian suunnattoman valta- 
kunnan valloittamisen. Ihmeellisintä oli, että hänen on- 
nistui se myös toteuttaa ja että hänen työllään tuli ole- 
maan suurempi maailmanhistoriallinen merkitys kuin ken- 
ties ainoankaan toisen historian henkilön. Aleksante- 
ria on tosin arvosteltu varsin suuresti toisistaan croavin 
tavoin. Jotkut ovat pitäneet häntä pelkkänä nerokkaana 
seikkailijana, eräänlaisena suurpiirteisenä rosvopäällik- 
könä, joka ei ole ainakaan Napoleonia merkittävämpi. 
Toiset taas koettavat vähentää hänen merkitystään väittä- 
mällä, että hän oli ainoastaan historiallisen välttämättö- 
myyden asiamies, jonka oma osuus kaikkeen tapahtunee- 
seen ei ole kovinkaan suuri. Yleinen käsitys nykyajan 
historiantutkijain keskuudessa kuitenkin on, että Alek- 
santeri ei ainoastaan ollut kaikkien aikojen nerokkaimpia 
sotapäällikköjä, vaan myös ilmiömäisen kaukokatseinen val- 

tiomies, joka kykeni viitoittamaan tien vuosisatoja kestä- 
neelle kehitykselle. Väite, että hän olisi ollut vain ase köh- 
talon kädessä, on tietenkin täysin arvoton, sillä kohtalon 
aseella, jos sellaisesta puhutaan, täytyy ymmärrettävästi 
olla erikoiset ominaisuudet, jotka hänet tekevät siihen kel- 
poiseksi. Voinee liioittelematta sanoa, että Aleksanteri 
Suuri on kaikkein merkillisin henkilö, mitä ihmiskunnan 
historiassa milloinkaan on esiintynyt. Tämä ei tarkoita 
sitä, että hän olisi historian suurin henkilö — suuruuden 
toteamiseen tarvittavaa vertailevaa mittapuuta on mahdo- 
ton tavoittaa. Mutta kun sanon häntä historian merkilli- 
simmäksi henkilöksi, teen sen siitä syystä, ettei ole ollut 
ketään, jolla olisi ollut niin voimakkaasti korostuneet in- 
himilliset ominaisuudet, eikä ketään, jonka työ niin nuo- 
rena olisi saavuttanut hänen kaltaisensa maailmanhistorial- 
liset mittasuhteet. 

Aleksanterin tavattomat kyvyt ilmenivät jo varhain. 
On säilynyt lukuisia kertomuksia nuoren Aleksanterin 
ruumiinvoimista ja rohkeudesta, hänen sitkeydestään ja 
hänen älynsä terävyydestä. Äidin puolelta hän tosin oli 
perinyt myös toisenlaisia ominaisuuksia: intohimoisuutta 
ja mielen kuohahtavuutta sekä omituista taipumusta mys- 
tiikkaan. Opettajaksi hänelle hänen isänsä Filippos oli 
hankkinut kreikkalaisen kulttuurin kaikkein etevimmän 
edustajan, filosofi Aristoteleen, joka kolmen vuoden aika- 
na istutti lahjakkaaseen oppilaaseensa ihmisyysihanteita ja 
-aatteita. Erityisesti Aristoteles opasti Aleksanteria ym- 

märtämään Homeroksen runojen syvällistä elämänviisaut- 
ta, ja Homeroksen lliaasta tuli Aleksanterin mielikirja, 
jota hän aina kuljetti mukanaan, asettaen sen maatessaan- 
kin pieluksensa alle. Koskaan Aleksanterin mielestä ei 
haihtunut kunnioitus suurta filosofia ja opettajaa kohtaan. 
Aristoteleen vaikutusta oli varmaan sekin, että Aleksan- 
teri piti Kreikan kulttuurin perinnäistä keskusta Atee- 
naa henkisenä kotimaanaan, johon hän vielä etu-Aasian 
yksinvaltiaana Kaksoisvirran maassa hallitessaan etäältä 
loi ylen kaipaavia katseita. Että hän tunsi Aristote- 
leelta saaneensa ratkaisevat herätteensä, ilmenee siitäkin, 
että hänellä myöhemmin oli tapana sanoa olevansa kii- 
tollisuudenvelassa isälleen Filippokselle elämästään, 
mutta Aristoteleelle taas siitä, että hän osasi elää 
oikein. 

Noustuaan isänsä valtaistuimelle 20-vuotiaan Aleksan- 
terin oli vahvistettava valtansa tukahduttamalla kapinayri- 
tyksiä, joita esiintyi sekä Makedonian kuningaskunnan 
rajoilla että Kreikassa, jonne oli tullut väärä sanoma hä- 
nen kuolemastaan. Salamannopeita liikkeitä käyttäen 
nuori kuningas oli pian tilanteen herrana. Ja heti sen 
jälkeen hän alkoi varustautua Aasian sotaretkeä varten. 
Makedonian rahataloudellinen asema ei ollut hyvä, eikä 
sen vuoksi voitu varustaa suurtakaan armeijaa. Kun kaik- 
ki v. 334 oli valmiina, oli hänellä sotaretkeä varten käy- 
tettävinä vain noin 30000 miestä jalkaväkeä ja 5000 
ratsumiestä. Mutta Aleksanteri luotti vuorenvakaasti mies- 

tensä iskuvoimaan ja sotataitonsa ylemmyyteen. Voiton 
saavuttamisesta hän alusta alkaen oli ehdottoman varma. 
Eniten tuotti hänelle huolta, että hänen laivastonsa oli 
tavattomasti heikompi persialaisten ensiluokkaista laivas- 
toa. Persialaisten 400 sotalaivaa vastassa oli hänellä vain 
160 alusta, joiden miehistö sitä paitsi suurimmaksi osaksi 
oli poliittisesti epäluotettavia helleenejä. Juuri laivastonsa 
vähäisyyden vuoksi Aleksanteri laati aivan omaperäisen 
sotasuunnitelman, joka tiesi sitä, että hänen ensinnä oli 
valloitettava kaikki Persian valtakunnan suunnattomat 
rannikkoalueet Egyptiä myöten. Täten hänelle tuli ole- 
maan mahdollista eristää Persian suurkuningas merestä ja 
estää persialaiset laivastollaan siirtämästä sotaa Kreikan 
mantereelle. Aleksanterin nerokkaan sotataidon ansiota on, 
että tämä itse asiassa uhkarohkealta näyttävä sotasuunni- 
telma onnistui. 

Yltiöpäiseltä tuntui koko yritys. Sillä niinkuin jo huo- 
mautin, Aleksanterin päämääränä oli alun alkaen koko 
Persian suurkuninkaan mittaamattoman valtakunnan val- 
taaminen. Kuinka tavattomasta yrityksestä oli kysymys, 
näkyy siitä, että Persian valtakunnan alue oli kaksikym- 
mentä kertaa niin suuri kuin Makedonian valtapiiriin 
kuuluvat maat yhteensä ja että suurkuninkaan alamaisten 
lukumäärä oli vähintään saman verran, siis ainakin kaksi- 
kymmentä kertaa suurempi kuin Aleksanterin valtaan 
kuuluneiden alueiden väkiluku. Ainoastaan nuoren, 22- 
vuotiaan kuninkaan voimakas usko itseensä ja makedonia- 

laisiinsa saattoi viedä tällaiseen uhkarohkeaan suunnitel- 
maan. Tosin Persian valtakunta oli eräissä tilanteissa 
osoittanut olevansa eräänlainen savijalkainen jättiläinen, 
mutta sen voimavarat olivat kaikissa tapauksissa hyvin 
moninkertaiset makedonialaisten käytettävissä oleviin ver- 
rattuina. Aleksanterille oli kuitenkin eduksi, että Persian 
valtaistuimelle oli vastikään noussut sangen keskinkertai- 
nen hallitsija, Dareios III, jolla ei ollut niitä kykyjä, joita 
jättiläisvaltakunnan ohjaaminen kriitillisessä vaiheessa olisi 
edellyttänyt. 

Ylitettyään Hellespontoksen salmen ja astuttuaan Vä- 
hän-Aasian maaperälle Aleksanteri joka tapauksessa kulki 
voitosta voittoon. Muutamassa kuukaudessa hän oli murs- 
kannut persialaisten vallan Vähässä-Aasiassa. Kreikkalais- 
kaupungit oli vapautettu ja persialaisten vastarinta mur- 
rettu. Seuraavana vuonna ratkaisi Issoksen taistelu, joka 
suoritettiin Syyrian rantatasangolla, itse asiassa koko etu- 
Aasian kohtalon. Persian suurkuningas, joka henkilökoh- 
taisesti johti joukkojaan, menetti taistelun kestäessä her- 
monsa, kun Aleksanteri rohkeasti ratsuväkensä etunenässä 
hyökkäsi syvälle persialaisten riveihin. Suurkuningas pake- 
ni, ja Aleksanteri sai täydellisen voiton. Melkein miekan 
iskutta Makedonian kuningas tämän jälkeen otti valtaansa 
koko Välimeren itärannikon ja Egyptin. Vain saarelle 
rakennettu Tyroksen uljas merikaupunki ei avannut port- 
tejaan. Se oli vallattava vaikealla piirityksellä, jonka 
onnistumista pidetään yhtenä sotahistorian nerokkaimmis- 

ta teoista. Kahden vuoden kuluessa oli Aleksanteri saanut 
haltuunsa kaikki Persian valtakunnan rannikkoalueet 
Välimeren partaalla. Hänen suunnitelmansa ensimmäinen 
ja vaikein osa oli siten toteutettu. 

Egyptissä Aleksanteri teki matkan libyalaiseen Ammo- 
nin pyhäkköön ja antoi pappien tervehtiä itseään ylijuma- 
lan poikana. Meistä tuntuu erittäin oudolta, että Alek- 
santeri pyrki esiintymään eräänlaisena jumalana. Mutta 
meidän on muistettava, ettei kreikkalaisen käsityksen mu- 
kaan ihmisen ja jumalan välillä ollut sellaista periaatteel- 
lista eroa kuin mihin kristinusko on meidät totuttanut. 
Taruajan sankareista olivat monet olleet jumalien lapsia, 
joista heidän kuoltuaan oli tullut jumalia. Niinpä saat- 
toi Aleksanteri, joka oli suorittanut yli-inhimillisiä tekoja, 
antaa kunnioittaa itseään kuin jumalaa. Se ei loukannut 
yhtä paljon kreikkalaisten katsomustapaa kuin meidän. 
Aleksanterin esikuvan mukaan sitten hänen seuraajansa, 
hellenistisen ajan kuninkaat, antoivat palvoa itseään juma- 
lina, ja sitä tietä sai myöhemmin alkunsa myös roomalai- 
nen keisarienpalvonta. Samaa alkujuurta on, vaikkakin 
miedonnetussa muodossa, keskiaikainen kuninkuus » Juma- 
lan armosta». 

Vielä kerran kokosi Persian suurkuningas sotavoimansa 
asettuen Aleksanterin voittokulkua vastaan. Kun Aleksan- 
teri Egyptistä v. 331 suuntasi kulkunsa kohti Persian valta- 
kunnan keskusta Kaksoisvirran maahan, syntyi taistelu 
Gaugamelan luona n. 35 km koilliseen nykyisestä Mosu- 

lista. Persialaisilla oli moninkertainen ylivoima, mutta 
Aleksanterin taktillinen nerous toi sittenkin voiton make- 
donialaisille. Suurkuningas kääntyi taas kesken taistelun 
pakoon ja sai seuraavana vuonna surmansa petollisen käs- 
kynhaltijan toimesta. Aleksanteri piti sen jälkeen itseään 
Persian valtakunnan laillisena hallitsijana, eikä hänen 
oikeuttaan, joka perustui miekkaan ja henkiseen mahtiin, 
enää kukaan tehnyt vakavassa mielessä riidanalaiseksi. 
Pari vuotta kului vielä pienten vastarintapesäkkeiden 
murskaamiseen ja suunnattoman valtakunnan rauhoitta- 
miseen, mutta vuoden 328 lopussa Persian koko jättiläis- 
valtakunta oli vakavasti ja lujasti Aleksanterin käsissä. 
Kuudessa vuodessa hän näin oli alistanut valtaansa koko 
silloisen tunnetun itäisen maailman, ihmiskunnan sivis- 
tyksen ikivanhan kehdon. 

Vaikeata on selittää, miksi Aleksanteri vielä tämän jäl- 
keen teki kuuluisaksi tulleen retkensä Intiaan. Sotilaalli- 
silla syillä ei tätä retkeä voida perustella. Todennäköi- 
sesti Aleksanteria johti tällöin eräänlainen romanttinen 
kaukokaipuu, joka tavallisilla järkiperusteilla on vaikeasti 
käsitettävissä. Hän tahtoi tunkeutua idän satumaahan, 
jonne kenenkään eurooppalaisen jalka ei vielä ollut astu- 
nut. Siellä kuviteltiin olevan maailman ääri, itäinen val- 
tameri, jonka rannalle Aleksanteri tahtoi päästä. Hän 
tulikin Indus-joelle, ylitti sen, ja alisti valtaansa viiden 
virran maasta, nykyisestä PandZabista, huomattavan osan. 
Mutta sotilaitaan hän ei saanut enää marssimaan pitem- 


ALEKSANTERI SUURI 31 


mälle. Hänen oli taivuttava heidän tahtoonsa ja lähdet- 
tävä paluumatkalle. Intian retken merkitys jäi vähemmäs- 
sä määrässä poliittiseksi kuin maantieteelliseksi. Kreikka- 
laisille oli ensimmäisen kerran avautunut tämä sadunhoh- 
toinen, rikas ihmemaa. Kreikkalainen kulttuuri pääsi 
leviämään sinnekin. Sen voimakkaasta vaikutuksesta 
Intiaan ovat aivan viimeaikaiset tieteelliset kaivaukset 
antaneet yllättäviä todisteita. 

Jos Aleksanteri olisi ollut pelkkä valloittaja, hänen mer- 
kityksensä historiassa ei olisi kovinkaan suuri. Se, mikä 
tekee hänet suureksi, on että hän oli koko ajan tietoinen 
kulttuuritehtävästä, jonka hän halusi toteuttaa ja jonka 
hän huomattavalta osalta saikin toteutetuksi. Hän tahtoi 
muovailla koko laajan valtakuntansa yhtenäiseksi kult- 
tuurialueeksi, jossa vallitsisi kreikkalainen sivistys, mutta 
jossa myös ne kansat, joilla oli toiset tavat ja toisenlaiset 
tottumukset, hyvin viihtyisivät. Vieläpä hän halusi kas- 
vattaa uuden rodun, joka tulisi valtakunnan hallitsevaksi 
luokaksi ja joka muodostuisi makedonialaisten ja persia- 
laisten yhteensulautumisesta. Sitä varten hän suosi seka- 
avioliittoja ja järjesti jopa kerran valtavat yhteishäät, 
joissa 80 makedonialaista ylimystä ja kymmenentuhatta 
sotilasta meni naimisiin aasiattarien kanssa. Itse hän otti 
puolisokseen Dareioksen tyttären. Mutta enemmän kuin 
tällaiset hiukan keinotekoiset toimenpiteet vaikutti kreik- 
kalaisen kulttuurin leviämiseen se, että Aleksanteri kaik- 
kialle valtakuntaansa perusti uusia kaupunkeja, joiden 

kanta-asujaimisto oli kreikkalaisia. Näitä kaupunkeja oli 
enemmän kuin seitsemänkymmentä, ja ne tulivat kreik- 
kalaisen sivistyksen keskuksiksi, joista säteillyt kulttuuri- 
vaikutus on merkinnyt tavattoman paljon koko antiikin 
sivistyksen kehityksessä. Rakentamalla teitä ja luomalla 
yhtenäisen rahakannan sekä kaikin tavoin edistämällä 
kauppaa ja liikennettä Aleksanteri loi perustuksen Väli- 
meren alueen muodostumiselle yhtenäiseksi kauppavaihto- 
alueeksi, jollaisena se seuraavina vuosisatoina esiintyy. Ei 
ole liioiteltua todeta, että Aleksanteri luovana valtio- 
miehenä oli suuresti aikaansa edellä ja että hän on osoit- 
tanut sellaista valtiollisen ajattelun omaperäisyyttä, joka 
tekee hänet maailmanhistoriassa aivan ainoalaatuiseksi 
ilmiöksi. 

Aleksanteri Suuri oli aktiivisen ihmisen perustyyppi. 
Hänen henkensä ei koskaan ollut levossa, vaan alituisesti 
hänen oli suunniteltava uutta. Niinpä tiedämme, että hä- 
nen aikomuksenaan oli ulottaa valtansa myös läntisiin 
Välimeren alueisiin, Karthagon ja Rooman valtapiiriin. 
Mutta äkillisestä kuumetaudista, ehkä ankarasta keuhko- 
kuumeesta, johtunut kuolema tempasi hänet pois kesken 
suurten suunnitelmien v:n 323 kesäkuussa, hänen vielä 
ehtimättä täyttää kolmeakymmentäkolmea vuotta. Hänen 
perustamansa laaja valtakunta ei pysynyt koossa hänen 
elinaikaansa pitemmälle. Mutta ne uudet valtiot, joihin 
se jakaantui, pysyivät kreikkalaisten kuningassukujen hal- 
littavina. Niiden tärkeimpien kaupunkien johtava väestö- 

aines muodostui kreikankieliseksi, ja näin oli helleeni- 
sestä sivistyksestä tullut maailmankulttuuri ja kreikan kie- 
lestä maailmankieli. Laajalle alalle levinnyt kreikkalainen 
sivistys, ns. hellenistinen kulttuuri, teki Kreikasta, Make- 
doniasta, etu-Aasiasta ja Egyptistä yhtenäisen kulttuuri- 
alueen, jolta kreikkalaisuus saattoi levittää vaikutustaan 
tehokkaammin kuin pieneltä kanta-alueeltaan. Aleksanteri 
Suuren työ loi täten edellytykset Rooman maailmanval- 
lalle ja kristinuskon voittokululle, samalla kun hän on 
ollut tärkeänä tekijänä laskemassa perustusta koko nykyai- 
kaiselle eurooppalaiselle kulttuurille. 

Aleksanteri Suuri on historian valaisevin esimerkki 
siitä, mitä persoonallisuus merkitsee. Näemme, että siihen 
voi keskittyä koko aikakauden johtavien aatteiden sisällys. 
Sellainen aatteiden ruumiillistuma Aleksanteri oli, mutta 
siitä huolimatta hän oli elävä yksilö, jolla suurten ominai- 
suuksien ohella oli vikansa ja heikkoutensa. Hänen luon- 
teensa hillitön kiihkeys ilmeni siinä, että hän saattoi affek- 
tien vallassa muuttua julmaksi, vaikka hänen peruspiirtei- 
tään muuten olikin lempeys ja hyväntahtoisuus. Hänen 
elämäkertansa sivuja tahraa se tapa, jolla hän äkkipikai- 
suudessaan tuotti kuoleman eräille parhaimmille ystävil- 
leen ja työtovereilleen. Mutta syvästi inhimillinen piirre 
taas on, että hän katui näitä tekojaan ja oli valmis ne 
sovittamaan. Hänen luonteessaan oli älyn kirkkauden ja 
virkeän toimintatarmon ohella alkukantaisten vaistojen 
myllertävää vaikutusta. Mutta ehkä juuri siitä syystä hä- 

nen henkilönsä vetoaa meihin toisin kuin pelkkien hyvei- 
den personoituma. Jalon ihmisen tavoin hän ei käynyt 
taistelua vain alistaakseen valtaansa muita, vaan myös voit- 
taakseen oman minänsä piilotajuiset voimat. 





Kreikan olympiakisojen henkinen 
tausta 


Suomen olympiavuonna katse kiintyi etsimättä muinai- 
sen Kreikan olympiakisoihin ja niiden merkitykseen Hel- 
laan sivistyselämässä. Olivathan Kreikan muinaiset Olym- 
pian kisat ne, jotka ovat antaneet maailmalle nykyaikais- 
ten kansainvälisten olympiakisojen aatteen. Kun tie- 
dämme, että nykyajan olympiakisat ovat syntyneet tietoi- 
sesta pyrkimyksestä uudistaa muinaiset kisat kansainväli- 
sellä pohjalla, havaitsemme samalla, kuinka suuresti mui- 
naisen Hellaan sivistys on vaikuttanut nykyisiinkin oloi- 
himme, ja olemme valmiit toteamaan, että me tietemme 
tai tietämättämme jatkamme niitä perinteitä, jotka pan- 
tiin alulle tuossa länsimaisen sivistyksemme merkillisen 
aaterikkaassa alkuperämaassa. Ja kun meillä on se usko, 
että rauhallinen ja ritarillinen kohtaaminen urheilun 
kilpakentällä on ainakin jossain määrin omiaan lähentä- 
mään kansoja toisiinsa, meissä on kaikua samasta tunne- 
pohjasta, joka antoi Kreikan heimojen väliselle urheilul- 
liselle voimainmittelylle sen suuren kaikkien helleenien 
yhteisyyttä korostavan merkityksen. 

Kreikan olympiakisojen alku on hämärän peitossa. Jos- 
kus yhdeksännellä vuosisadalla eKr. on ensimmäisen 
kerran kokoonnuttu Peloponnesoksen Elis-maakunnan 
Olympiaan viettämään ylijumala Zeuksen kunniaksi juh- 
laa ja alettu sen yhteydessä panna toimeen voimainmitte- 
lyjä juoksussa ja painissa, nyrkkeilyssä ja kiekon- sekä kei- 
häänheitossa. Jo hyvin varhain nämä Olympian kisat sai- 
vat laajemman kuin paikallisen merkityksen. Se näkyy 
siitä, että voittajien luettelot talletettiin muistiin niin 
aikaisesta ajankohdasta lähtien kuin vuodesta 776 cKr. 
Tämä vuosiluku on samalla Kreikan historian ensimmäi- 
nen tarkasti määritelty vuosiluku. Että juuri Olympia- 
kisojen vuosi on varhaisin myöhemmille polville säilynyt 
historiallinen ajanmääräys, osoittaa välähdyksenomaisesti 
olympiakisojen keskeistä asemaa Kreikan kansan elämässä: 
Kisat olivat niin tärkeitä tapahtumia, että niistä piti säi- 
lyttää jälkimaailmalle täsmällinen tieto jo silloin, kun ei 
vielä muita huomattaviakaan tapahtumia merkitty muis- 
tiin. Siitä näkyy, kuinka suuren merkityksen kreikkalai- 
set panivat olympiakisoille. 

Tiedämme, että ainakin seitsemänneltä vuosisadalta 
lähtien eKr. olympiakisojen osanottajain piiri käsitti 
koko silloisen helleeniläismaailman. Kaikkialta, missä 
kreikkalaisia asui ja minne he olivat perustaneet siirto- 
kuntia, kokoontui väkeä, urheilijoita ja katsojia, joka 
neljäs vuosi Olympiaan ollakseen mukana yhteiskreikka- 
laisen voiman ja sitkeyden suurkatselmuksessa. Heitä ei 

tullut ainoastaan emämaasta, vaan myös Vähästä-Aasiasta, 
Traakiasta, Mustanmeren rannikkokaupungeista, Pohjois- 
Afrikan Kyrenestä, Sisiliasta ja etelä-Italiasta, vieläpä ny- 
kyisen Ranskan ja Espanjan rannikoille perustetuista 
siirtokunnista saakka. Sinne kerääntyi kauppiaita kaikista 
kreikkalaisen maailman kaupungeista solmiakseen kisojen 
yhteydessä tuttavuuksia ja liikesuhteita. Näin muodostui- 
vat kisat varsinaisen tarkoituksensa ohella eräänlaisiksi 
messuiksi, joilla oli tilaisuus tavata kauppatuttaviaan ja 
hankkia uusia. Mutta sinne saapui myös hengen miehiä, 
kirjailijoita, taiteilijoita ja viisaudenharrastajia, filoso- 
feja, jotka halusivat vaihtaa ammattiveljiensä kanssa aja- 
tuksia uusista virtauksista ja pyrkimyksistä taiteen ja tic- 
teen eri aloilla. Samalla he saivat mahdollisuuden esit- 
tää tuotteitaan ja aatteitaan kuulijakunnalle, joka urheilu- 
kilpailujen lomassa mielellään omaksui myös henkistä ra- 
vintoa. Meidän on näet muistettava, että antiikin aikoina 
kirjallisiin tuotteisiin tutustuminen tapahtui pääasialli- 
sesti kuulemalta. Tavallinen kreikkalainen luki harvoin 
kirjaa itse, vaan hän omaksui sen sisällyksen suullisen esi- 
tyksen tietä. Olympiakisojen yhteydessä kirjailijalla ja filo- 
sofilla oli parhain mahdollinen tilaisuus tehdä tunnetuksi 
sitä, mitä hän oli pystynyt luomaan. 

Näin muodostuivat kisat samalla henkisten aatteiden 
vaihdantatilaisuuksiksi, joilla sellaisinakin tuli olemaan 
erittäin suuri vaikutus koko helleenisen maailman sivistys- 
elämään. Mainitaan, että historian isä Herodotos olisi 

olympiakisoissa lukenut innostuneelle kuulijakunnalle 
suurta historiateostaan, joka huipentui kreikkalaisten ja 
persialaisten välisen suuren voimainmittelyn kuvaukseen. 
Tämä tieto ehkä ei ole aivan luotettava. Mutta varmaa 
kaikissa tapauksissa on, että monet kirjailijat ovat kiso- 
jen aikana esittäneet teoksiaan ja että lukuisat filosofit 
ovat niiden yhteydessä selvittäneet asennettaan suuriin 
olemassaolon arvoitusta koskeviin kysymyksiin. Siten tuli- 
vat ajassa liikkuvat uudet aatteet nopeasti kaikkien sivis- 
tyneiden helleenien yhteiseksi omaisuudeksi. Olympia- 
kisat olivat näin mukana luomassa sitä henkistä ilmapii- 
riä, joka teki mahdolliseksi kreikkalaisten ihmeelliset si- 
vistykselliset saavutukset. 

Mutta Olympian kisoilla oli kreikkalaisen sivistyksen 
kannalta suoranaisempikin merkitys. Kun yhteishelleeni- 
set urheilukilpailut muodostuivat yhteiskreikkalaisen kult- 
tuurielämän polttopisteeksi, oli tällä tosiseikalla tietenkin 
huomattava vaikutus helleenisen elämänkäsityksen muo- 
vautumiseen. Jalossa kilvoittelussa saatua voitonpalkin- 
toa, vaatimatonta metsäöljypuun oksasta kiedottua seppe- 
lettä, pidettiin suurimpana kunnianosoituksena, jonka 
kuolevainen ihminen saattoi saavuttaa. Tämä ei voinut 
olla määräävästi vaikuttamatta helleeniseen elämänihan- 
teeseen. Ei rikkaus, ei korkea syntyperä ollut enää arvok- 
kainta ihmiselämässä, vaan omien kykyjen ja oman voi- 
man varassa osoitettu kunto. Yksilön oma panos arvostet- 
tiin näin kaikkea muuta korkeammaksi. Siihen perus- 

tui kanssaihmisten häneen kohdistama kunnioitus. Ihmi- 
sen piti itse osoittaa jotakin olevansa, siitä vasta tuli hä- 
nelle kunnia. Näin tuli yksilöllinen kilvoittelu kunnia- 
sijasta tietyssä mielessä helleenisen sivistyksen liikkeelle- 
panevaksi voimaksi. 

Mikä merkitys tällaisella elämänihanteella on ollut myös 
henkisellä alalla, sen voimme helposti ymmärtää. Kil- 
pailuaate siirtyi ruumiillisen voimainmittelyn piiristä pian 
myös taiteellisen luomistyön alalle. Siitä ovat todistuk- 
sena useat paikallishuontoisemmat kisat, joita vietettiin 
Kreikan muissa sivistyksellisissä keskuksissa ja joissa kil- 
pailtiin myös henkisillä tuotteilla. Ennen kaikkea muis- 
tuttavat tällaisten henkisellä alalla tapahtuneiden kilpai- 
lujen merkityksestä Ateenan kuuluisat Dionysoksen juh- 
lat, joiden yhteydessä toimeenpantiin kilpailut kuoro- 
runoudessa ja näytelmätaiteessa. Ne kreikkalaisen trage- 
diarunouden mestariteokset, Aiskhyloksen, Sofokleen ja 
Euripideen murhenäytelmät, joita yhä edelleen ihailemme 
saavuttamattomina mestariluomina, on ensimmäisen ker- 
ran esitetty juuri noiden kilpailujen merkeissä. Kilpailu- 
hengellä, joka sai näkyvimmän ilmaisunsa Olympian ur- 
heilukisoissa, oli siis mitä laajakantoisin vaikutus koko 
. Kreikan henkiseen elämään ja se oli helleenisen sivistyk- 
sen voittamattomissa saavutuksissa ensiarvoinen tekijä. 

Myös kreikkalaisen ihmisihanteen muovautumisessa 
Olympian kisojen urheiluhengellä oli ratkaiseva merkitys. 
Ihmisen ei ollut kehitettävä ainoastaan henkeään, vaan 

myös ruumistaan, niin että siitä muodostui hengen káyttó- 
kelpoinen väline. Ihannetyyppinä ei voitu pitää miestä, 
joka loisti älynsä terävyydellä tai ammattitaidollaan, vaan 
ainoastaan sellaista, joka oli kehittänyt itselleen myös kau- 
niin ja sopusuhtaisen ruumiin. Näemme tämän ihmisihan- 
teen olleen Platonilla, kun hän Valtio-teoksessaan hahmot- 
teli ihannevaltionsa kansalaisia. Ja havaitsemme saman 
ihanteen vielä selvempänä kreikkalaisessa taiteessa, jonka 
alastomat nuorukaistyypit usein ovat kuin suoraan Olym- 
pian kilpatanterelta marmoriveistoksiin tai pronssivalok- 
siin siirrettyjä. Tämä ihmistyyppi se oli, joka tuotti kreik- 
kalaisille voiton persialaisten hirvittävästä ylivoimasta 
Marathonin kentällä, Salamiin salmessa ja Plataian 
aukealla. Sen ihanteen saavuttamiseen pyrki kreikkalai- 
nen kasvatus varhaisimmista ajoista lähtien. Ja saman 
kasvatuksellisen päämäärän Kreikka on jättänyt perinnöksi 
länsimaisille sivistyskansoille, jotka niinikään koettavat 
päästä hengen ja ruumiin sopusuhtaiseen kehittämiseen. 

Olympiakisat eivät kuitenkaan tarjonneet helleeneille 
ainoastaan kasvatuksellista päämäärää, vaan ne antoivat 
kreikkalaisille myös veistotaiteellisen ihanteen. Siihen 
jo äsken viitattiin. Urheilijanihanteella oli epäilemättö- 
mästi ratkaiseva vaikutus kreikkalaisen kuvanveistotaiteen 
vapautumiseen vanhoista kangistuneista kaavoista. Van- 
himmat kreikkalaisen veistotaiteen luomukset ovat kieltä- 
mättä jossakin määrin kömpelöitä ja jäykkiä, vailla sitä 
suloa ja notkeutta, joka on ominainen klassillisen kauden 

kuvanveistoksille. Kasvot ovat liikkumattomat ja ruumiin 
lihakset kuin kivettyneet. Veistotaiteen vanhimmilla tuot- 
teilla on täten sangen sovinnainen ja kaavamainen luonne. 
Mutta kuudennelta vuosisadalta lähtien tapahtuu taiteili- 
jain otteissa tavaton muutos, joka johtaa seuraavan vuosi- 
sadan mestarillisiin saavutuksiin. On ilmeistä, että muu- 
toksen on saanut aikaan ihmisruumiin, sekä liikkeessä että 
levossa olevan, tarkkaaminen itse luonnossa. Missään sii- 
hen ei ollut niin oivallista tilaisuutta kuin urheilukisojen 
kilpakentällä. Siellä oppivat kreikkalaiset kuvanveistäjät 
kiinnittämään huomiota nuoren urheilijan kuvaamisen 
tarjoamiin taiteellisiin mahdollisuuksiin. 

Näin oli tie avoin, kun vain oli luovaa kykyä, sellaisten 
mestariteosten muovaamiseen kuin on viidennellä vuosi- 
sadalla eKr. veistetty ateenalaisen Myronin kiekonheit- 
täjä, jossa verrattomalla tavalla on kuvattu heittoon val- 
mistautuva urheilija. Meidän on kuviteltava tuo kiekon- 
heittäjä juuri sillä hetkellä, jolloin hän kokoaa voimaansa 
lennättääkseen kiekkonsa mahdollisimman kauas heitto- 
viivalta. Myron on täten valinnut itselleen vaikeimman 
mahdollisen tehtävän: kuvata salamannopeasti tapahtu- 
nutta liikettä. Urheilijan asennossa on ihailtavan todelli- 
suudenmukaista kimmoavuutta, on kuin näkisimme hä- 
net jo seuraavassa hetkessä ponnahtavan pystyyn sinkaut- 
tamaan kiekkonsa. Eloisaa liikettä on tuskin milloinkaan 
kyetty veistoksessa ilmentämään niin tehokkaasti kuin 
tässä kreikkalaisessa mestarin tuotteessa. Mutta yhtä tark- 

kaan havaintoon ja yhtä osuvaan ilmentämiskykyyn pe- 
rustuvat kaikki teoksen yksityiskohdat. Keskiruumiin, jal- 
kojen ja käsivarsien lihakset on tarkoin tutkittu, ja niiden 
veistoksellinen ilmaisu on saatettu palvelemaan veistok- 
sen kokonaisaatetta tavalla, jota täytyy nimittää voittamat- 
tomaksi. Eikä Myronin kiekonheittäjä suinkaan ole lajis- 
saan ainoa. Monet hänen aikalaisensa Polykleitoksen teok- 
set ovat yhtä korkealla tasolla. Polykleitos oli viehätty- 
nyt levossa seisovien urheilijanuorukaisten kuvaamiseen, 
saavuttaen siinä ihmeellisen tasapainoisuuden ja sopusuh- 
dan. Samaa uraa jatkoivat lukuisat seuraavien vuosisato- 
jen kuvanveistäjät. 

Näin tarjosivat urheilukisat kreikkalaisille kuvanveistä- 
jille tilaisuuden tutkia ihmisruumista, sen kaikkia yksityis- 
kohtia ja sen jokaista asentoa. Kreikan urheilu loi siten 
osaltaan kreikkalaisen kuvataiteen. Ei ole liioiteltua, jos 
asettaa kysymyksen, olisiko helleenien veistotaide koskaan 
voinut kohota täyteen mestaruuteen ilman urheilukisojen 
innoittavaa vaikutusta. Kaikissa tapauksissa olympiakisat 
ovat merkinneet veistokuvataiteilijoille kohottavaa vipu- 
sinta, joka teki mahdolliseksi irtautua sovinnaisista kaa- 
voista ja ammentaa luonnon tarjoamista ehtymättömistä 
ja raikkaista lähteistä. 

Olympiakisoilla oli suoranainen vaikutuksensa myös 
kreikkalaiseen runouteen. Oli näet tapana, että eteviä ru- 
noilijoita pyydettiin kirjoittamaan voittolauluja kisoissa 
seppelöidyille voittajille. Pidettiinhän kisojen voitonsep- 

pelettä suurimpana saavutettavissa olevana kunnianosoi- 
tuksena, ja sen vuoksi oli voittajien kunniaksi sepitettävä 
hymnejä, aivan niinkuin jumalienkin ylistykseksi oli ta- 
pana niitä laulaa. Nämä voittolaulut kuuluivat ns. kuoro- 
lyriikan piiriin. Ne olivat kantaatteja, jotka sävellettiin ja 
joita esittivät erityisesti valmennetut juhlakuorot. Esittä- 
minen tapahtui niissä juhlissa, joita vietettiin voittajien 
kotikaupungissa heidän palattuaan kilpailuista. Meille on 
säilynyt tällaisia voittolauluja verraten runsas kokoelma 
n. 520 paikkeilla eKr. syntyneen teebalaisen runoilijan 
Pindaroksen jäämistöstä. Sitä paitsi on meillä katkelmia 
kahden muun runoilijan, Bakkhylideen ja Simonideen, 
voittolauluista. Pindaroksen voittolaulut, joihin siis saa- 
tamme perusteellisesti tutustua, ovat syvämietteisyydessään 
kreikkalaisen runouden merkittävimpiin kuuluvia tuot- 
teita. Ne eivät ole realistisia voiton ylistyksiä, vaan niissä 
nostetaan voiton merkitys korkealle aatteelliselle tasolle. 
Eivät ainoastaan voittajan ruumiilliset ominaisuudet saa 
osakseen ylistystä, vaan myös henkiset kyvyt. Ja ennen 
kaikkea Pindaros pyrkii antamaan voitolle aatteellista taus- 
taa tarkastelemalla sitä ihmiselämän korkeimpien henkis- 
ten arvojen valaistuksessa. 

Lähtökohtana on voitto itse. Runossa mainitaan voit- 
tajan ja hänen isänsä nimi sekä missä kilpailussa voitto 
saatiin. Mutta kilpailun menoa ei voittolauluissa yleensä 
kuvata. Vain harvoin runoilija seuraa keihään tai kiekon 
lentoa ilmassa, vain harvoin ilmennetään katsojien jännitys- 

tä ja voitonriemun huumaa. Useimmiten Pindaros lähtee 
heti kulkemaan runollisen mielikuvituksen teitä tarumaail- 
maan antaakseen ilmaisun sellaiselle tunteelle, joka hänen 
mielestään yksistään voi kohota yleispätevyyteen. Tuntuu 
kuin Pindaroksen mielestä urheilusaavutus sinänsä olisi 
liian arkista antaakseen siipiä runoilijan luovalle ajatuk- 
selle. Pindaroksen voittolauluilla on täten suuressa mää- 
rin vertauskuvallinen luonne. Sc, mitä hän tarun piiristä 
ottamillaan kuvilla eniten haluaa ilmentää, on aitokreik- 
kalainen kunnian käsite. Ihmisen suurin onni on päästä 
osalliseksi kunniasta. Hän sanoo eräässä runossaan: »Se, 
joka urheilukentällä tai sodassa saavuttaa ihanan maineen, 
saa suurimpana voittonaan ylistyksen kukan maanmies- 
tensä ja muukalaisten huulilta.» Pindaroksen kuvakieltä 
meidän on usein vaikeaa seurata. Meidän olisi tunnet- 
tava hänen kuorolaulujensa sävel ja kuultava ne kuoron 
esittäminä, jotta voisimme saada täyden käsityksen niiden 
tehosta. Mutta joskus hänen lyyransa lyö yksinkertaisia 
sointuja, esim. silloin, kun hän ilmaisee ihmiskohtalon 
seuraavilla riveillä: 


Yhden päivän olentoja! 

Mitä on meidän olemisemme? Mitä olemattomuutemme? 
Varjon uni on ihminen. 

Mutta jos jumalaisen hohteen säde lankee ticllemmc, 
silloin kuljemme kirkastuneessa valossa, 

ja suloiseksi käy elämä. 

Näin voimakkaasti tehoaviin säkeisiin saattoi urheilukiso- 
jen voitto innoittaa runoilijan. Olympiakisat ovat siten 
osaltaan antaneet aiheen runouden tuotteisiin, joilla on 
asemansa maailmankirjallisuudessa. 

Voimakkaasti Olympiakisat vaikuttivat kreikkalaisen 
kansallistunteen heräämiseen ja kehittymiseen. Kisoihin 
kokoontuneet helleenit tunsivat olevansa yhtä kansaa, jota 
yhdisti sama kieli ja sama sivistys. Tuon yhteisyyden tun- 
teen syntyminen oli jo sinänsä huomattava kulttuuritekijä. 
Keskinäiset valtiolliset kiistat vaimentuivat silloin, kun 
keräännyttiin olemaan mukana suuressa kansallisessa kat- 
selmuksessa. 


II 


Jeesus Nasaretilainen 


Nykyisin on meidänkin maassamme paljon käsitelty ky- 
symystä, ovatko kristinusko ja ennakkoluuloton tiede sovi- 
tettavissa yhteen vai vallitseeko niiden välillä sovittama- 
ton ristiriita. Tässä yhteydessä herää myös kysymys, mikä 
on historiallinen totuus Jeesuksesta ja hänen elämästään. 
Minkä verran voidaan tieteellisesti katsoen luottaa evan- 
keliumien kertomuksiin? Vai ovatko ne kenties vain le- 
gendoja, jotka eivät kestä yksityiskohtaista kriitillistä tar- 
kastelua? Tämäntapaiset kysymykset ovat nykyaikana var- 
sin usean vilpittömän totuuden etsijän mielessä. Teologi- 
sen tutkimuksen tuloksiin ei aina haluta uskoa, koska 
arvellaan, että se on uskonnollisen katsomuksen värittämää 
eikä siis puolueetonta ja ennakkoluulotonta. Niinpä saat- 
taa tapahtua, että jotkut viehättyvät jopa uskomaan Jee- 
suksen henkilön kokonaan kuuluvan tarun piiriin. Onhan 
esiintynyt ulkomaisten tutkijain joukossa sellaisia, jotka 
ovat väittäneet, ettei Jeesusta koskaan ole ollut olemassa, 
vaan että hän on pelkkä taruhenkilö. Kun näin on asian- 
laita, lienee paikallaan, että maallikko, jolla ei ole min- 
käänlaisia uskonnollisia tarkoitusperiä, mutta joka tieteel- 
lisen toimintansa perusteella on joutunut askartelemaan 

kristinuskon syntymäkauden historian parissa, koettaa laa- 
jemmalle lukijakunnalle selvittää, mitä Jeesuksesta tieteel- 
lisillä perusteilla ehdottoman varmasti tiedetään. 

Se, mitä tässä esitän, siis ei ole tarkoitettu niille, joilla 
on järkkymätön kristillinen usko. He eivät tällaista selvi- 
tystä kaipaa. Esitykseni ei myöskään pyri olemaan min- 
käänlainen kristillisen opin puolustus. Tarkoitusperäni on 
yksinomaan tieteellinen totuus. Sovellan Jeesuksen elä- 
mää koskeviin tietoihin samaa tutkimusmenetelmää, jota 
on sovellettava jokaiseen menneitten aikojen oloja valaise- 
vaan historialliseen lähteeseen. Toisin sanoen esitän vain 
sellaisia seikkoja, jotka suurimmankin epäilijän täytyy 
myöntää oikeiksi, jos hän haluaa pysyä tieteellisellä poh- 
jalla. 

Ensinnä on tällöin vastattava kysymykseen, tiedetäänkö 
varmasti, että Jeesus on ollut olemassa, että hän siis on 
historiallinen henkilö. Siihen on erittäin helppo vastata. 
Jeesus on ollut olemassa yhtä kiistattomasti kuin Caius 
Julius Caesar tai keisari Augustus. Jo evankeliumien to- 
distusta täytyy pitää siinä suhteessa riittävänä. Tutkimus, 
ei ainoastaan jumaluusoppineiden, vaan myös maallikko- 
tiedemiesten suorittama, on näet riidattomasti osoittanut, 
että evankeliumeissa Jeesuksen elämästä kerrotut seikat 
pääosaltaan palautuvat muistitietoon, joka on syntynyt 
pian hänen kuolemansa jälkeen. On mahdotonta ajatella, 
että mielikuvitus olisi voinut luoda henkilön, joka olisi 
sijoitettu kaikkein lähimpään menneisyyteen. Siinä ta- 

pauksessahan olisi kuka tahansa heti voinut todistaa, ettei 
sellaista henkilöä ollut koskaan ollut olemassa, ja ne, jotka 
tällaisen taruhenkilön olisivat luoneet, olisivat välittömästi 
paljastuneet huijareiksi. Jo tällä perusteella täytyy pitää 
väitettä, että Jeesus ei olisi historiallinen henkilö, suoras- 
taan järjen vastaisena. 

Sitä paitsi on puolueeton tutkimus osoittanut, että evan- 
keliumeista vanhin, Markuksen evankeliumi, on kirjoi- 
tettu ja julkaistu jo ennen vuotta 70 jKr Missään ta- 
pauksessa se ei ole kuin enintään puoli vuosikymmentä 
nuorempi tätä ajankohtaa. Evankeliumi Markuksen mu- 
kaan on siis julkaistu aikana, jolloin vielä oli elossa run- 
sas joukko henkilöitä, jotka aikalaisina olivat olleet mu- 
kana näkemässä kristinuskon syntyvaiheisiin liittyviä ta- 
pauksia. Ei ole ajateltavissa, että heidän luettavakseen 
olisi tarjottu kertomusta, jossa olisi kuvattu olemattoman 
uskonnonperustajan elämää. Tälläkin perusteella Jeesuk- 
sen historiallisuus on selvä ja riidaton. 

Lisäksi tulevat sellaisten lähteiden todistukset, jotka 
eivät välillisestikään voi olla riippuvaisia evankeliumien 
kertomuksista. Tarkoitan niitä tietoja, jotka meille ovat 
säilyneet Jeesuksesta kristillisten kirjailijain teosten ulko- 
puolella. Vanhin tällainen ei-kristillinen lähde, jossa Jee- 
suksen nimi kiistattoman varmasti esiintyy, on juutalaisen 


Josefuksen teos » Juutalaisten. muinaisuus», joka valmistui 


nm 


94 jKr. Siinä Josefus mainitsee Apostolien teoista tun- 
netun » Herran veljen» Jaakobin kivittämisen, mikä tapah- 

tui 62 jKr. Puheena olevassa kohdassa Josefus nimittää 
Jaakobia »Jeesuksen, niin sanotun Kristuksen», veljeksi. 
Juutalainen historioitsija, joka muuten välttää mainitse- 
masta kristittyjä teoksissaan, pitää näin ollen Jeesusta täy- 
sin historiallisena henkilönä. 

Hiukan laveammin puhuu Jeesuksesta roomalainen his- 
toriankirjoittaja Tacitus keisariajan historiassaan, joka il- 
mestyi n. 116 jKr. Kertoessaan Neron toimeenpanemasta 
kristittyjen vainosta Tacitus sanoo: »Tämä nimi johtuu 
Kristuksesta, joka Tiberiuksen ollessa keisarina oli maa- 
herra Pontius Pilatuksen toimesta kärsinyt kuolemanran- 
gaistuksen.» Tacitus siis ei ainoastaan mainitse Kristuk- 
sen nimeä, vaan vieläpä sijoittaa hänen kuolemansa sa- 
maan ajankohtaan kuin evankeliumit ja tietää Juudean 
silloisen maaherran nimenkin. Eikä lainkaan ole ajatelta- 
vissa, että roomalainen historiankirjoittaja olisi ammenta- 
nut tietojaan evankeliumeista, vaan hän esittää varmaan 
yleisesti tunnettuja tosiseikkoja. Jeesuksen historiallisuus 
tulee täten Josefuksen ja Tacituksen todistusten perus- 
teella evankeliumeista riippumatta aivan epäämättömäksi. 

On erittäin todennäköistä, että Kristuksen nimi esiintyy 
myös toisella Rooman keisariajan historian kirjoittajalla, 
Suetoniuksella, joka julkaisi teoksensa noin 120 jKr. Kei- 
sari Claudiuksen (41—54 jKr.) hallitustoimia kuvatessaan 
Suetonius mainitsee Claudiuksen karkottaneen Roomasta 
juutalaiset, jotka »Krestuksen villitseminä panivat toimeen 
yhtämittaisia mellakoita». Krestus on tavallinen orjan 

nimi, joksi nimi Kristus helposti vääntyi. Sen vuoksi tun- 
tuu uskottavalta, että Suetoniuksen mainitsemat mellakat 
aiheutuivat Kristuksen opin tunnustajien saapumisesta 
Roomaan. Nämä levittivät uskoaan tietenkin aluksi juu- 
talaisessa seurakunnassa, jossa sen johdosta syntyi metelei- 
hin johtaneita kiistoja vanhauskoisten ja uuden opin tun- 
nustajien välillä. Kun roomalaiset tiedustelivat mellakoi- 
den syytä, he saivat vastaukseksi, että riidan aiheena on 
Kristus, joka sitten roomalaisilla vääntyi tutuksi Krestus 
nimeksi. Tämä selitys on kaikin puolin todennäköinen, 
mutta varmuuden vuoksi on syytä lisätä, että Suetoniuk- 
sen todistusta ei tarvita Jeesuksen historiallisuuden osoitta- 
miseksi. Se on jo muutenkin täysin kiistaton. 
Evankeliumien sisältämä tieto Jeesuksesta ja hänen kuo- 
lemastaan saa siten toiselta taholta riittävän varmistuksen. 
Näin ollen ei ole vähintäkään aihetta muussakaan suhteessa 
kieltää evankeliumeilta historiallisten todistuskappaleiden 
arvoa. Päinvastoin on tieteellisen tutkimuksen suhtaudut- 
tava niihin niinkuin yleensä suhtaudutaan historiallisiin 
lähteisiin, kiistämättä periaatteessa niiden todistusvoimaa, 
jollei epäilyksiin ole tosiasiallisia perusteita. Varsinkin 
tämä koskee vanhinta evankeliumia, Markuksen evanke- 
liumia, jolla, vaikka se tietenkin on kristillisen uskon lei- 
maama, kauttaaltaan on luotettavan selonteon hillitty sävy. 
Siitä saamme havainnollisen kuvan nasaretilaisesta kirves- 
miehen pojasta, joka Johannes Kastajan julistuksen vaiku- 
tuksesta tulee tietoiseksi kutsumuksestaan ja alkaa saarnata 

Jumalan valtakunnan lähestymistä. Hän kokoaa ympäril- 
leen oppilasjoukon, joka seuraa häntä hänen kulkiessaan 
aluksi Galileassa julistamassa uutta oppiaan. Hänen op- 
pinsa ytimenä on rakkaus lähimmäisiin ja usko Jumalaan. 
Hän opettaa, että ihmisen autuus ei riipu ulkonaisista 
teoista, vaan hänen sisäisestä alistumisestaan Jumalan tah- 
toon. Alusta alkaen osoittautuu, että Jeesuksella on ihmi- 
siin erikoislaatuinen vaikutusvoima. Se ei ilmene vain 
siinä, että kansaa suurin joukoin kokoontuu häntä kuule- 
maan, vaan myös siinä, että hän kykenee parantamaan 
sairaita. Hän puhuu yksinkertaisesti käyttäen kansanomai- 
sia vertauksia, mutta hänen sanoillaan on toisenlainen teho 
kuin siinä julistuksessa, johon synagoogissa oli totuttu. 
Sen vuoksi oli ymmärrettävää, että pian puhkesi ilmiriita 
hänen ja virallisen juutalaisuuden edustajien välillä. 
Tämä ristiriita kehittyi sovittamattomaksi, kun Jeesus, 
joka aluksi oli ollut toiminnassaan sangen varovainen, ni- 
mittämällä itseään Ihmisen Pojaksi osoitti pitävänsä itseään 
profeettain lupaamana Messiaana ja hänen oppilaansa tun- 
nustivat hänet Jumalan Pojaksi. Jeesuksen saapuminen 
riemusaatossa Jerusalemiin pääsiäistä viettämään oli hänen 
opettajantoimintansa huippukohta. Hänen esiintymisensä 
Jerusalemin pyhäkössä osoitti lopullisesti, että hän katsoi 
olevansa tavanomaisen lain yläpuolella. Niinpä ylipapit 
ja kirjanoppineet päättivät raivata hänet tieltään. He sai- 
vat hänet vangituksi niin, etteivät hänen kannattajansa 
päässeet aikaansaamaan meteliä, ja tuomitsivat hänet kuo- 

lemaan, sitten kun hän nimenomaisesti oli sanonut pitä- 
vänsä itseään Messiaana. Tuomion täytäntöönpano oli roo- 
malaisen maaherran, Pontius Pilatuksen, asiana. Rooma- 
lainen, joka pian vakuuttui siitä, ettei Jeesuksen valta- 
kunta ollut tästä maailmasta, vaan että oli kysymys juuta- 
laisten välisistä uskonnollisista erimielisyyksistä, koetti kan- 
saan vedoten pelastaa syyttömäksi havaitsemansa vangin. 
Lopulta hän, koska hän tuntien juutalaisten suvaitsemat- 
tomuuden pelkäsi asiasta muutoin koituvan hänelle itsel- 
leen ja roomalaiselle hallinnolle ikäviä hankauksia, katsoi 
parhaaksi luovuttaa Jeesuksen ristiinnaulittavaksi. Tämä 
tapahtui noin 30 jKr. 

Tässä on lyhyesti esitetty se, mitä evankeliumien kerto- 
muksen perusteella voidaan pitää tieteelliseltä kannalta — 
uskonnolliset näkökohdat kokonaan sivuuttaen — epäile- 
mättömän todellisuuspohjaisena. Historiallinen tosiasia on 
täten, että Jeesus aivan kirjaimellisesti kuoli ihmisten syn- 
tisyyden tähden. 





Muinaisroomalaisten joulujuhla 


Ennen kuin kristinusko pääsi Rooman valtakunnassa 
vallitsevaksi, roomalaisilla oli jo oma keskitalven juhlansa, 
joka on erityisen mielenkiintoinen sen johdosta, että eräitä 
sen yhteydessä esiintyneitä tapoja on siirtynyt meidän jou- 
lunviettoomme. Roomalaisten juhlan nimenä oli Satur- 
nalia, ja sitä vietettiin kylvön jumalan Saturnuksen kun- 
niaksi. Juhla siis oli varsinaisesti uskonnollista laatua, 
mutta siihen liittyi tavattoman runsaasti maallista ilon- 
pitoa. Vähitellen se muodostui Rooman valtakunnan kan- 
sanomaisimmaksi juhlaksi. Siitä juuri johtui, että juhla- 
päivien lukukin yhä lisääntyi. Alkuaan juhlaa vietettiin 
vain yhtenä päivänä, joulukuun 17:nä, ja tämä päivä säi- 
lyi jatkuvasti ainoana uskonnollisena pyhäpäivänä. Mutta 
maallista juhlaa kesti jo Kristuksen syntymän aikoina ko- 
konaisen viikon, niin että se päättyi vasta joulukuun 23. 
pnä. Joulumarkkinat jatkuivat vielä neljä päivää sen- 
kin yli. 

Saturnalia-juhlaa on alkuaan kai vietetty syyskylvöjen 
päättymisen johdosta, mutta sittemmin se on siirtynyt 
edemmäs keskitalvea kohti, samalla kun siihen on sulau- 
tunut piirteitä vuoden pimeimpänä aikana vietetystä päi- 

vänpalaamisjuhlasta. Mutta meitä ei tässä yhteydessä pal- 
jon liikuta, mikä on ollut alunperin juhlan uskonnollinen 
luonne. Sen sijaan meitä kiinnostavat siihen liittyvät tavat. 
Koetan seuraavassa kuvata, miten roomalainen perhe n. 
100 jKr. Saturnalia-juhlaansa vietti. Meille on siitä säi- 
lynyt aika paljon tietoja, vaikka ne on koottava sieltä 
täältä, sillä tiedot ovat hajallaan, eikä ole säilynyt yhte- 
näistä juhlien kuvausta. 

Varsinainen uskonnollinen juhlapäivä siis oli joulukuun 
17. päivä, joka oli samalla kertaa sekä juhlan alku että 
sen huippukohta. Jo monta päivää sitä ennen oli ryhdyt- 
tävä juhlan valmistuksiin. Oli varattava ja valmistettava 
ruokaa, sillä vanhastaan oli tapana, että Saturnalia-juhlan 
aikana syötiin hyvin ja runsaasti. Erityisesti oli hankittava 
taloon elävä porsas, joka juhlapäivänä oli teurastettava 
uhriksi Saturnukselle ja jonka liha sitten syötiin perheen 
jäsenten ja palveluskunnan yhteisellä aterialla. Oli myös 
leivottava monenlaisia leivonnaisia, sillä ne kuuluivat vält- 
tämättömästi Saturnalia-juhlan yhteyteen. Mutta lisäksi 
oli ostettava lahjoja ei vain perheen jäsenille, vaan myös 
kaikille ystäville ja läheisille tuttaville. Lahjat lähetettiin 
viimeksi mainituille kotiin, kun taas perheen jäsenille ne 
jaettiin varsinaisen juhlapäivän iltana aterian aikana. Or- 
jillekin oli tapana ojentaa lahja. 

Kiinnostavaa on saada tietää, minkälaisia lahjoja annet- 
tiin, Meille on niistä säilynyt harvinaisen paljon tarkkoja 
tietoja: Annettiin esim. kirjoitustarpeita, peilejä, kampoja, 

veitsiä, lippaita, valaisimia, hammasharjoja, soittokoneita, 
häkkilintuja, kukkaroita ja laukkuja, lasi-, savi- ja hopea- 
astioita, taideteoksia, koruja, vaatetustarvikkeita ja kan- 
kaita sekä vihdoin kirjoja, jotka siihen aikaan tietenkin 
olivat suhteellisesti paljon kalliimpia kuin nykyisin. Lah- 
jojen kääreisiin tekstattiin mielellään runonsäkeitä, jotka 
jollakin tapaa liittyivät käärön sisällykseen. Jollei itse 
osannut tällaisia värssyjä sepittää, saattoi turvautua runoi- 
lija Martialiksen julkaisemaan kirjaseen, jossa oli 220 eri- 
laista lahjakääröihin soveltuvaa säeparia. Eivät runoilijan- 
kaan kirjoittamat säkeet olleet erityisen nerokkaita. Esi- 
merkkinä voidaan mainita, että hän tarjoaa lahjaksi annet- 
tavan hatun myötäilijäksi tällaista säeparia: 


Jos rikas oisin, niin puvun täyden multa sa saisit. 
Nyt tämä lahja on vain: päähäsi panna sen voit. 


Varmasti ne värssyt, joita lähettäjät itse kyhäilivät, olivat 
vielä vaatimattomampia. 

Jokainen osti tietysti lahjat makunsa ja varallisuutensa 
mukaan. Kun tuttavapiiri laajeni, kävi lahjojen ostaminen 
ymmärrettävästi varsin rasittavaksi, vaikka saattoikin 
yleensä odottaa myös vastalahjoja. Sen tähden oli vaaral- 
lista totuttaa ystävänsä ja tuttavansa liian arvokkaisiin 
lahjaesineisiin. Silloin tuli vastaanottaja helposti petty- 
neeksi, jos lahjan arvo vuosi vuodelta pieneni. Niinkin 
saattoi tapahtua. Runoilija Martialis valittaa, että eräs hä- 
nen varakkaista ystävistään on lähettänyt hänelle vuosi 

vuodelta yhä vähemmän arvoisen lahjan. Kymmenen 
vuotta sitten köyhä runoilija oli saanut neljän naulan pai- 
noisen hopeaesineen (naula = n. 325 g), viidentenä 
vuonna vain yhden naulan painoisen, kuudentena pienen 
2/3 naulaa painaneen kulhon, seitsemäntenä pienen mal- 
jan, jonka paino oli ainoastaan puoli naulaa, kahdeksan- 
tena lusikan, jonka paino tuskin oli kuudennesnaulaa, 
minkä jälkeen yhdeksäntenä vuonna lusikkakin oli jo vä- 
hentynyt niin pieneksi, että se tuskin painoi enempää kuin 
parsinneula. Tyytymättömät lahjojen saajat siis saattoivat 
jopa julkisesti herjata antajaa, niin että sieti olla varo- 
vainen. 

Vähävaraisten henkilöiden onneksi oli vanhastaan voi- 
massa tapa, että hyvää tahtoa voitiin osoittaa lähettämällä 
ystäville lahjoina vahakynttilöitä tai savinukkeja, joiden 
hankkiminen ei kysynyt liikoja. Nukkeja leivottiin myös 
vehnätaikinasta, ja näitä leivonnaisiakin voitiin käyttää 
lahjoina. Sekä kynttilöillä että nukeilla oli varmaan al- 
kuaan uskonnollinen merkitys. Edelliset olivat tietysti 
valon merkkejä ja niiden tarkoituksena oli olla valon pa- 
laamisen vertauskuvina. Sitä vastoin on vaikeampaa löy- 
tää nukkien alkuperäistä merkitystä näiden juhlien yhtey- 
dessä. Varmaa vain on, että kumpienkin näiden lahjain 
uskottiin tuottavan saajilleen onnea. Savi- ja leivonnais- 
nukkeja näet lähetettiin lahjoiksi sekä aikuisille että lap- 
sille. Vähitellen kuitenkin niitä alettiin antaa melkein 


yksistään lapsille, joiden mieluisiksi leikkikaluiksi kauniisti 

maalatut savinuket muodostuivat. Ajan mittaan náet ei 
enää tajuttu nukkein alkuperäistä uskonnollista luonnetta. 

Juhlien valmistukset oli siitäkin syystä suoritettava mah- 
dollisimman suuressa määrässä ennen juhlan alkua, että 
Saturnalia-päivien aikana orjat perinnäistapojen mukaisesti 
saivat olla vapaina, eikä heitä silloin rasitettu muilla kuin 
aivan välttämättömillä töillä. Olipa suorastaan tapana, 
että orjat saivat istuutua samaan pöytään isäntäväen 
kanssa, mikä muulloin ei olisi tullut kysymykseenkään, 
vieläpä että isäntäväki juhla-aterialla palveli orjiaan ja 
kantoi heidän eteensä ruokaa. Mistä tämä tapa on alkui- 
sin ja milloin se on syntynyt, sitä ei tiedetä. Mutta kai- 
kissa tapauksissa se oli roomalaisten Saturnalia-juhlan olen- 
naisia piirteitä. Orjat saivat silloin jopa esiintyä röyhkeil- 
len ja niskuroiden tarvitsematta pelätä minkäänlaista ran- 
gaistusta. Tämä oli sitäkin merkillisempää, kun rooma- 
laiset muutoin pitivät orjiaan erittäin ankarassa kurissa. 
Saturnalia-juhlan aikana orjilla oli valta tehdä pilaakin 
isäntäväkensä heikkouksista. 

Kun juhlapäivä sitten valkeni, isäntäväki nousi anivar- 
hain ja lähti ottamaan kylvyn, joka muina päivinä toimi- 
tettiin vasta puolenpäivän jälkeen. Jokapäiväinen kylpy 
näet kuului roomalaisten säännölliseen ohjelmaan. Tänä 
juhlapäivänä tuolle tärkeälle toimitukselle ei jäänyt muuta 
hetkeä kuin aamuhämärä. Julkiset kylpylät olivat nyt 
täynnä yleisöä, mutta iloisen juhlatunnelman aika ei vielä 
ollut tullut. Kylvyn jälkeen riennettiin forumille Satur- 

nuksen temppelin edessä olevalle aukiolle seuraamaan 
uhritoimitusta, joka siellä suoritettiin valtion puolesta. 
Sitä seurasi julkinen ateria, johon kaikki arvohenkilöt otti- 
vat osaa ja jota sivulta katseli suuri yleisöjoukko. Sen 
aikana säätyhenkilöt, jotka olivat mukana aterialla, riisui- 
vat togansa ja pukeutuivat villaiseen viittaan, joka oli va- 
rustettu hilkalla eli hupulla. Tämä viitta muistutti myö- 
hemmän ajan naamiaisissa käytettyä dominoa, joka lienee- 
kin saanut juuri tästä viitasta alkunsa. 

Aterian päätyttyä osanottajat erkanivat, ja samalla het- 
kellä aukiolle kokoontunut yleisö puhkesi riemuiten huu- 
tamaan: io Saturnalia, mikä merkitsi juhlailon päästämistä 
valloilleen. Lähdettiin kulkemaan pitkin katuja kirkuen 
ja meluten. Todellinen karnevaali-ilo sai valtaansa muu- 
ten niin vakavat ja arvokkaat roomalaiset. Vastaantuli- 
joille, olivatpa he tuttuja tai tuntemattomia, huudettiin 
ilakoivia huomautuksia, ja orjatkin rohkenivat päästää to- 
dellisen luontonsa näkyviiin. Kaikkialta virtasi väkeä ka- 
duille ja toreille ilmaistakseen äänekkäästi riemunsa siitä, 
että oli tullut vuoden iloisin juhla, jona ei tarvinnut 
kanssaihmisiltään salata haluansa joskus oikein toden teolla 
riehua. Arvohenkilö, joka ehkä ei tuntenut halua sekaan- 
tua rahvaan huveihin, pääsi töin tuskin väentungoksen lä- 
vitse puikkelehtimaan palatsiinsa, jossa hänenkin oli suo- 
ritettava juhlien vaatimat menot ja siedettävä orjien poik- 
keuksellisen vapaata käytöstä. 

Kun katujen juhlariemua oli kestänyt riittävän kauan, 

alkoivat. keskiluokan jäsenet palata koteihinsa, kun taas 
pääkaupungin runsaslukuinen irtain väestö yhä jäi kuljes- 
kelemaan ja meluamaan kaduille odottaen valtion puolesta 
tarjottujen ilmaisateriain alkamista tai painuakseen vähi- 
tellen viinitupiin ja kansanravintoloihin kootakseen voi- 
mia juhlailon jatkamiseen. Keskiluokan mies taas kotiinsa 
tultuaan teurasti kotialttarin ääressä porsaan, joka sitten 
avoimella liedellä valmistettiin herkulliseksi paistiksi. Oli- 
kin jo aamiaisaterian aika, ja ruoka alkoi maittaa. Tähän 
ateriaan ei vielä kuulunut monia ruokalajeja. Se oli vain 
varsinaisen juhlapäivällisen esimakua. Sen jälkeen pistäy- 
dyttiin taas kadulla seuraamassa alituisesti jatkuvaa ilonpi- 
toa tahi mentiin amfiteatteriin katsomaan juhlanäytäntöä, 
jossa taitavat miekkamiehet ärsyttivät härkiä tai petoeläi- 
miä ja lopulta suoriutuivat niistä voittajina. Kuuden 
maissa iltapäivällä perheen jäsenet taas kokoontuivat koti- 
suojiin, ja nyt alkoi juhla-ateria. Pöytien ääreen talon suu- 
rimpaan saliin asettuivat sekä isäntäväki että orjat, ja edel- 
liset huolehtivat tarjoilusta. Syötiin runsaasti sekä lihaa 
että kalaa, sekä hedelmiä että leivonnaisia. Sytytetyt kynt- 
tilät ja lamput antoivat huoneille juhlavalaistuksen. Ei 
säästetty öljyä eikä kynttilöitä. Aterian aikana jaettiin lah- 
jat, sekä ne, joita perheen jäsenet olivat ostaneet ja val- 
mistaneet toisilleen, että ne, jotka olivat saapuneet ystä- 
viltä ja tuttavilta. Kääreisiin kirjoitetut runonsäkeet myös 
luettiin ääneen ja niiden onnistuneisuutta arvosteltiin. 
Kun ateria iltamyöhällä oli päättynyt ja lahjat saatu, ve- 

täytyivät lapset väsyneinä lepäämään. Muut perheen jäse- 
net jäivät pöytien ääreen nauttimaan viiniä ja pelaamaan 
noppaa, joka kuului Saturnalia-juhlan välttämättömään 
ohjelmaan. Joku yksinäinen ystävä saattoi ilmestyä vierai- 
lulle peli-innon ohjaamana. Ei näet pidetty sopimatto- 
mana harjoittaa tänä juhlapäivänä vaikkapa uhkapeliä, 
joka muuten oli laissakin ankarasti kielletty. Ennen 
puolta yötä kuitenkin lähdettiin levolle, sillä juhlaahan 
jatkui samanlaisissa merkeissä koko viikon. 

Edellisestä ilmenee, mitä tapoja Saturnalia-juhlasta on 
periytynyt meidän jouluumme. Tärkein niistä on lahjo- 
jen antaminen. Se on roomalaisten suoranaista perintöä. 
Myös ylensyöminen ja juominen samoin kuin erityisesti 
palvelusväen kestitseminen on yhteinen piirre, joka tuskin 
on johtunut sattumasta. Kynttilät ovat nekin otaksutta- 
vasti lähtöisin noiden kaukaisten aikojen tottumuksista. 
Ei saa myöskään unohtaa jouluporsasta, joka on esiintynyt 
jo roomalaisten vastaavassa juhlassa. Tosin muinaisilla 
germaaneilla on ollut samanlaisia tapoja — ei kuitenkaan 
joululahjoja — mutta selvittämättä on, minkä verran ger- 
maanit ovat niitä omaksuneet roomalaisilta. - 

Osa Saturnalia-juhlan meluavasta iloisuudesta taas on 
siirtynyt myöhemmän ajan karnevaalimenoihin. Rooma- 
lainen juhla olikin eräänlainen karnevaali, jossa etelämaa- 
lainen luonne purkautuu kerran vuodessa estojen hillitse- 
mättä ilmoille. 


Pompeijin perhe-elämää 


Siirrymme ajassa noin 2000 vuotta taaksepäin muinais- 
roomalaiseen Pompeijiin, joka aikoinaan peittyi Vesuviuk- 
sen purkauksen lennättämään tuhkaan, mutta joka nyttem- 
min on tullut uudelleen päivänvaloon muinaistutkijain 
lapioiden esiinkaivamana. Pompeiji oli pienehkö rooma- 
lainen maaseutukaupunki, jossa oli suunnilleen 20 000 asu- 
kasta. 

Olemme siis kahdentuhannen vuoden takaisessa Pompei- 
jissa, Stabiaen-kadun varrella sijaitsevassa talossa. Sen 
omistaa arvossa pidetty ja varakas leipuri Publius Paguius 
Proculus. Vaikkemme näe isäntää ja emäntää, voimme 
tutustua heidän piirteisiinsä talon välihallin seinälle teh- 
dystä freskomaalauksesta, joka esittää talon isäntäväkeä 
luonnollisessa koossa tehtynä rintakuvana. Isännällä tässä 
muotokuvassa on yllään roomalainen vierailu- ja juhla- 
puku, toga. Kädessä on hänellä asiakirjakäärö, joka ku- 
vastaa hänen valtiollisia ja yhteiskunnallisia harrastuk- 
siaan. Kuvasta päättäen talon isäntä ei ole rotupiirteiltään 
roomalainen. Pikemminkin viittaavat hänen kasvonpiir- 
teensä itämaille, josta hänen esivanhempansa aikoinaan 
ovat varmaankin orjina tulleet Italiaan. Arvata voi, että 





Leipurimestari Publius Paguius Proculus ja hänen vaimonsa 


Seinämaalans Pompeijissa. Siirretty sittemmin Napolin museoon 

kenties hänen isoisänsä on vapautettu orjuudesta, minkä 
jälkeen tämä, niinkuin niin monet muut vapautetut orjat, 
on kerännyt itselleen hyvän omaisuuden. Sitä ovat sitten 
jälkeläiset vielä kartuttaneet. Talon emäntä, joka muoto- 
kuvassa esiintyy miehensä rinnalla, on hänkin itämaista 
tyyppiä. Hänellä on pikimusta tukka, suuret tummat man- 
telinmuotoiset silmät, voimakkaasti kaartuvat kulmakar- 
vat ja alaspäin vahvasti kapenevat soikeat kasvot. Häntä 
voi liioittelematta nimittää kohtalaisen sieväksi. Toisessa 
kädessään hän pitää kirjoitustaulua, toisessa kynää. Maa- 
lari on ilmeisesti saanut määräyksen täten korostaa emän- 
nän kirjallisia harrastuksia. 

Tutustuttuamme näin talon isäntäväkeen luomme sil- 
mäyksen itse taloon. Se ei ole Pompeijin suurimpia, mutta 
siinä on riittävästi tilaa isännän seitsenhenkiselle perheelle 
ja perheen viidelletoista orjalle. Sillä palveluskuntaa ‘on 
talossa runsaasti, niinkuin kaikilla varakkailla Rooman 
valtakunnan asukkailla. Rakennus on, niinkuin kaikki 
Pompeijin talot, tehty kivestä ja se on kaksikerroksinen. Sii- 
nä on yhteensä lähes parikymmentä huonetta. Tosin useim- 
mat huoneet ovat suhteellisen pieniä, vain noin 10—15 
neliötä käsittäviä, mutta sittenkin voimme oman aikamme 
näkökulmasta pitää huonelukua huomattavana. Taloon 
tullaan kadulta leveää käytävää, jonka sivulla on ovenvar- 
tijaorjan huone. Käytävä johtaa suoraan rakennuksen kes- 
kushuoneeseen, atriumiin, joka on perheen oleskelu- ja 
vastaanottohuone. Se on hallin tapainen suuri sali, joka 


5 — Mulnaisuuden näköaloja. 


66 MUINAISUUDEN NÄKÖALOJA 


saa valoa katossa olevasta aukosta, jonka alla lattiassa on 
vesiallas, johon sadevesi valuu ja josta se viemärijohtoa 
myöten saadaan poistetuksi. Sillä Pompeijissa on tietysti 
vesijohto- ja viemäriverkosto niinkuin kaikissa Rooman 
valtakunnan kaupungeissa. Oleskeluhuoneen lattia on 
kaunista mustan ja valkoisen kirjavaa mosaiikkia. Kalus- 
tona siinä on tuoleja, joiden jalat ovat pronssista taotut 
ja joissa on pehmustetut istuimet nahkapäällyksineen. On 
myös pari pehmeää sohvaa, joiden jalat ja sivut niinikään 
ovat metalliset ja jotka on varustettu joustavalla pehmus- 
tuksella. Näitä sohvia peittävät kallisarvoiset itämaiset go- 
beliinikudoksiset sohvapeitteet. Huoneen nurkissa on ko- 
meita miehenkorkuisia pronssikynttelikköjä ja samantyy- 
lisiä öljylamppuja, joissa ei kuitenkaan ole laseja, vaan 
joissa sydän palaa ilman suojusta aina hiukan savuttaen. 
Vielä silmä havaitsee huoneessa kauniita kuvapatsaita, 
joita varten seiniin on taloa rakennettaessa tehty syven- 
nyksiä ja ulkonemia. Niitä on myös pöydillä, joita huo- 
neessa on useita ja joissa on metallialustalla marmorinen 
levy. 

Atriumista, jota näin olemme tarkastelleet, johtaa mo- 
lemmilta puolilta ovia sivuhuoneisiin, joissa ei ole ikku- 
noita, vaan jotka saavat valonsa atriumista ovien ollessa 
auki. Jos ovet ovat suljettuina, täytyy nähdäkseen sytyt- 
tää joko lamppu tai kynttilät. Näitä sivuhuoneita käyte- 
tään pääasiallisesti makuuhuoneina, joten ne eivät tarvit- 
sekaan luonnollista valoa. Meidän on muistettava, että 

olemme etelässä, missä ihmisen täytyy pikemmin suojau- 
tua liialta auringonvalolta kuin pyrkiä sitä saamaan. Jos 
jatkamme kulkuamme samaan suuntaan kuin tulimme ta- 
loon, saavumme atriumista, oleskeluhuoneesta, eräänlai- 
seen välihalliin, tablinumiin, jonka seinällä on juuri tuo 
talon isäntäväkeä esittävä muotokuvafresko. Sen kalustus 
on samantapainen kuin atriumin. Tämän välihallin va- 
semmalla puolella on tilava ruokasali ja välihallin kautta 
tulemme katettujen pylväskäytävien ympäröimään, neliön 
muotoiseen sisäpihaan, peristyliumiin, joka on koristepui- 
den ja -pensaiden sekä värikkäiden kukkien peitossa. Ylt- 
ympäri tätä sisäpihaa on pieniä huoneita, joita käytetään 
eri tarkoituksiin ja joihin päästään mainitsemastamme ka- 
tetusta pylväskäytävästä. Siellä on myös talon keittiö pyl- 
väskäytävän viimeisessä nurkkauksessa. Keittiön sijoitta- 
minen tänne on tarkoituksenmukaista sen vuoksi, että 
paistin käry ja ruoan tuoksu voidaan näin johtaa suoraan 
ulkoilmaan. Sitä paitsi perhe ruokailee aina kauniilla il- 
malla pylväskäytävän vastakkaisella sivulla sijaitsevassa toi- 
sessa ruokasalissa, joka ilman väliseinää avautuu suoraan 
sisäpihaan. Sisäpihan täyttävä puutarha on sekin kaunein 
marmorisin ja pronssisin kuvapatsain koristettu. 

Näin olemme pääpiirteittäin tarkastaneet koko talon 
sen yläkertaa lukuun ottamatta. Yläkertaan johtavat kapeat 
ja jyrkähköt kiviportaat. Siellä on useita pienehköjä huo- 
neita, joista osa on orjien asuntoja, osa taas vierashuo- 
neita, joihin majoitetaan toispaikkakuntalaiset vieraat. 

Orjia asuu myös alakerroksen pienimmissä ja vaatimatto- 
mimmissa huoneissa. Talon kaikkia huoneita tarkastel- 
lessamme panemme merkille, että seinät on maalattu öljy- 
värillä ja että niissä tapettien asemesta on maalaamalla 
kauniisti jaoiteltuja pintoja tahi maalattuja freskoja, jotka 
esittävät kohtauksia taruston ehtymättömästä aihevaras- 
tosta. 

Seuraamme nyt talon asukkaiden elämää aamuvarhai- 
sesta iltamyöhälle asti. — On kevätpäivän aamu. Aurinko 
nousee klo 6 aikaan, ja jo sitä ennen on talon koko pal- 
veluskunta hereillä varustautumassa askareihinsa. Siinä 
on ovenvartija asettumassa paikalleen ulko-oven suuhun, 
siinä keittäjät menossa keittiöpuuhiinsa, siinä sisäköt, par- 
turi, kampaaja, siivoojat, pesijät, vaatevarastonhoitajat jne., 
yhteensä viitisentoista henkeä. Ja siinä on myös palvelus- 
kunnan esimies, eräänlainen talon hovimestari, hänkin 
uskottu orja, niinkuin koko palveluskunta kaikkia sen jä- 
seniä myöten on pelkkiä orjia. Kun aurinko on noussut, 
kolkuttaa yksi sisäköistä isäntäväen makuuhuoneen ovelle 
ilmoittaen, että päivän ensimmäinen hetki on koittanut. 
Sillä täsmällinen leipurimestari on tottunut nousemaan 
vuoteesta aamun sarastaessa. Makuuhuoneessa alkaa lii- 
kettä. Ensimmäisenä nousevat vuoteistaan lapset, jotka 
nukkuvat samassa huoneessa kuin heidän vanhempansa. 
Vanha tapa näet oli, että perheen nuorimmat jakoivat 
vanhempiensa makuuhuoneen. Vain vanhimmilla, jo nuo- 
rukaisiksi ja neidoiksi varttuneilla lapsilla on omat ma- 

kuuhuoneensa. Tuota pikaa ovat kaikki lapset, nekin 
jotka nukkuvat omissa kammioissaan, kerääntyneet van- 
hempien vuoteen viereen toivottamaan heille hyvää 
huomenta. Isä kehoittaa heitä ahkeruuteen ja käskee heitä 
valmistautumaan kouluun lähtöä varten. 

Kun lapset pukeutuneina ovat poistuneet, nousevat van- 
hemmat leveästä ja korkeasta kahden maattavasta vuotees- 
taan. Pukeutuminen ei vie leipurimestarilta pitkää aikaa. 
Hän panee jalkaansa sandaalit, ja riisuttuaan yöpaitansa 
hän vetää päälleen villaisen ihokkaan, tunikan, joka on 
kauniisti kirjailtu ja muistuttaa nykyaikaista lyhythihaista 
paitaa. Siinä onkin sitten jo hänen kotiasunsa. Housuja 
roomalaiset eivät käytä, sillä niiden pitäminen on heidän 
mielestään epämukava tapa, jota vain jotkut sivistymät- 
tömät muukalaiset noudattavat. Talon rouvan pukeutu- 
minen vie pitemmän aikaa. Hänen tukkalaitteensa on 
pantava kuntoon ja hänen kulmakarvansa, poskensa ja 
huulensa on saatettava asianmukaiseen asuun. Sitä varten 
tulee huoneeseen häntä avustamaan kampaaja ja kamari- 
neito. Kun kauneushoito on annettu, pukee kamarineito 
emännän ylle vaipan, joka kiinnitetään vyöllä. Samaan 
aikaan on parturi saanut ajetuksi isännän parran ja kam- 
mannut hänen tukkansa tasoittaen samalla niskasuortuvat 
saksin. 

Kaikki tämä ottaa aikaa vain neljännestunnin, jonka 
jälkeen perheen isä, äiti ja lapset kokoontuvat ruokasaliin 
syömään varhaisaamiaisen, ientaculumin. Se on yksin- 

kertainen. Siihen kuuluu näet vain leipää, joka on kas- 
tettu viiniin tai sivelty hunajalla, minkä lisäksi syödään 
jokunen taateli ja suolattu öljymarja. Heti sen jälkeen 
lapset lähtevät kouluun, jota pitää yksityinen koulumes- 
tari opettaen lukemista, kirjoittamista. ja luvunlaskua. 
Vanhimmat lapset lähtevät yksityisopettajan luo, joka opet- 
taa heille kirjallisuutta, puhetaitoa, filosofiaa ja musiik- 
kia. Isäntä siirtyy puolestaan oleskeluhuoneeseen, jonne jo 
näin aamuvarhaisella on kokoontunut kaupunkilaisia ja 
lähiseudun maalaisia, jotka ovat hänestä tavalla tai toisella 
riippuvaisia ja jotka vanhan tavan mukaisesti tulevat kun- 
niakäynnille samalla käyttäen tilaisuutta hyväkseen saa- 
dakseen häneltä neuvoja asioissa, joissa he niitä tarvitsevat. 
Talon emäntä taas antaa palveluskunnalle ohjeita päivän 
toimia varten sekä määrää, mitkä työt kunkin on sinä päi- 
vänä suoritettava. Talousorjalle hän luettelee, mitä ruoka- 
tavaroita on ostettava. 

Noin kello 7 aikaan on isäntä valmis lähtemään leipo- 
moonsa, joka on sijoitettu hänen omistamaansa toiseen ra- 
kennukseen. Ennen lähtöään hän pukee päälleen togan, 
roomalaisen viitan, jonka hän taitavasti laskostaa hartioil- 
leen. Hän näet aikoo samalla matkalla käydä kaupungin- 
hallituksessa, jonka jäsenenä hän on. Onpa hänet pian 
toimitettavissa kaupunginjohtajan vaaleissa asetettu ehdok- 
kaaksi. Virka-asioita toimittaessaan hänen välttämättä täy- 
tyy olla pukeutuneena togaan. Muuten hän voisi huoletta 
mennä ulos pelkässä tunikassa ja sandaaleissa tarvitsematta 

edes kietoa jalkoihinsa säärystimiä, joita käytettiin viileillä 
ilmoilla. Mutta nyt on ilma lämmin ja suloinen. Leipo- 
mossa isäntämme Paguius Proculuksen ei tarvitse viipyä 
kauan. Hänellä on näet erinomainen työnjohtaja, jolle 
hänen vain on annettava välttämättömät ohjeet ja jolta 
hän saa tiedot siitä, miten asiat ovat sujuneet. On pitkä 
aika siitä, kun hän itse omakohtaisesti oli johtamassa 
leipomista. Nyt hän on siksi vakavaraisessa asemassa ja hä- 
nen leipomoliikkeensä niin suosittu, että hänen tarvitsee 
ainoastaan huolehtia sen ylimmästä johdosta, joka näin 
noususuhdanteitten aikana ei ole vaikeaa eikä aikaa vie- 
pää. Hänellä on täten tilaisuus omistaa koko aamupäi- 
vänsä kaupunkikuntansa asioille. 

Isännän ollessa näissä tehtävissä hänen sievä vaimonsa 
käy kaupungin torilla siellä olevista myymäläkojuista 
ostamassa kauniita vaatetavaroita, joita kutomot ovat 
lähettäneet sinne myytäviksi tai joita osittain on tuo- 
tettu Rooman valtakunnan itäisistä maakunnista, missä 
vanhastaan parhaat kutomatuotteet valmistettiin. 

Ennen puoltapäivää perhe taas kokoontuu kotiin. Lap- 
set saapuvat koulusta, isä kaupunginhallituksesta ja äiti 
ostoksiltaan, joiden ohessa hän on pitänyt moniaita jut- 
teluhetkiä tapaamiensa ystävättärien kanssa. Asetutaan 
ruokasaliin, jossa olevan pöydän ympärillä on kolme kiin- 
teää, kirjavin kudonnaisin peitettyä pehmustettua leposoh- 
vaa. Näille aterioitsijat sijoittuvat puolittain makuuasen- 
toon vasemman kyynärpäänsä varaan. Pöytään tuovat tar- 


72 MUINAISUUDEN NÄKÖALOJA 


joilijaorjat lounaan, johon kuuluu herkullisesti valmistet- 
tua kalaa ja lihaa, joiden ohella tarjotaan tuoreita vihan- 
neksia. Jälkiruoaksi on hedelmiä, ja pöytäjuomana viiniä, 
johon kaikki sekoittavat vettä, lapset enemmänkin, niin 
että heidän maljoissaan on verraten vähän viiniä. Kalan 
ja lihan paloittelemisen toimittaa tarjoilijaorja. Hän yk- 
sin käyttää veistä, eikä kenelläkään ole haarukkaa, sillä sen 
käyttö on tuntematon. Ainoana ruoka-aseena on lusikka, 
jota käytetään sormien apuna. Pääasiallisesti näet palat 
viedään suuhun sormin, joiden puhdistamiseksi erityinen 
tarjoilija vähän väliä ojentaa aterioitsijain eteen vesikul- 
hon. Sormet huuhdotaan siinä ja pyyhitään lautasliinaan, 
jota käytetään vain sen kerran. Pesua kertyy täten talossa 
riittävästi. 

Lounaan aikana talon isäntä tyytyväisenä kertoo vaimol- 
leen, että hän on nähnyt useita talojen seinille maalattuja 
vaalimainoksia, joissa hänen valitsijansa lämpimästi suosit- 
televat häntä valittavaksi kaupunginjohtajan virkaan. 
Useat eri etupiirit näyttävät pitävän tärkeänä hänen valit- 
semistaan. Kertoopa hän eräässä mainoksessa suositeltavan 

. häntä, leipurimestari Publius Paquius Proculusta nimen- 
omaisesti siitä syystä, että hän valmistaa hyvää leipää. Kil- 
pailijat taas on pyritty lyömään laudalta sellaisin leikilli- 
sin mainoksin, että heitä kannattavat veijarit, unikeot ja 
pikkutuntien juomarit. Näin kahdentuhannen vuoden jäl- 
keen voimme todeta, ettei isäntä kertonut kauniille vai- 
molleen turhia, vaan että puheena olevat mainokset tuli- 

vat kaivauksissa päivänvaloon. Vieläpä tiedämme, että 
kunnon leipurimestari valittiinkin kaupunginjohtajaksi, 
sillä eräs hänen uskollinen kannattajansa on vaalien jäl- 
keen riemuissaan kirjoittanut kai hiukan liioitellen amfi- 
teatterirakennuksen seinään, että kaikki pompeijilaiset 
myötävaikuttivat äänillään Publius Paguius Proculuksen 
valitsemiseen. Joka tapauksessa kunnon leipurimestaril- 
lamme on kotikaupunkinsa asukkaiden suuri kannatus. 

Lounaan jälkeen lapset lähtevät takaisin kouluun, kun 
taas isäntä ja emäntä asettuvat välihallin leposohville pit- 
käkseen ottaakseen pienet aterianjälkeisunet. Kello kah- 
den aikaan he taas ovat jalkeilla. Emäntä ryhtyy nais- 
orjien avustamana ompelu- ja kirjailutyöhön, ja isäntä 
lähtee saman kadun varrella oleviin termeihin, kylpylään, 
jonne Pompeijin miespuolinen vallasväki tähän aikaan ilta- 
päivällä kokoontuu. Siellä on tilaisuus rupatella ystäviensä 
kanssa, vieläpä hoitaa liikeasioita, samalla kun huolehtii 
ruumiinsa hyvinvoinnista. Kylpylän voimistelusalissa voi- 
mistellaan vaikkapa musiikin tahdissa ja sitten mennään 
ensinnä roomalaiseen hikoiluhuoneeseen ja sen jälkeen 
kuumaan sekä lopuksi kylmään kylpyyn. Kylvyn jälkeen 
asetutaan pitkälleen lavitsalle, ja orja, joka on seurannut 
isäntää kylpylään, hieroo ruumiiseen hyvänhajuista voi- 
detta, 

Niin onkin aika kulunut kello 4 tienoille, ja on kiire 
lähteä kotiin päivälliselle, joka aloitetaan viimeistään 
puoli viiden aikaan. Päivälliselle on kutsuttu myös muu- 

tamia vieraita, jotka isäntäväki parhaaseen tunikaansa ja 
vaippaansa pukeutuneena ottaa vastaan atriumissa. Sitten 
siirrytään pylväikön vieressä olevaan ruokasaliin, jonka 
kolmelle leposohvalle kullekin asettuu kolme henkeä keno- 
asentoon. Emäntä ja vanhimmat lapset ottavat hekin paik- 
kansa leposohville, kun taas nuoremmat lapset sijoitetaan 
istumaan oman pöytänsä ääreen. Aterioimistavat ovat sa- 
mat kuin lounaalla, mutta ruokalajit ovat päivällisillä mo- 
ninaisemmat ja ruoat tarjotaan hopeaisista vadeista ja kul- 
hoista ja syödään hopealautasilta. Viinimaljat ovat nekin 
tietysti hopeaa. Kun vieraat ovat asettuneet paikoilleen, 
ottaa orja heidän jaloistaan sandaalit ja tarjoaa ensiksi. 
lämmintä käsienpesuvettä kauniisti koristetuista kannet- 
tavista lämminvesisäiliöistä. Sitten tarjotaan alkujuoma, 
eräänlainen koktaili, jona on hunajalla ja maustimilla se- 
koitettua viiniä. Ensiksi syödään ruokahalua kiihottavia 
alkupaloja, joiden keksimisessä keittäjät ovat osoittaneet 
taitoaan. Pääruokalajeina on kalaa ja lihaa, joiden kastik- 
keet ovat loistavan maukkaita ja piristäviä. Jälkiruoaksi 
on leivonnaisia ja hedelmiä. 

Aterian aikana esiintyy soittajia, laulajia ja tanssijatta- 
ria vieraita huvittamassa. Lausuupa talon emäntäkin eräitä 
sepittämiään runoja. Keskustelu on koko ajan vilkasta, 
ja se keskittyy ensisijassa kaupungin kunnalliselämän ja 
lähestyvien vaalien ympärille. Kaikki ovat varmoja talon 
isännän valituksi tulemisesta. Lapsetkin ottavat välistä 
osaa keskusteluun, kun se sivuaa kouluasioita, ja kaikki 

ovat yksimielisiä siitä, että hyvän laskutaidon saavuttami- 
nen varsinkin murtolukujen osalta on erittäin vaikeaa. 
Päivällinen kestää kolmisen tuntia, ja sen aikana on tullut 
pimeä. Lamput ja kynttilät on sytytetty ja ulkoa tuleva 
viileähkö ilmavirta, joka aterioitsijoille on varsin mieluisa 
ja virkistävä, saa valaisimien liekit kodikkaasti lepatta- 
maan. 

Ennen kello kahdeksaa emäntä ja lapset sanovat vieraille 
hyvästi ja poistuvat nukkumaan. Isäntä jää vielä joksikin 
aikaa vieraittensa kanssa viiniä juomaan. Mutta kello 10 
aikaan lähtevät vieraat soihtujen valossa kotiin, ja leipuri- 
mestari Publius Paguius Proculus menee hänkin makuu- 
huoneeseen vaipuen siellä pian sikeään uneen. 


Muinaisen Rooman väkiluku 


Jos meille olisi säilynyt esim. roomalaisia veroluet- 
teloita, voisimme niistä arviolta päätellä koko suuren 
valtakunnan asukasluvun. Mutta niitä meillä ei enää ole 
lainkaan, vaikka tällaisia luetteloja varmasti aikoinaan on 
ollut olemassa. Ne ovat hävinneet pimeiden aikojen sekasor- 
toisissa oloissa, samoin kuin koko roomalainen arkistoaines, 
jota säilytettiin Rooman suuressa arkistorakennuksessa sekä 
paikallisten hallintokeskusten arkistoissa, on käytännölli- 
sesti katsoen täydellisesti tuhoutunut. Koettaessamme pääs- 
tä selville sellaisesta seikasta kuin asukasluvusta on meidän 
sen vuoksi, niinkuin yleensäkin Rooman historiaa yksityis- 
kohtaisesti selvitettäessä, pakko turvautua satunnaisiin tie- 
don sirpaleihin, jotka meille ovat säilyneet. Koko Rooman 
valtakunnan väkiluvusta voidaan esittää vain hyvin epävar- 
moja arviolaskelmia. Sitä vastoin saatamme paljon suurem- 
malla varmuudella summittaisesti laskea itse Rooman kau- 
pungin asukkaiden lukumäärän. Sillä siinä suhteessa meillä 
on kiinnekohtia, jotka tekevät meille mahdolliseksi liikkua 
verraten vankalla pohjalla. 

On näet säilynyt eräitä tilastollisia tietoja niiden Rooman 
kansalaisten lukumäärästä, jotka pääsivät osallisiksi valtion 

puolesta järjestettyyn ilmaiseen elintarvikkeiden jakeluun. 
Ilmainen viljan jakelu pääkaupungin varattomalle väes- 
tölle oli Rooman valtiollisen järjestelmän silmiinpistävim- 
piä erikoispiirteitä. Tiedämme siis, että Caesarin yksin- 
vallan alkuaikana 40-luvun ensi puoliskolla eKr. oli elin- 
tarvikkeita jaettu ilmaiseksi 320 000 henkilölle. Koettaes- 
saan parantaa valtionrahaston tilaa Caesar ryhtyi toimen- 
piteisiin tarkemman seulonnan aikaansaamiseksi, niin että 
vain todellisessa tarpeessa olevat tulivat jakelusta osallisiksi. 
Näin hän sai lukumäärän alennetuksi 150 000:een. Mutta 
jo Augustuksen aikana v. 5 eKr. oli luku jälleen noussut 
samaan, mitä se oli ennen Caesarin suorittamaa karsintaa. 
Sillä meille säilyneessä omaelämäkerrassaan Augustus 
ilmoittaa avustusten saajia mainittuna vuonna olleen 
320 000. Tuntemistamme jakeluperiaatteista taas voidaan 
päätellä, että kaikki nämä avustuksen saajat olivat mies- 
puolisia ja täysi-ikäisiä Rooman kansalaisia. 


Nyt herää kysymys, minkä verran oli sellaisia Rooman 
kansalaisia, jotka eivät saaneet minkäänlaisia avustuksia. 
Selvää on, etteivät varsinaiset ylimykset, siis senaattori- ja 
ritarisäädyn jäsenet, olleet huollettavien luettelossa. Mutta 
vaikeampi on arvioida, minkä verran Roomassa oli sellaisia 
keskiluokan kansalaisia, jotka olivat kyllin hyvässä ase- 
massa ollakseen pyrkimättä osuuteen valtion ilmaisesta lei- 
västä. Historialliset lähteet osoittavat vastaansanomatto- 
masti valtion harjoittaman huoltotoiminnan suurimman 

epäkohdan olleen juuri siinä, että se huomattavalta osalta 
kohdistui sellaisiin kansalaisiin, jotka eivät olleet avustuk- 
sen tarpeessa. Sen vuoksi on varovaisinta olla arvioimatta 
liian suureksi niiden kansalaisten lukumäärää, jotka jäivät 
jakelun ulkopuolelle. Senaattori- ja ritarisäätyyn kuuluvien 
miespuolisten jäsenten lukumäärä oli yhteensä tuskin 
6 000:ta suurempi. Keskiluokan käsityöläisiä ja ammatin- 
harjoittajia sekä alempia virkamiehiä, jotka eivät saaneet 
avustuksia, voidaan arvioida olleen n. viisinkertainen mää- 
rä eli 30 000. Näin saadaan Roomassa asuneiden miespuo- 
listen täysi-ikäisten kansalaisten lukumääräksi Augustuksen 
aikana suunnilleen 356 000. 

Tähän lukuun on tietenkin ensinnä lisättävä asianomais- 
ten perheenjäsenet. Heidän määräänsä arvioitaessa on läh- 
dettävä siitä, että syntyväisyys oli sangen alhainen, koska 
tiedetään kolmea lasta jo pidetyn suhteellisen runsaana 
lukumääränä. Naimattomuus oli lisäksi varsin yleistä, niin- 
kuin Augustuksen avioliittolaeista ja niiden herättämästä 
jyrkästä vastustuksesta ilmenee. Sitä paitsi on otettava huo- 
mioon, että kaikkein köyhimmän väestön keskuudessa tie- 
detään olleen erittäin paljon sellaisia, joilla ei ollut per- 
hettä. Naimattomien luku on sen vuoksi silloisen Rooman 
olot huomioon ottaen arvioitava huomattavan suureksi, 
ehkä 150 000:ksi. Perheellisillä taas ei voida arvioida 
olleen enempää kuin keskimäärin yksi lapsi. Kun vaimot 
ja lapset otetaan huomioon, saadaan kansalaisten kokonais- 
luvuksi pääkaupungissa Augustuksen aikana 768 000. 

Vielä on tähän lukuun pantava lisäksi se määrä, mitä 
Roomassa oli provinsseista muuttanutta väestöä, jolla ei 
ollut Rooman kansalaisoikeuksia, sekä orjat. Edellisiä oli 
varmaan suhteellisen runsaasti. Nykyaikaisten suurkau- 
punkien tarjoamia vertauskohtia hyväksi käyttäen on ulko- 
puolelta Italiaa Roomaan muuttaneiden asukkaiden luku- 
määrä laskettavissa n. 15 prosentiksi varsinaisesta kanta- 
väestöstä. Täten tullaan näiden osalta summittaiseen lu- 
kuun 100 000. Paljon vähemmän kiinnekohtia on meillä 
orjien määrän laskemiseen. Rikkailla roomalaisilla oli 
tunnetusti osittain tavattomiakin orjajoukkoja, mutta täl- 
laisia pohattoja oli kuitenkin suhteellisen vähän. Käyttä- 
mällä erilaisia arvioimisperusteita voitaneen tulla siihen 
tulokseen, että orjia oli Roomassa Augustuksen hallitessa 
150 000—200 000, ehkä mieluummin vain ensiksi mainittu 
määrä. Rooman asukkaiden kokonaismäärä olisi Kristuk- 
sen syntymän aikoina siis ollut pyörein luvuin yksi mil- 
joona. 

Tätä lukua voidaan tarkistaa niiden tietojen perusteella, 
mitä meillä on Rooman kaupungin asutusta pinta-alasta 
sekä talojen lukumäärästä. Suoritetut tutkimukset osoitta- 
vat selvästi, että näin suuren väestön asuminen sillä alalla, 
jonka pääkaupunki tällöin käsitti, on täysin mahdollisuuk- 
sien rajoissa. Sillä nykyisen Rooman alue ei ole sanotta- 
vasti suurempi, ja sekin on jo kasvanut miljoonakaupun- 
giksi. Vielä selvemmin ilmenee Rooman kaupungin suu- 
ruus tiedoista, joita meillä on Rooman talojen lukumää- 

rästä. Keisari Konstantinuksen ajalta säilyneessä kuvauk- 
sessa mainitaan, että Roomassa oli silloin 1797 yksityis- 
palatsia ja 46 602 vuokrataloa. Viimeksi esitetty luku tun- 
tuu tavattoman suurelta, ja eräät tutkijat ovatkin otaksu- 
neet, ettei voi olla kysymys erillisistä taloista, vaan huo- 
neistoista. Sellaiselle päätelmälle ei kuitenkaan voida saada 
tosiasioista tukea. Rooma oli ilmeisesti Augustuksen 
ajan jälkeen tavattomasti kasvanut, eikä enää eletty 
niin ahtaasti kuin aikaisemmin tiedetään asutun. Kaikissa 
tapauksissa on selvää, että tällaiseen asuntomäärään mahtui 
sensuuruinen väestö, vieläpä suurempikin, kuin mihin 
ylempänä esitetyssä arvioinnissa päädyttiin. 

Niiden tietojen perusteella, joita meillä on Rooman 
kaupungin kehityksestä, voimme hyvin suurella varmuu- 
della päätellä, että Rooman asukasluku Augustuksen ajasta 
lähtien tasaisesti kasvoi ainakin puolentoistasadan vuoden 
kuluessa. Varallisuus lisääntyi jatkuvasti ja Rooman elämä 
veti puoleensa yhä enemmän maakuntien asukkaita. Ei 
siis erehtyne, jos arvioi Rooman väkiluvun olleen toisen 
vuosisadan alussa jKr. noin puolitoista miljoonaa. Sitä 
korkeammaksi se tuskin koskaan kohosi. Vanhan ajan olot 
ja liikennevälineet huomioon ottaen täytyy jo tätä lukua 
pitää varsin suurena. Ei ollut todellakaan helppoa huol- 
taa näin suurta väestöä varsinkaan silloin, kun viljantuo- 
tantoseuduilla sattui tavallista huonompi vuosi. Egypti ja 
Pohjois-Afrikka olivat kuitenkin niin suuria vilja-aittoja, 
ettei varsinaista nälänhätää rauhan vuosina koskaan pääs- 

syt syntymään. Tuntiessamme Rooman suhteellisen suuren 
väkiluvun samalla ymmärrämme, miksi kaupungissa raken- 
nettiin toinen toistaan suurempia kylpylaitoksia ja minkä 
vuoksi amfiteatterien piti saada sellaiset valtavat mittasuh- 
teet kuin vielä nykyisin pystyssä seisovan Colosseumin. 
Toisen vuosisadan lopulta lähtien tiedämme Rooman 
väkiluvun alkaneen vähetä. Konstantinuksen aikana se tus- 
kin enää ylitti miljoonaa, vaan oli ehkä huomattavastikin 
pienempi. Kohtalokas väheneminen tapahtui vasta kan- 
sainvaellusten aikana, josta lähtien suuri osa Rooman ta- 
loista jäi autioina rappeutumaan. Keskiajan alussa asui 
mahtavan valtakunnan vanhassa pääkaupungissa vain 


pieni murto-osa sen entisestä asukasmäärästä. 


6 — Muinaisuuden näköaloja. 





Vakauttamista vanhassa Roomassa 


Saattaisi helposti luulla, että hinta- ja palkkasulkujen 
rakentaminen valtiovallan toimenpitein on täysin nyky- 
aikainen ilmiö, jolle menneiden aikojen historiasta ei ole 
löydettävissä rinnakkaistapauksia. Sellainen käsitys on kui- 
tenkin perusteeton. Jo enemmän kuin puolitoista vuosi- 
tuhatta sitten yritettiin Rooman keisarikunnassa toteuttaa 
aivan samanlaista säännöstelyjärjestelmää, joka paraikaa on 
meilläkin jälleen käytännössä. Tosin järjestelmät eivät 
yksityiskohdissa vastaa toisiaan. Mutta periaatteellisesti ne 
ovat samanlaatuiset. Kummassakin tapauksessa valtiovalta 
määrää eri tavaralaatujen ylimmät myyntihinnat samoin 
kuin korkeimmat palkat, mitä minkin laatuisesta työstä 
saadaan ottaa tai maksaa. 

Keisari Diocletianuksen Rooman valtakunnassa v. 301 
jKr. voimaan saattama hintojen ja palkkojen säännös- 
tely on maailmanhistorian ensimmäinen yritys hinta- ja 
palkkasulun aikaansaamiseksi. Emme ainakaan tiedä mil- 
loinkaan varhemmin sellaista yritetyn. Diocletianuksen 
toimenpide on sitä mielenkiintoisempi, kun hänen järjes- 
telmänsä on kaikinpuolisesti tarkoin suunniteltu ja erit- 

täin johdonmukaisesti toteutettu. Laki, joka sisältää asiaa 
koskevat säännökset, on merkillisin taloushistoriallinen 
asiakirja, mitä vanhalta ajalta on meille säilynyt. 

Siitä, että lakiteksti siihen liittyvine hinta- ja palkka- 
luetteloineen on luettavissamme, saamme kiittää tapaa, 
jolla Rooman valtakunnan tärkeimmät oikeussäännökset 
julkaistiin. Ne näet hakattiin kivilaattoihin, jotka asetet- 
tiin kaikkiin huomattavimpiin kaupunkeihin julkisille pai- 
koille nähtäviksi. Diocletianuksen lain suurempia ja pie- 
nempiä katkelmia on löytynyt eri puolilta muinaisen Roo- 
man valtakunnan aluetta kaikkiaan nelisenkymmentä, ja 
niistä muodostuu kokonaisuus, joka käsittää lain johdan- 
non melkein täydellisenä sekä valtaosan siihen kuuluneista 
luetteloista. Yhteensä meille on säilynyt lähes tuhat 
palkka- ja hintanimikettä. 

Ensimmäiseksi tietenkin herää kysymys, minkä vuoksi 
säännöstelyjärjestelmä saatettiin voimaan Diocletianuksen 
aikana. Syyt olivat samanlaatuiset kuin ne, jotka ovat pa- 
kottaneet ryhtymään säännöstelytoimenpiteisiin nykyajan 
valtioissa. Kauan jatkuneet sisällissodat, niiden yhteydessä 
tapahtunut rahan huonontaminen ja siitä johtunut hinto- 
jen nousu olivat aiheuttaneet sellaisen taloudellisen seka- 
sorron, että vakauttamistoimenpiteet kävivät välttämättö- 
miksi. Kun Diocletianus 284 jKr. tuli keisariksi, hänen 
ensimmäisiä toimenpiteitään oli rahalaitoksen palauttami- 
nen vakavalle pohjalle. Verraten pian hänen onnistuikin 
vakiinnuttaa rahajärjestelmän perusteet. Rahojen metalli- 

arvo ja nimellisarvo saatettiin jälleen suurin piirtein toi- 
siaan vastaaviksi. Edellytykset myös hintatason vakiinnut- 
tamiselle oli siten saatu luoduiksi. Yhtenä renkaana näissä 
vakauttamistoimenpiteissä oli hinta- ja palkkasäännöstelyn 
voimaan saattaminen. 

Taloushistorioitsijat ovat esittäneet varsin erilaisia mieli- 
piteitä siitä, miksi keisari ryhtyi tällaiseen poikkeukselli- 
seen toimenpiteeseen sen jälkeen, kun rahaolot jo oli saa- 
tettu tyydyttävään järjestykseen. Luonnollisia selitys 
näyttää olevan, että pitkäaikainen taloudellinen epävar- 
muus oli aiheuttanut luottamuspulan, joka ei ollut niin- 
kään helposti poistettavissa. Ihmiset olivat tottuneet sii- 
hen, että hinnat alituisesti nousivat, ja siitä oli ilmeisesti 
seurauksena, että pienimmätkin häiriöt aiheuttivat tuntu- 
via hinnannousuja. Jos tarjonta jostakin syystä, esim. huo- 
non sadon johdosta, ei kyennyt tyydyttämään kysyntää, oli 
seurauksena hintojen äkillinen kohoaminen. Tällaista 
olotilaa voimakastahtoinen keisari ei katsonut voivansa 
suvaita. Hänen mielestään tällöin oli kysymys yhteiskun- 
nan edun vastaisesta keinottelusta, joka oli estettävä. Kun 
valtiojohtoisuus yleensäkin oli hänen politiikkansa mää- 
räävänä periaatteena, hän päätyi säännöstelyjärjestelmään, 
jonka toteuttamista varmasti oli pitkän aikaa valmisteltu, 
ennen kuin sitä koskeva laki edellä mainittuna vuonna 
julkaistiin. Keisarilla oli epäilemättä käytettävänään päte- 
viä taloudellisia asiantuntijoita. Sillä hintamääräykset 
osoittautuvat erittäin huolellisesti punnituiksi, ja raja- 

hintoihin liittyvä enimmäispalkkasäännöstö todistaa tar- 
koin harkittua suunnitelmallisuutta. 

Lain johdannossa, joka on laadittu aikakaudelle omi- 
naiseen paisuttelevaan sävyyn, keisari selvittää periaatteita, 
jotka ovat hänet johtaneet tähän poikkeukselliseen lain- 
säädäntöön. Hän lausuu kauan odottaneensa, että olosuh- 
teet korjautuisivat luonnollista tietä. Mutta tässä toivees- 
saan hän sanoo surkeasti pettyneensä. Ihmisten voiton- 
pyynti on näyttäytynyt niin raivokkaaksi, ettei sillä ole 
minkäänlaisia rajoja. Sen vuoksi keisarin on ollut pakko 
käydä sitä hillitsemään, ja hän toivoo, ettei hänen toimen- 
piteensä tule liian myöhään. Lopuksi hän korostaa, että 
hinnat, jotka laissa määrätään, on tarkoitettu kaikkialla 
Rooman valtakunnassa voimassa oleviksi enimmäishin- 
noiksi, joita ei millään perusteella saa ylittää. Nimenomai- 
sesti korostetaan, että niihin ei saa lisätä kuljetuskustan- 
nuksia. Tuotantopaikkakunnalla siis on maksettava sen 
verran alempi hinta, että kaikki kustannukset tulevat sisäl- 
tymään laissa määrättyyn enimmäishintaan. 

Johdannossa säädetään myös rangaistus lain määräysten 
rikkomisesta. Silloisia oloja ja keisarin ajatuskantaa ku- 
vastaa erinomaisesti se tosiasia, että pienimmästäkin rik- 
komuksesta on vain yksi seuraamus: kuolemanrangaistus. 
Keisari perustelee tätä drakoonista säännöstä seuraavin 
sanoin: »Koska esi-isiemmekin tarkoituksena lakeja sää- 
dettäessä on ollut, että hillittömyys on taltutettava pelolla, 
niin määräämme, että se, joka rohkenee rikkoa tämän 

lain säännöksiä vastaan, kärsiköön kuolemanrangaistuksen. 
Alkóónká kukaan pitäkö tätä säännöstä ankarana, koska 
on helppo välttää rangaistusuhka noudattamalla kohtuut- 
ta. Saman rangaistusuhan alainen olkoon myös se, joka 
ostokiihkon vallassa suostuu maksamaan myyjän vaatiman 
lainvastaisen hinnan. Älköönkä se olko vapaa samasta ran- 
gaistuksesta, jolla on hallussaan elintarvikkeita tai välttä- 
mättömiä kulutustarvikkeita ja joka pitää itselleen edulli- 
sena olla päästämättä niitä kauppaan. Sillä sen, joka 
aiheuttaa tavaranpuutetta, pitäisi saada vielä ankarampi 
rangaistus kuin sen, joka horjuttaa hintasäännöksiä.» 
Diocletianuksen säännöstelylain määräyksiä tarkastel- 
taessa huomio kiintyy erityisesti neljään seikkaan: Ensiksi 
siihen, että se säännöstelee sekä hinnat että palkat. Siinä 
suhteessa se on varsin »uudenaikainen». Toiseksi herät- 
tää huomiota, että sen määräämät enimmäishinnat ja 
palkat on säädetty noudatettaviksi erotuksetta kaikkialla 
Rooman suuressa maailmanvaltakunnassa. Keisari ei voi- 
nut olla tietämätön siitä, että olosuhteet eri osissa valta- 
kuntaa olivat varsin erilaiset ja ettei aivan yhtenäinen 
` hinta- ja palkkataso voinut olla mahdollinen. Mutta juuri 
valtakunnan tavattoman laajuuden vuoksi olisi ollut mah- 
dotonta säätää kutakin paikkakuntaa varten omia normeja. 
Sen takia keisarin täytyi jättää hinnan- ja palkanmuodos- 
tus valtakunnan eri osissa paikallisista olosuhteista riippu- 
vaksi. Ylimpänä säätäjänä oli kuitenkin oleva laissa 
määrätty enimmäishinta tai -palkka, jonka asettamia puit- 

teita ei missään tapauksessa saanut rikkoa. Ymmärrettä- 
västi siis esim. viljan hinta ylituotantoalueilla, kuten Egyp- 
tissä, tuli olemaan huomattavasti alhaisempi kuin laissa 
mainittu enimmäishinta. 

Kolmas seikka, joka pistää silmään, on se, ettei lain 
määräämään enimmäishintaan saanut lisätä minkäänlaisia 
kustannuksia. Siitä tietenkin johtui, että kauppiaan oli 
pyrittävä ostamaan välittämänsä tuotteet hintaan, joka oli 
mahdollisimman paljon alempi laissa säädettyä ylärajaa. 
Ilmeisesti tällaisen järjestelmän laskettiin vaikuttavan 
hintatasoa alentavasti. Kun Rooman valtakunta näihin 
aikoihin tuskin lainkaan harjoitti tuontia — valtakunta 
oli suurin piirtein katsoen täysin omavarainen —, eivät 


ulkopuoliset tekijät päässeet häiritsemään niitä laskelmia, 
joihin järjestelmä perustui. Neljänneksi kiinnittää huo- 
miota, että ylihinnan maksanut ostajakin tuomittiin kuo- 
lemanrangaistukseen. Diocletianus katsoi ilmeisesti joh- 
donmukaisuuden vaativan, että rangaistusuhka ulotettiin 
näin pitkälle. Hän tahtoi tehdä järjestelmänsä täysin 
aukottomaksi. Kuolemanrangaistus sinänsäkin vaikuttaa 
nykyaikaiseen tarkastelijaan puistattavan ankaralta. Mutta 
meidän on syytä muistaa, että eräissä Euroopan maissa on 
äsken päättyneen maailmansodan aikana ja sen jälkeenkin 
tuomittu mustan pörssin kauppiaita kuolemanrangaistuk- 
seen. Oman aikamme oikeudentunto ei siis kaikkialla 
eroa kovin paljon siitä käsityksestä, joka saa ilmaisunsa 
Diocletianuksen rangaistussäännöksissä. 

Laissa esiintyvä hinta- ja palkkaluettelo on laadittu ryh- 
mittäin. Kussakin ryhmässä on asianhaarojen mukaan eri- 
suuruinen määrä nimikkeitä. Jossakin osastossa on niitä 
sataneljäkymmentä, toisissa taas hiukan toista kymmentä 
tai vähemmän. Yhteensä on meille säilyneissä katkelmissa 
vähän vaille tuhat nimikettä. Luettelon rakenteesta saa- 
daan selvä käsitys, kun mainitaan sen sisältämät osastot, 
jotka vastaavat eri tarvike- ja ammattiryhmiä: 

1. Viljatuotteet ja palkohedelmät. 2. Viinit. 3. Öljy, 
suola ja hunaja. 4. Liha, makkaratuotteet, siipikarja, met- 
sänriista ja voi. 5. Kala. 6. Hedelmät ja juurikasvit sekä 
vihannekset. 7. Työpalkat. 8. Vuodat ja nahat. 9. Suuta- 
rinlestit ja jalkineet. 10. Muut nahkateokset. 11. Vuohen- 
ja kamelinkarvateokset. 12. Puutavara. 13. Kangaspuut ja 
rukit. 14. Pienpuutavara. 15. Ajokalupuut ja ajokalut. 
16. Neulat. 17. Kuljetusmaksut ja rehu. 18. Höyhenet ja 
kynät. 19. Villakankaat. 20. Kappalepalkat kirjailutyöstä. 
21. Kutojain palkat. 22. Villan vanuttajain palkat. 23. 
Silkki. 24. Purppura. 25. Villateokset. 26. Liina. 27. 
Köysiteokset. 28. Kulta. 29. Hopea. 

Niinkuin jo huomautettiin, luettelo ei ole säilynyt meil- 
le aivan täydellisenä. Esim. lasi- ja saviteosten sekä lei- 
pomotuotteiden ryhmiin kuuluneita nimikkeitä ei ole 
toistaiseksi löydetty. Mutta kun joka vuosi tuo päivän- 
valoon uusia piirtokirjoitusten kappaleita Rooman valta- 
kunnan alueelta, on hyvinkin mahdollisuuksien rajoissa, 
että ennen pitkää koko hinta- ja palkkaluettelo on käy- 

tettävissä. Mutta vaikka niin ei kävisikään, tarjoaa luet- 
telo sellaisenakin, kuin siihen nyt voimme tutustua, erit- 
täin mielenkiintoista tutkimusainesta. Tältä pohjalta 
tarjoutuu tilaisuus kosketella eräitä seikkoja, jotka 
antavat havainnollisen kuvan Rooman keisariaikana val- 
linneesta palkkatasosta sekä eri tarvikkeiden keskinäisistä 
hintasuhteista. Mielenkiintoa lisää se, että Diocletianuk- 
sen palkkasäännöstely ei koskenut ainoastaan ruumiillisen 
työn tekijöitä, vaan myös henkisten alojen edustajia. Niin- 
pä puheena olevassa laissa on säädetty, mitä esim. asian- 
ajaja enintään sai ottaa palkkiokseen jutun vireille pane- 
misesta ja sen ajamisesta. Tällaiset seikat antavat aihetta 
kiintoisiin vertailuihin. 

Diocletianuksen säännöstelytoimenpiteet eivät kuiten- 
kaan onnistuneet. Emme tarkalleen tiedä, kuinka kauan 
hänen lakinsa oli voimassa, mutta joka tapauksessa on 
varmaa, että se verraten nopeasti kumottiin. Sen nojalla 
jouduttiin panemaan täytäntöön eräitä kuolemantuomioi- 
ta, mutta pian havaittiin, ettei lailla voitu saavuttaa tar- 
koitusta, johon sillä pyrittiin. Otaksuttavasti sen voimassa- 
oloaika supistui kolmeen tai neljään vuoteen. Maailman- 
historian ensimmäinen suurisuuntainen säännöstelyjärjes- 
telmä, jota oli tukemassa lujatahtoisen keisarin rajaton 
valta, ei kyennyt muuttamaan niitä taloudellisia lakeja, 
joiden ominaisuutena näyttää olevan, että ne uhmaavat 
kaikkia mahtikäskyjä. 





Rooman hintoja ja palkkoja 


Keisari Diocletianuksen säännöstelylaki vuodelta 301 
jKr. tarjoaa erittäin mielenkiintoista aineistoa taloushis- 
torialliselle tutkimukselle. Sen avulla voidaan tehdä johto- 
päätöksiä kulutustarvikkeiden hintasuhteista ja suorittaa 
vertailuja myöhempien aikojen vastaaviin hintoihin. Myös 
voidaan laskea, minkälaisen reaalipalkan sen ajan työläi- 
set saivat ja kuinka sen aikainen reaalipalkka suhtautuu 
uudempana aikana maksettuihin reaalipalkkoihin. Niin 
ikään on mahdollista tutkia, mikä suhde vallitsi henkisestä 
työstä saatujen tulojen ja ruumiillisen työn suorittajain 
palkkojen välillä. 

Tarkastamme ensiksi välttämättömimpien elintarvikkei- 
den hintoja. Tällöin toteamme, että jauhamattoman vil- 
jan enimmäishinnat on laissa määrätty tilavuusmitalta, 
joka vastasi 17,5 litraa. Korkein sallittu hinta oli tältä 
mittayksiköltä vehnästä 100 denaaria, ohrasta 60, rukiista 
60 ja herneistä tai pavuista samoin 60 denaaria. Kauran 
enimmäishinta samalta mittayksiköltä oli 30 denaaria. Kun 
tämän perusteella laskemme eri viljalajien kilohinnat, 
saamme vehnän hinnaksi kilolta pyörein luvuin 8 denaa- 

ria, ohran, rukiin ja herneiden sekä papujen hinnaksi 5 
denaaria ja kauran hinnaksi 2,5 denaaria. Muutamme 
kilohinnoiksi myös eräät muut laissa mainittujen elintar- 
vikkeiden hinnat. Havaitsemme täten, että sianlihan 
enimmäishinta oli 37 denaaria, naudanlihan 25 ja voin 
korkein sallittu hinta 50 denaaria kilolta. Kananmunien 
hinta oli 1 denaari kappaleelta. Jos merkitsemme rukiin 
hinnan suhdeluvulla 100, saamme muille mainitsemillem- 
me elintarvikkeille seuraavat pyöristetyt suhdeluvut: ohra 
100, herneet ja pavut 100, vehnä 160, kaura 50, sianliha 
740, naudanliha 500 ja voi 1000 sekä kananmunat (kap- 
pale) 2. 

Saadaksemme vertauskohdan näille suhdeluvuille valit- 
semme lounais-Suomessa v. 1875 maksetut keskimääräiset 
torihinnat. Nämä hinnat sopivat vertailun kohteeksi siitä 
syystä, että Suomessa silloin vielä elettiin monessa suh- 
teessa varsin vanhanaikaisissa oloissa, jotka muistuttivat 
aikoinaan Rooman valtakunnassa vallinneita olosuhteita. 
Mainittuna vuonna vehnät maksoivat Turun torilla pyö- 
rein luvuin 30 penniä, ohrat 16,5 penniä, rukiit 23 pen- 
niä, herneet 24 penniä ja kaurat 11 penniä kilolta. Sian- 
lihan kilohinta oli 1 mk 18 p, naudanlihan 51 penniä ja 
voin 2 mk 19 p. Kananmunien hinta kappaleelta oli 7,5 
penniä. Jos jälleen merkitsemme rukiin hinnan suhde- 
luvulla 100, saamme Turun torihinnoille v:lta 1875 tällai- 
set pyöristetyt suhdeluvut: ohra 70, herneet 100, vehnä 
130, kaura 50, sianliha 510, naudanliha 220 ja voi 950, 

kun taas kananmunien kappalehintaa vastaavaksi suhde- 
luvuksi tulee 3. 

Näistä luvuista havaitsemme, että ohra oli Suomessa 
suhteellisesti halvempaa kuin Diocletianuksen aikaisessa 
Rooman valtakunnassa, samoin vehnä ja sianliha sekä var- 
sinkin naudanliha, kun sitä vastoin kauran ja voin hinnan 
suhde rukiin hintaan oli melkein tarkalleen sama. Lihan 
hinta on yhä vielä ollut eteläisemmissä maissa huomatta- 
vasti korkeampi kuin täällä pohjoisessa. Tämä johtuu osit- 
tain myös lihan sikäläisestä paremmasta laadusta. Toiselta 
puolen on helposti ymmärrettävää, että kananmunat ovat 
pohjoisessa suhteellisesti jonkin verran kalliimpia. 

Varsinaisen mielenkiintonsa yllä esitetyt suhdeluvut saa- 
vat vasta, kun niitä verrataan työntekijäin palkkoihin. 
Diocletianuksen laissa määrätään maatyöläisen enimmäis- 
palkaksi talon ruoassa 25 denaaria päivässä. Ruoan arvo 
voidaan laskea niiden tietojen perusteella, joita meillä on 
orjien ja sotilaiden ruoka-annoksista. Tätä tietä saadaan 
miehen päivämuonan arvoksi 10 denaaria. Maatyöläisen 
päiväpalkka omassa ruoassa oli siis 35 denaaria. Lounais- 
Suomessa oli v. 1875 maatyöläisen palkka omassa ruoassa 
kesällä 1 mk 20 p päivältä. Talvella se oli vain 80 penniä. 
Vertaamme toisiinsa roomalaisen maatyöläisen enimmäis- 
palkkaa ja suomalaisen kesäpalkkaa. Jos muutamme äsken 
mainitut palkat edellä esitetyiksi suhdeluvuiksi saadaan 
Diocletianuksen aikaisen maatyöläisen palkkaa vastaavaksi 
suhdeluvuksi 700 ja suomalaisen maatyöläisen palkalle 

suhdeluku 520. Kun otetaan huomioon eri elintarvikkei- 
den suhteelliset hinnat, havaitaan, että suomalainen maa- 
työläinen v. 1875 saattoi ostaa niitä päiväpalkallaan jon- 
kin verran vähemmän kuin roomalainen v. 301. Edellinen 
ei saanut palkallaan niin monta ruiskiloa kuin roomalai- 
nen eikä yhtä paljon voitakaan, mutta ohraa ja sianlihaa 
hän sai päiväpalkallaan suunnilleen saman verran kuin 
roomalainen, vieläpä naudanlihaa huomattavasti enem- 
mänkin. Merkillistä on havaita, että palkka- ja hintasuh- 
teet ovat siinäkin määrin samanlaiset yli puolentoista tu- 
hannen vuoden välimatkasta huolimatta. Näyttää siltä, 
että talousjärjestelmän samankaltaisuus vakiinnuttaa hin- 
nat ja palkat suunnilleen samalle tasolle. Suomessa v. 1875 
teollisuus ei vielä ollut ennättänyt mullistaa olosuhteita, 
eivätkä kulkuneuvotkaan olleet sanottavasti uudenaikais- 
tuneet. 

Taloudelliset olot muuttuivat Suomessa sen jälkeen suh- 
teellisen nopeasti. Ulkomaisen viljan tuonti aiheutti pian 
viljan hintojen huomattavan alenemisen. Niinpä v. 1910 
oli viljan hinta laskenut v:n 1875 tasosta n. 20—30 pro- 
senttia. Samanaikaisesti taas työläisten palkat jatkuvasti 
kohosivat. Vuoteen 1910 mennessä maatyöläistenkin palkat 
olivat nousseet lähes kaksinkertaisiksi. Suomalainen tyó- 
mies sai siis v. 1910 palkallaan huomattavasti enemmän 
kulutustarvikkeita kuin roomalainen aikoinaan. Kehitys 
on sittemmin yhä edelleen nostanut työläisten palkkatasoa. 
Vertailun vuoksi on syytä vielä mainita eräitä lukuja. 

Roomalainen maatyöläinen sai päiväpalkallaan v. 301 ru- 
kiita 7 kiloa, suomalainen maatyöläinen v. 1875 5 kiloa, 
v. 1910 16 kiloa ja v. 1952 20 kiloa. Sianlihan vastaavat 
luvut ovat: v. 301 1 kg, 1875 1 kg, 1910 2 kg, 1952 2 kg. 
Nämä luvut antavat erittäin valaisevan kuvan työläisten 
reaalipalkan ja elintason noususta tällä vuosisadalla. 
Mutta on syytä palata Diocletianuksen aikaan. Varsin 
mielenkiintoista on verrata toisiinsa säännöstelylaissa mai- 
nittujen eri työntekijäryhmien palkkoja. Miespuolisista 
työntekijöistä alimmin palkattu on paimen, joka saa talon 
ruoassa 20 denaaria, siis omassa ruoassa 30 denaaria. Nais- 
puoliset työntekijät ovat kauttaaltaan vielä huonommin 
palkattuja. Niinpä karkean kankaan kutoja saa työnanta- 
jan ruoassa vain 12 denaaria ja hienomman kankaan ku- 
toja 16 denaaria päivässä. Naisten työstähän on meidän 
aikaamme saakka maksettu paljon alempi palkka kuin 
miesten työstä. Ymmärrettävästi taas ammattityömiesten 
palkat ovat tuntuvasti maatyöläisten palkkoja korkeammat. 
Rakennus- ja kivityömiehet saavat kaksi kertaa niin suu- 
ren rahapalkan kuin maatyöläinen. Heidän enimmäis- 
palkkansa on työnantajan ruoassa 50 denaaria. Vielä pa- 
remmin palkattuja ovat sisämaalaustöiden suorittajat, joi- 
den päiväpalkka työnantajan ruoassa on 75 denaaria. Si- 
täkin korkeammalle pääsee kuviomaalari — koristetaitei- 
lija — joka saa työnantajan ruoassa 150 denaarin päivä- 
palkan. Tällaisella maalarilla oli siis maatyöläiseen ver- 
rattuna kuusinkertainen rahapalkka. Varsinainen luova 

taiteilija hän silti ei suinkaan ollut, mutta suurta ammatti- 
taitoa häneltä vaadittiin, kun hän koristi palatsien ja mui- 
den loistorakennusten seiniä siihen tapaan, kuin Pompei- 
jissa on tilaisuus nähdä. 

Hauskan huomion saattaa tehdä pitkähköä palkkaluette- 
loa silmäillessä, kun tulee kylpylän eteisvartijan kohdalle. 
Tällainen toimihenkilö sai ottaa vaatteiden säilytyksestä 
2 denaaria, mikä oli suhteellisesti aika hyvä tulo. Kun 
näet tietää, miten vilkasta oli Rooman kylpyläelämä, voi 
helposti laskea, että eteisvartija pääsi ainakin kuviomaala- 
rin päiväpalkoille, otaksuttavasti paljon korkeammallekin. 
Vertailu nykyaikaan johtuu tässäkin etsimättä mieleen. 
Säilytyspalkkio tuntuu sitä runsaammalta, kun havaitsee, 
ettei parturi saa velkoa tukan tai parran leikkaamisesta 
sen enempää. | 

Myös henkisen työn tekijäin enimmäispalkat on sään- 
nöstelylaissa määrätty. Tällöin tulevat ensi sijassa kysy- 
mykseen opettajat, jotka harjoittivat tointaan yksityisyrit- 
täjinä. Valtion ylläpitämiä oppilaitoksia ei näet ollut, 
vaan opettajat perivät maksun oppilailtaan. Laissa on sää- 
detty, kuinka paljon eriasteiset opettajat saivat kuukau- 
dessa ottaa maksua kultakin oppilaalta. Alkeisopettaja, 
joka opasti lapsia luku- ja kirjoitustaidon oppimiseen, sai 
velkoa jokaiselta oppilaalta enintään 50 denaaria kuukau- 
dessa. Jos otaksumme, että hänellä oli noin 30 oppilasta 
— suurempaa määrää hän silloisissa oloissa tuskin saattoi 
yhtaikaa ohjata —, alkeisopettaja ansaitsi suunnilleen yhtä 

paljon kuin rakennustyöläinen. Laskennon opettaja oli jo 
astetta ylempänä. Hän sai ottaa jokaiselta oppilaalta 75 
denaaria kuukaudessa. Korkeamman opetuksen antajat 
asetettiin huomattavasti parempaan asemaan. Niinpä kieli- 
opin ja kirjallisuuden opettaja, joka vastasi suunnilleen 
meidän lukioluokkiemme lehtoreita, sai ottaa kultakin 
oppilaalta kuukaudessa 200 denaaria, siis nelinkerroin sen 
minkä alkeisopettaja. Tiedämme lisäksi, että tällainen 
opettaja antoi yhtaikaa opetusta hyvinkin suurelle oppilas- 
joukolle. Parhaiten palkattu opettaja oli puhetaidon tai 
filosofian opettaja, joka on verrattavissa korkeakoulu- 
jemme professoreihin. Hän sai velottaa oppilaitaan 250 
denaarilla kuukaudessa. Suurimmat tulot saattoi itselleen 
kuitenkin varmaan hankkia asianajaja, joka sai laskuttaa 
jutun vireille panemisesta 250 denaaria ja sen ajamisesta 
1000 denaaria. Tuntuu siltä, että Diocletianuksen ajan 
lakimiehet olivat osanneet pitää ammattikuntansa etuja 
silmällä. Lääkärien palkkioita taas laissa ei ensinkään 
mainita, Ilmeisesti katsottiin niiden olevan siinä määrin 
erikoisasemassa, ettei niistä voitu antaa säännöksiä. 
Henkisestä työstä maksettuja palkkioita on vaikea arvos- 
tella, koska ei voida tarkalleen laskea, kuinka paljon opet- 
taja tai asianajaja saattoi kuukaudessa ansaita. Emme näet 
tiedä, kuinka monta oppilasta opettaja yhtaikaa opetti, 
emmekä myöskään sitä, miten monta juttua asianajaja 
kuukaudessa ajoi. Mutta joka tapauksessa näyttää ilmei- 
seltä, että korkeanasteinen henkinen työ sai sotilaskeisaril- 

takin osakseen arvonantoa. Mikään seikka ei viittaa siihen, 
että keisari olisi tahtonut madaltaa henkisen työn tekijäin 
sen, että korkeimman opetuksen antaja kykeni ansaitse- 
maan ainakin viisinkertaisesti sen, minkä kaupunkien am- 
mattityöläinen. 

Diocletianuksen säännöstelylaki hinta- ja palkkaluette- 
loineen avaa laajoja talous- ja yhteiskuntahistoriallisia 
näköaloja. Sitä tutkittaessa voidaan todeta, ettei vanhan 
ja uuden ajan välillä suinkaan ole niin jyrkkää eroa, kuin 
monesti asiantuntemattomuudesta ollaan valmiita luule- 
maan. Vasta viime vuosisadalla alkanut teollistuminen on 
perinpohjaisesti mullistanut taloudelliset ja yhteiskunnalli- 
set olot. Tämän tosiasian todetessamme voimme olla kei- 
sari Diocletianukselle kiitollisia siitä, että hän valtakun- 
nassaan yritti toteuttaa säännöstelyjärjestelmää ja että hän 
hakkautti määräyksensä kiveen. Näin hän antoi meille 
ainoalaatuisen tilaisuuden tarkastella menneen aikakau- 
den talouselämän yksityiskohtia. 


7 — Muinaisuuden näköaloja. 

Rooman vallan häviö 


1. 
Kuinka Rooman tuhoa on selitetty 


Ensimmäisen maailmansodan varjossa saksalainen Os- 
wald Spengler esitti kuuluisaksi tulleen pessimistisen op- 
pinsa länsimaiden tuhoutumisesta. Spengler luuli voivansa 
todeta, että jokainen kulttuuri on samassa asemassa kuin 
elimellinen luontokin. Niinkuin kasvi ja eläin syntyy, 
kasvaa ja kuolee, niin muka myös sivistys saa alkunsa, 
kehkeytyy ja sammuu. Samat elämän ja kuoleman lait siis 
hallitsisivat inhimillistä sivistyselämää kuin kasvi- ja eläin- 
kunnan elimistöjä. Spengler luuli varmasti voivansa väit- 
tää, että länsimainen sivistys jo oli sivuuttanut varsinai- 
sen luovan kautensa ja että se oli selvästi rappeutumassa. 
Uskoipa hän voivansa tehdä suoranaisia rinnastuksia van- 
han ajan kreikkalais-roomalaisen historian ja länsimaiden 
uuden ajan historian välillä. Hänen mielestään Napoleo- 
nin sodat vastasivat Aleksanteri Suuren valloitusretkiä ja 
ensimmäinen maailmansota puunilaissotien aikaa. Speng- 
lerin ajatusta vielä seurataksemme me kai nyt eläisimme 
suunnilleen sitä ajankohtaa, joka sattui kreikkalais-rooma- 
laisessa maailmassa toiselle vuosisadalle eKr. Olemme 
hänen mielestään siirtyneet luovan kulttuurin kaudesta 

ns. sivilisaation aikaan, jolloin sivistyksen saavutukset jäh- 
mettyvät ja leviävät eikä enää mitään uutta henkisesti mer- 
kitsevää saada aikaan. Sillä teknillinen edistys ei Speng- 
lerin mukaan ole mitään luovaa inhimillistä toimintaa. 
Edessä olisi siis vain kulttuurin yhä jatkuva rappeutumi- 
nen ja kuolema, jota voidaan saada odottaa vielä vuosi- 
satoja, mutta joka on ehdottoman varma, koska jokaisen 
kulttuurin kohtalona on kuolema. 

Spenglerin niin tavattomalla varmuudella esittämä teo- 
ria antoi kreikkalais-roomalaiselle sivistykselle ja vanhan 
ajan historialle meidän nykyajan ihmisten kannalta aivan 
ajankohtaisen merkityksen, koska hän pääasiallisesti juuri 
antiikin kehityksen perusteella teki johtopäätöksiä nykyi- 
sen sivistyksemme odotettavana olevasta kohtalosta. Ajat- 
televa ihminen ei todellakaan voi väistää kysymystä: onko 
tosiaankin niin, että me näemme ikäänkuin kuvastimessa 
oman sivistyksemme kehityksen ja kohtalon niissä vai- 
heissa, jotka tulevat eteemme Kreikan ja Rooman histo- 
riassa? Kun käsitellään kysymystä, mitkä syyt aiheuttivat 
Rooman valtakunnan ja siis kreikkalais-roomalaisen sivis- 
tyksen tuhon, ei voida olla viittaamatta siihen suorastaan 
nykytärkeään merkitykseen, joka tällä ongelmalla on 
Spenglerin ajatusten taustaa vasten katsottuna. Huomat- 
tava on lisäksi, että englantilainen Arnold J. Toynbee, 
jonka syvällisten tutkimusten supistelma on ilmestynyt 
myös suomeksi, niinikään laajasti käsittelee kysymystä Roo- 
man valtakunnan ja kreikkalais-roomalaisen sivistyksen tu- 

houtumisesta ja että hän pitää tämän ongelman selvittä- 
mistä oikean historiankäsityksen muodostamisen kannalta 
ensiarvoisen tärkeänä. Toynbee tosin on toisella kannalla 
kuin Spengler siinä, ettei hän usko minkään sivistyksen 
kohtalona olevan ehdottomasti kuolla. Päinvastoin hän on 
sitä mieltä, että länsimainen sivistys voi elää vaikkapa ikui- 
sesti, jos se vain kykenee voittamaan ne vaarat, jotka sitä 
sisästäpäin uhkaavat. Toynbeen käsitys on siis periaatteessa 
optimistinen vastakohtana Spenglerin pessimismille. Mutta 
on sanottava, että Toynbeen kannalle asetuttaessa Rooman 
valtakunnan tuhon syyt tulevat nykyaikaiselle ihmiselle 
vielä merkityksellisemmiksi. Sillä niitä selvitettäessä saa- 
daan ehkä samalla näkyviin opetuksia, jotka voivat hyödyt- 
tää nykyajan ihmisiä heidän pyrkiessään vallitsemaan sitä 
sekasortoista maailmaa, jonka keskelle heidät nyt on pais- 
kattu. 

Mikä on historiallisen tutkimuksen vastaus kysymyk- 
seen: Mitkä olivat todelliset ja perimmäiset syyt Rooman 
valtakunnan tuhoon? Kuinka se todellisuudessa tapah- 
tui? On selvää, ettei tavanomainen yksinkertainen vastaus 
ole riittävä, nim. se, joka annetaan kouluhistorioissa. Niis- 
sähän todetaan, että Rooman valtakunta tuhoutui kan- 
sainvaellusten johdosta, kun germaanijoukot eri tahoilta 
hyökkäsivät Rooman rajojen yli eivätkä Rooman sotajou- 
kot kyenneet niitä torjumaan. Kysymyksen ydin on tie- 
tysti siinä, miksi Rooman valta ei enää kyennyt puolus- 
tautumaan hyökkääjiä vastaan, vaikka nämä kuitenkin 

niin sivistyksellisesti kuin teknillisesti ja sotataidollisesti 
olivat paljon alemmalla tasolla. Rooman valtakunnan täy- 
tyi olla jollakin tavalla rappeutunut, kun se ei pystynyt 
häätämään barbaareja rajoiltaan. Ongelma sisältyy siis 
kysymykseen, mikä aiheutti tämän rappeutumisen, josta 
oli näin kohtalokkaat seuraukset. 

Tarkasteltakoon ensin niitä teorioja, joita ongelman 
ratkaisemiseksi on esitetty. 

Ensimmäisenä on tällöin mainittava kuuluisa englanti- 
lainen Rooman keisariajan historian kirjoittaja Eduard 
Gibbon, joka pian kaksisataa vuotta sitten ilmestyneessä 
laajassa teoksessaan väitti, että kristinusko oli se jäytävä 
voima, joka murensi Rooman vallan perustukset. Vaikka 
Gibbonin teoksella yhä vielä on tieteellistä arvoa, täytyy 
hänen selitystään käsiteltävänämme olevasta ilmiöstä pitää 
hyvin ahtaana ja yksipuolisena. Kristinuskon leviäminen 
ja voitollepääsy oli tietenkin vain seurausilmiö siitä hen- 
kisestä muutoksesta, joka ihmisissä yleensä keisarivallan 
aikana tapahtui. Usko vanhoihin jumaliin oli järkkynyt 
ja kristinusko saapui tyydyttämään ihmisten iäisyyskai- 
puuta. Kristinuskon esiintyminen oli täten vain oire, eikä 
suinkaan syy. Mutta Gibbonin ansiota on kuitenkin, että 
hän on kiinnittänyt huomiota henkisen asennoitumisen 
tavattomaan merkitykseen, silloin kun on kysymyksessä 
uuden kulttuurimuodon syntyminen. 

Henkisten voimien lamautumiseen kulttuurin tuhoutu- 
mista edeltävänä ilmiönä kiinnittää huomiota myös Toyn- 

bee, joka teoksessaan on verraten laajasti käsitellyt kreik- 
kalais-roomalaisen kulttuurin luhistumista. Hänen käsi- 
tyksensä mukaan jokaisen kulttuurin kasvamisessa merki- 
tyksellisimpänä tekijänä on luova vähemmistö, joka on 
kansan laajempien kerrosten esikuvana ja suunnannäyttä- 
jänä. Kun tämä luova vähemmistö kadottaa otteensa ym- 
päristöön, se myös menettää oman kohtalonsa ohjat ja 
muuttuu pelkäksi hallitsevaksi vähemmistöksi, joka 
vain pyrkii säilyttämään oman valta-asemansa eikä kykene 
enää luomaan sellaista uutta, joka voisi säilyttää kulttuu- 
rin elinvoiman. Siitä on taas seurauksena yhteiskunnan 
kudosten repeytyminen sillä tavoin, että sen piirissä muo- 
dostuu ns. sisäinen proletariaatti, joka edustaa kumouksel- 
lisia voimia eikä enää tunnusta samoja arvoja kuin hal- 
litseva vähemmistö. Näin yhteiskunta, joka kannattaa 
kulttuuria, heikkenee eikä enää kykene torjumaan ulkoista 
painostusta, joka kulttuurin luovassa kasvukaudessa vai- 
kutti positiivisena ärsykkeenä yllyttämällä yhä tu- 
loksellisempiin kulttuurisaavutuksiin. Toynbeen mielestä 
kreikkalais-roomalaisen kulttuurin luova ajanjakso päättyi 
jo peloponnesolaissotaan vuosien 431 ja 404 välille eKr. 
Mitä sen jälkeen seurasi, oli muka vain jatkuvaa rappeu- 
tumista, ja se tasapainotila, joka Rooman keisarivallan 
perustamisen yhteydessä saavutettiin, tuli liian myöhään. 
Kreikkalais-roomalaisen kulttuurin otsassa oli jo silloin 
kuoleman merkki. 

Tähän Toynbeen käsitykseen on sanottava, että hän itse 

asiassa kreikkalais-roomalaista kulttuuria ja sen luhistu- 
mista käsitellessään antautuu spengleriläisen kohtalon- 
uskon valtaan. Sitä paitsi hän menettelee kulttuurihistorial- 
lisissa vertailuissaan liian kaavamaisesti päästäkseen vakuut- 
taviin tuloksiin. Jos hänen käsitykseensä yhdyttäisiin, ei 
Rooman valtakunnan tuho enää olisi mikään varsinainen 
ongelma. Rooman valta olisi kerta kaikkiaan jo ollut 
tuomittu tuhoon kaiken sen perusteella, mitä aikaisem- 
min ennen sen syntymistä oli tapahtunut. Tällainen rat- 
kaisu ei ole omiaan lopultakaan ketään tyydyttämään. 
Yhtä vähän ovat tyydyttäviä ne ongelman ratkaisut, joita 
on yritetty biologisella pohjalla. On viitattu siihen, että 
juuri keisarivallan aikana Rooman valtakunnan kanta- 
alueen, Italian, väestö muutti täydellisesti luonnettaan 
rotusekoituksen johdosta. Italiaan tuotettiin suunnatto- 
mat määrät etenkin itämaalaisia, varsinkin etuaasialaisia 
orjia, jotka vähitellen sekaantuivat kantaväestöön. Tämä 
rotusekoitus luonnollisesti heikonsi italialaista kansanluon- 
netta ja aiheutti niiden ominaisuuksien häviämistä, jotka 
olivat tehneet Italian asukkaat silloisen maailman val- 
tiaiksi. Tätä perustetta Rooman elinvoiman vähenemi- 
seen on erityisesti tehostanut amerikkalainen tutkija Ten- 
ney Frank. Eikä voikaan kieltää, ettei tällä seikalla olisi 
ollut vaikutusta esim. sotilaallisen voiman ehtymiseen. 
Mutta kaikissa tapauksissa on niin, että rotusekoituskin 
selittää vain yhden puolen siitä kehityksestä, joka johti 
Rooman maailmanvallan tuhoon. Lisäksi on muistettava, 

että rotusekoitusten tulokset ovat monesti myönteiset ja 
että sekoituksen johdosta usein syntyy varsin voimakas 
uusi rotu. Niin olisi voinut käydä tässäkin tapauksessa, 
sillä ei ilman muuta voida väittää, että nuo orjat, jotka 
sekoituksen aiheuttivat, olivat alempaa ja huonompaa 
rotua. Nykyaikainen rotututkimus ei ole ainakaan vielä 
voinut tuollaista eroa rotujen välillä todeta. Rotusekoitus 
ei siis voi ainakaan yksinään ratkaista ongelmaa. 
Eräänlainen rinnakkaisselitys viimeksi käsittelemällemme 
on se, jonka saksalainen historiantutkija Otto Seeck on 
esittänyt. Hän uskoo löytäneensä syyn Rooman vallan 
tuhoon siitä, että ulkonaisten ja sisäisten sotien aikana 
ihmisten parhaimmisto tuhottiin. Myös hirmuvallan uhrit 
olivat yleensä nekin parhaimmiston piiristä. Näin muka 
tuhoutui yhteiskunnan johtava aines, ja jäljelle jäivät ala- 
arvoiset yksilöt, jotka eivät kyenneet eivätkä edes tahto- 
neet voittaa niitä vaikeuksia, jotka kasautuivat niiden 
henkilöiden tielle, joiden olisi pitänyt johtaa Rooman val- 
lan kehitys väljemmille vesille. Seeckin ratkaisu on täten 
sekin rotubiologinen, vaikka se lähtee toiselta pohjalta 
kuin se selitys, jonka mukaan rodun heikkeneminen joh- 
tui alempiarvoisen rotuaineksen pääsemisestä yhä vallitse- 
vampaan asemaan. Seeckiä vastaan voidaan pätevästi huo- 
mauttaa, etteivät sodissa suinkaan aina tuhoudu parhaat, 
vaan että yhtä hyvin sortuvat myös heikot ja huonommat 
ainekset. Jos yhteiskunta muuten olisi ollut elinvoimai- 
nen, olisi sitä paitsi uusi kykenevä johtaja-aines noussut 

alemmista kerroksista. Emme siis voi pitää Seeckin rat- 
kaisuyritystä onnistuneena. 

Ratkaisua käsiteltävänämme olevalle ongelmalle on koe- 
tettu etsiä myös taloudellislaatuisista syistä. Eräät talous- 
historioitsijat ovat väittäneet Rooman valtakunnan tuhon 
aiheutuneen siitä, että siinä vallitseva talousjärjestelmä 
muka oli liian alkukantainen, jotta olisi voitu saavuttaa 
kestävä taloudellinen olotila. Nämä taloushistorioitsijat 
uskovat, että Rooman valtakunnan talous oli pääasialli- 
sesti luontoistaloutta eli omavaraista kotitaloutta ja että 
vaihtotaloudessa oli päästy korkeintaan ns. kaupunki- 
talouden asteelle. Niinpä talousjärjestelmän kehittymät- 
tömyys olisi pääsyynä valtakunnan luhistumiseen. Tämä 
käsitys ei kuitenkaan pidä paikkaansa. Tosiasiassa oli näet 
monella alalla kehitytty suurtuotannon ja rahatalouden 
kannalle. Pankki- ja siirtoliikettäkin harjoitettiin varsin 
suuressa määrässä. Se tutkija, Michael Rostovtzeff, joka 
kaikkein perusteellisimmin ja menestyksellisimmin on tut- 
kinut Rooman keisariajan taloushistoriaa, torjuukin jyr- 
kästi käsityksen, että talousjärjestelmä olisi ollut syynä 
Rooman valtakunnan tuhoutumiseen. Taloudellisessa elä- 
mässä on tosin myöhäisroomalaisena aikana havaittavissa 
huomattava rappeutuminen. Mutta sekään taas ei ole syy 
tuhoon, vaan ainoastaan oire yhteiskunnan sairaudesta, 
jonka juuret ovat syvemmällä. 

Vielä vähemmän tarvitsee kiinnittää huomiota sellaisiin 
väitteisiin, joita myös on esitetty, että viljelysmaan hedel- 

mällisyys olisi ehtynyt. Sellaista ilmiötä ei voida näyttää 
todeksi eikä se ole edes todennäköinenkään. Ei myöskään 
voi pitää ratkaisevana sellaista seikkaa, että orjien pitämi- 
seen perustuva talous kävi kestämättömäksi, kun orjia yhä 
enemmän vapautettiin ja kun ei enää käyty valloitussotia, 
jotka olisivat lisänneet orjien lukumäärää. Jos näet talous 
olisi ollut terveellä pohjalla, se tietenkin olisi kyennyt 
joustavasti sopeutumaan palkatun työvoiman käyttämiseen. 
Aivan epätyydyttävä on sellainenkin päähänpisto, että 
taloudelliset voimavarat ehtyivät, kun pääomaa ja työtä 
liiaksi sidottiin tuottamattomaan rakennustoimintaan, 
temppeleihin ja julkisiin rakennuksiin. Miltä kannalta 
asiaa katsotaankin, taloudelliset seikat eivät kykene sinänsä 
selittämään Rooman vallan luhistumista. 

Lopuksi on syitä Rooman valtakunnan tuhoon etsitty 
sotilaallisista ja valtiollisista seikoista. Saksalainen Ernst 
Kornemann on vedonnut siihen, että keisari Augustus 
taloudellisista säästäväisyyssyistä pienensi puolustusjoukko- 
jen määrää ja että tämä suhteellisen vähäinen sotavoima 
ei ollut riittävä ajan pitkään torjumaan ulkonaisia hyök- 
kääjiä. Ei voi olla sanomatta, että tällainen selitysyritys 
on liian pintapuolinen ollakseen missään mielessä pätevä. 
Se sivuuttaa kaikki ne syvemmällä olevat voimat, jotka 
jäytivät Rooman ulkonaisesti mahtavaa valtiorakennusta. 
Eihän mikään olisi ollut yksinkertaisempaa kuin todelli- 
sen vaaran uhatessa muutamia satoja vuosia myöhemmin 
suurentaa sotavoimia, niin että ne olisivat saavuttaneet 

riittävän iskuvoiman, kunhan vain tällöin olisivat olleet 
olemassa ne aineelliset ja henkiset resurssit, jotka tällai- 
sen toimenpiteen toteuttamiseen olisi tarvittu. Se, miksi 
näitä resursseja ei enää ollut, muodostaa ongelman yti- 
men, eikä Kornemannin selitys anna tähän ongelmaan 
minkäänlaista vastausta. Yhtä tilapäisluontoinen on ita- 
lialaisen Guglielmo Ferreron esittämä ajatus, että luhis- 
tumisen syynä oli Rooman senaatin arvovallan vähenemi- 
nen, kun keisarien hallitusjärjestelmä tuli yhä yksinval- 
taisemmaksi. Tosin on paikkansapitävää, että senaatilla 
oli Rooman valtiojärjestyksessä merkittävä asema, koska 
se edusti jatkuvaisuutta ja vakavuutta valtiollisessa kehi- 
tyksessä. Mutta senaatin merkityksen vähenemisellä ei sit- 
tenkään voinut olla sitä ratkaisevaa merkitystä, jonka Fer- 
rero sille antaa. Kansan suuri enemmistö ei varmastikaan 
edes käsittänyt mitään käänteentekevää tapahtuneen, kun 
senaatilta lopullisesti riistettiin sille enää ainoastaan muo- 
dollisesti kuuluneet valtuudet. Sillä tosiasiallisesti senaatti 
oli menettänyt valtansa jo paljon ennen sitä ajankohtaa, 
jota Ferrero pitää Rooman keisarikauden historian käänne- 
kohtana. 

Viimeksi on mainittava selitys, jonka on esittänyt eng- 
lantilainen historiantutkija W. E. Heitland. Hän katsoo 
Roomän keisarikunnan tuhoutuneen siitä syystä, ettei 
kyetty kehittämään hallitusjärjestelmää, joka olisi vetänyt 
laajat kansankerrokset osallisiksi valtiovallan käyttöön, toi- 
sin sanoen siis sen vuoksi, ettei osattu toteuttaa kansan- 

edustuslaitosta. Päinvastoin keskittyi vallankäyttö vähitel- 
len yhä harvempiin käsiin, niin että se lopulta rajoittui 
vain keisariin, hänen hoviinsa ja keisarillisiin virkamie- 
hiin. On myönnettävä, että tämä englantilaisen tutkijan 
ajatus tunkeutuu syvemmälle kuin monet muut selitysyri- 
tykset. Kysymys laajojen kansankerrosten suhtautumisesta 
valtioon on ymmärrettävästi niitä ydinongelmia, jotka liit- 
tyvät jokaisen valtakunnan olemassaoloon. Mutta että kan- 
sanedustuslaitoksen luominen olisi ollut välttämättömänä 
edellytyksenä Rooman valtakunnan säilymiselle, sitä ei 
voida pitää todellisuuspohjaisena käsityksenä. Itse asiassa- 
han kansanedustuslaitos syntyi vasta paljon myöhemmin ja 
aivan toisenlaatuisissa oloissa. Englantilainen tutkija on’ 
lähtenyt liiaksi nykyajan katsomuksista pyrkiessään löytä- 
mään omaperäistä ratkaisua tälle vaikealle ongelmalle. 

Mikään edellä selostetuista ratkaisuista ei sellaisenaan ole 
tyydyttävä. Syitä Rooman vallan perikatoon oli varmasti 
useita. Yksi selitysperuste ei ole riittävä. Vaikeinta on rat- 
kaisua etsittäessä tehdä eroa oireen ja syyn välillä, aivan 
samoin kuin se on hankalaa ihmisten sairauksien ollessa 
kysymyksessä. Mutta epäilemätöntä on, että syyt Rooman 
tuhoon olivat osittain aineellista, osittain taas henkistä laa- 
tua. Tapahtui taloudellinen luhistuminen ja henkisten 
voimien lamaantuminen. 

2. 


Rooman taloudellinen perikato 


Voimme muodostaa itsellemme verraten havainnollisen 
kuvan siitä, minkälainen oli Rooman valtakunnan aineel- 
linen tila toisen vuosisadan keskivaiheilla jKr. Sisäinen 
ja ulkonainen rauha oli vallinnut suurin piirtein katsoen 
lähes kahdensadan vuoden ajan. Oli tosin ollut joitakin 
sisällisiä melskeitä ja eräitä sotia ulkonaisia vihollisia vas- 
taan. Mutta ne olivat olleet suhteellisen vähäisiä eivätkä 
ne koskaan olleet järkyttäneet Rooman valtiollisen raken- 
nuksen perusteita. Oli ollut huonoja keisareita ja hyviä 
keisareita, mutta huonojen keisarien vaikutus oli tuntu- 
nut pääasiallisesti vain pääkaupungissa. Suuren valtakun- 
nan tarpeista kaikki olivat pitäneet yleensä hyvää huolta, 
ja heidän toiminnallaan oli myös ollut menestystä. Oikeus- 
turvallisuus vallitsi, ja kaikilla, jotka lojaalisesti suhtau- 
tuivat hallitsijaan, oli tilaisuus häiritsemättömästi nauttia 
työnsä tuloksista. Sen vuoksi ei olekaan liioiteltua väittää, 
että Rooman valtakunta toisen vuosisadan puolivälissä 
jKr. eli aineellisessa mielessä kukoistuskauttaan. Pää- 
kaupungin, Rooman, väkiluku oli kasvanut suunnilleen 
puoleentoista miljoonaan. Kaupunki oli hyvin rakennettu, 
ja toinen toistaan komeammat julkiset rakennukset mar- 
moriseinineen ja pylväineen hivelivät silmää. Lukuisat 
torit ja aukiot olivat koristetut komeilla kuvapatsailla, 
joita Roomassa oli katselijain ihailtavina tuhatmäärin. 

Jumalain temppelien kullatut katot kimaltelivat auringon 
paisteessa, ja Rooma kokonaisuudessaan tarjosi muukalai- 
selle, joka sinne ensi kertaa saapui, häikäisevän ja suoras- 
taan hurmaavan näyn. Väestön huolto oli hyvin järjes- 
tetty. Elintarvikkeita oli kohtuullisin hinnoin yltäkyllin 
saatavissa, ja köyhälle väestölle jaettiin niitä vanhan tavan 
mukaisesti valtion toimesta ilmaiseksi. 

Mutta ei ainoastaan Rooma, valtakunnan pääkaupunki, 
josta tietenkin ensi sijassa pidettiin huolta, elänyt kukois- 
tuskauttaan, vaan omalla tavallaan yhtä kukoistavia olivat 
kaikki suuren maailmanvallan kaupungit. Pienimmissä 
maaseutukaupungeissakin oli vesijohto- ja viemäriverkos- 
to, joka teki mahdolliseksi niiden pitämisen puhtaina ja 
siisteinä, ja niissäkin oli kauniita julkisia rakennuksia ja 
muistomerkkejä, joita osittain vielä tänään saatamme 
ihailla. Kaikkialla kaupunkien porvaristo oli hyvinvoipaa 
ja vaurasta. Kaupunkien porvaristo muodostikin yh- 
teiskunnan rungon, jonka varaan Rooman suuri valtio- 
rakennus oli pystytetty. Koko valtakunnassa kukoisti 
kauppa ja teollisuus, liikenneolot olivat mallikelpoiset, 
mainio tieverkosto yhdisti valtakunnan eri osat toisiinsa 
ja merellä saattoi liikkua kenenkään häiritsemättä. Meri- 
rosvousta ci ollut esiintynyt kahteensataan vuoteen. Roo- 
malaiset kauppiaat tekivät säännöllisiä merimatkoja 
Intiaan, ja kiinalaisista kronikoista tiedämme, että heitä 
juuri tähän aikaan, toisen kristuksenjälkeisen vuosisadan 
puolivälin jälkeen, saapui laivoilla kaukaisen Kiinan ran- 

noille saakka. Yritteliäisyyttäkin siis tästä päättäen oli riit- 
tävästi. 

Maaseudusta ei varmaankaan ollut pidetty yhtä hyvää 
huolta. Itsenäinen pienviljelijäväestö osoitti kaikkialla 
vähenemisen oireita, kun taas suurtilat yhä enemmän val- 
tasivat alaa. Siinä piili vaara, joka myöhemmin ilmeni 
suorastaan tuhoisana. Mutta kaikissa tapauksissa oli elin- 
tarviketuotanto voitu pitää riittävän suurena eikä mitään 
kohtalokasta käännettä maanomistusoloissa, koko valta- 
kunnan huomioon ottaen, ollut tapahtunut. Rahan arvon 
vakavuus teki myös maanviljelijän aseman suhteellisen 
turvatuksi. Myydessään viljansa ja öljynsä hän tiesi saa- 
vansa maksun rahana, jolla hän saattoi hankkia itselleen 
niitä tuotteita, joita hänen puolestaan oli ostettava. Suu- 
rin piirtein katsoen voidaan siis Rooman valtakunnan 
taloudellista tilaa toisen vuosisadan keskipaikkeilla jKr. 
pitää varsin onnellisena. 

Mutta puolentoistasataa vuotta myöhemmin, n. 300:n 
vaiheilla jKr., kuva on kokonaan muuttunut. Pienin oli 
muutos ymmärrettävästi itse pääkaupungissa, Roomassa. 
Samat rakennukset ja samat kaupunkikuvan muut teki- 
jät olivat siellä edelleen olemassa, ja uusiakin mahtavia 
rakennuksia oli pystytetty. Mutta väkiluku oli alentunut 
todennäköisesti lähes puoleen siitä, mitä se oli valtakun- 
nan ollessa kukoistavimmillaan. Vilkkaus, yritteliäisyys ja 
valoisa tulevaisuudenusko oli hävinnyt. Jos sama katse- 
lija, joka aikoinaan 150 vuotta varhemmin oli ihastuksen 


ROOMAN TALOUDELLINEN PERIKATO 115 


vallassa tarkastellut kaupunkia, olisi nyt v. 300 jKr. voi- 
nut uudelleen tehdä huomioitaan Roomassa, hän olisi jat- 
kuvasti loistavan pinnan alla havainnut tämän olennaisen 
muutoksen huonompaan. Ja aivan kouriintuntuva oli 
muutos kaikkialla pääkaupungin ulkopuolella. Ennen ku- 
koistavat kaupungit olivat osittain jääneet autioiksi. Yhä 
asuttujen kaupunkien porvaristo oli köyhtynyttä, tyhjiin 
imettyä ja tulevaisuudenuskonsa menettänyttä. Kauppa 
oli lamassa, teollisuus tyrehtynyt ja yritteliäisyys yleensä- 
kin heikkoa. Maaseudulla oli itsenäinen maanviljelijä- 
aines melkein kokonaan lakannut olemasta. Se oli muut- 
tunut suurtilojen lampuodeiksi, jotka sitä paitsi olivat jou- 
tumassa turpeeseen sidotuiksi, niin ettei heitä erottanut 
enää mikään näkyvä raja varsinaisista maaorjista. Elintar- 
vikkeiden tuotanto koko valtakunnassa oli arveluttavasti 
alentunut. Kaupunkien käsityöläisiinkin oli pakkovalta 
iskenyt kouransa. Pojan oli pakosta jatkettava isänsä am- 
mattia. Hänellä ei enää ollut vapaata valintamahdolli- 
suutta. Kaikkea taloudellista toimintaa lamautti rahan 
arvon epävakaisuus. — Kuva, joka puolitoista vuosisataa 
aikaisemmin oli valoisa ja toivorikas, on täten muuttunut 
synkäksi ja toivottomaksi. 

Mikä on saanut aikaan tämän rappeutumisen? Mikä 
on aiheuttanut Rooman valtakunnan taloudellisen poh- 
jan lahoamisen tänä ajanjaksona? Vastatessamme tähän 
kysymykseen tulemme samalla syventyneeksi yhteen ryh- 
mään niitä syitä, jotka johtivat Rooman vallan tuhoon. 

Voimme heti sanoa, että lähimpänä syynä taloudelli- 
seen rappeutumisen olivat yhtämittaiset sodat, joita 200- 
luvulla jKr. käytiin. Nämä sodat olivat pääasiallisesti 
sisällissotia, jotka lyhyin väliajoin seurasivat toisiaan lä- 
hes sadan vuoden ajan. Tämä aika oli vallananastajien 
aikakautta. Toinen sotilaskeisari seurasi toistaan, ja kat- 
kerissa kamppailuissa, jotka levisivät yli koko Rooman 
laajan valtakunnan, aina lopullisesti ratkaistiin, kuka oli 
saava kantaa Rooman keisarin tavoiteltua purppuraviittaa. 
Tässä yhteydessä emme voi käsitellä kysymystä, mistä tämä 
sisällissotien loppumattomalta näyttänyt sarja perimmäi- 
sesti johtui. Täytyy vain tyytyä toteamaan itse tosiasia ja 
kiinnittää huomiota sen kohtalokkaisiin ja turmiollisiin 
seurauksiin. 

Kouriintuntuvin vaikutus oli yhtämittaisilla sodilla 
valtakunnan rahatalouteen. Kun asukkaiden veronmaksu- 
kyky oli pantu niin kovalle koetukselle, ettei riittävästi 
varoja enää ollut sillä tavoin koottavissa, turvauduttiin 
200-luvulla keinoon, jonka oman aikamme historiasta erit- 
täin hyvin tunnemme: rahan huonontamiseen. Tosin 
roomalaisilla ei ollut paperirahaa, jonka määrää olisi voitu 
mielivaltaisesti lisätä, niinkuin nykyään tehdään. Mutta 
täysin vastaava toimenpide oli hopearahan metalliarvon 
huonontaminen. Tähän ryhdyttiin jo 200-luvun alkupuo- 
liskolla. Seurauksena tietysti oli, että kultaraha ja vanha 
täysiarvoinen hopearaha katosivat täydellisesti liikkeestä. 
Että huonompi raha syrjäyttää paremman, sehän on yleis- 

pätevimpiä niin sanottuja kansantalouden lakeja. Näin 
tultiin nopeasti rahan arvon tavattomaan alenemiseen. 
Tiedämme, että denaari, Rooman käytännössä ollut hopea- 
rahayksikkö, 200-luvun puolivälissä oli menettänyt osto- 
voimansa niin, että se enää oli vain kolmaskymmenesosa 
siitä, mitä se oli ollut pari vuosikymmentä aikaisemmin. 
Eikä rahan arvon aleneminen pysähtynyt siihen, vaan sitä 
jatkui aina kolmannen vuosisadan kynnykselle saakka. Ta- 
loushistoriallisesti erittäin mielenkiintoista on todeta, että 
tämän johdosta otettiin tilapäisesti käytäntöön rahoja, joi- 
den arvo ei enää teoreettisestikaan perustunut metalliin, 
vaan yksinomaan siihen, että valtio oli ne varustanut lei- 
malla ja määrännyt ne maksuvälineiksi. Syntyi siis peri- 
aatteessa nykyaikaista paperirahaa vastaava raha. Selvää 
on, että tällaisen rahan liikkeelle laskeminen vain kiih- 
dytti hintojen nousua. Meillä on eräitä kiinnekohtia, joi- 
den perusteella voidaan yksityiskohtaisesti osoittaa, kuinka 
suuresti rahan arvo 200-luvulla laski. Tiedämme näet, 
että viljan hinta Rooman valtakuntaan kuuluneessa Egyp- 
tissä oli ensimmäisellä ja toisella vuosisadalla jKr. sangen 
kiinteä. Se vaihteli 7 ja 8 denaarin välillä n. puolen 
hehtolitran määräiseltä mittayksiköltä. 200-luvun ensim- 
mäisellä puoliskolla se nousi 18:aan ja 20:een denaariin, 
ja lopulta 200-luvun lopussa keisari Diocletianuksen 
aikana se oli kohonnut 120 000 denaariin, siis lähes 20 000- 
kertaiseksi. Näin paljon oli siis rahan arvo alentunut. 
Kun ottaa huomioon, ettei enää lainkaan seurannut pitkä- 

aikaisia rauhanjaksoja, joiden kuluessa olot olisi voitu täy- 
sin vakiinnuttaa, on selvää, että sekasortoinen taloudellinen 
tila jäi enemmän tai vähemmän pysyväksi. Kun tällaisia 
oloja jatkui pitkiä aikoja, ei tuloksena voinut olla muu 
kuin aineellisen kukoistuksen täydellinen häviäminen. 
Itsestään selvää on, että valtavat mittasuhteet saavutta- 
nut rahan arvon aleneminen saattoi ensimmäiseksi seka- 
sortoon valtion talouden, jota sodat jo muutenkin anka- 
rasti rasittivat. Verot saatiin kootuiksi rahana, joka ali- 
tuisesti menetti arvoaan. Kun oli tiedossa, että vanhaa 
hyvää rahaa oli suurin määrin piilotettuna yksityisten 
hallussa, koetettiin tietysti määrätä, että verot oli suoritet- 
tava täysiarvoisena rahana. Tämä taas teki niille veron- 
maksajille, joilla ei ollut kätkettynä tällaista rahaa, ase- 
man aivan kestämättömäksi. Saadakseen verot perityiksi, 
oli valtion lopulta turvauduttava sellaisiin pakkomää- 
räyksiin, että kaupunkiyhteiskuntien hallintovirkamiehet 
olivat henkilökohtaisesti vastuussa veroista, jotka heidän 
yhdyskuntansa alueelta ja siihen liittyvältä maaseudulta 
oli koottava. Samalla säädettiin, että kukaan tällainen 
viranomainen ei saanut luvatta luopua tehtävästään. Kau- 
punkien varakas porvaristo sidottiin täten pakkopaitaan, 
josta se ei enää päässyt irtautumaan. Ei sen vuoksi ole 
ihmettelemistä siinä, että vapaa yritteliäisyys lamaantui 
ja täydellinen epävarmuuden tunne tuli kaikkialla vallit- 
sevaksi. Se näkyy mm. siitä, että Intian kauppa kolman- 
nella vuosisadalla jKr. tyrehtyi: Kuvaavaa on myös, että 

korkokanta, joka yleensä oli ollut Roomassa korkea, huo- 
mattavasti aleni entisestään, mikä näyttää sekin viittaavan 
siihen, ettei yritteliäisyyttä enää ollut samassa määrässä 
kuin ennen. Sodat olivat suoranaisestikin vaikuttaneet va- 
rakkaan porvariston asemaan. Sillä jokainen vallananas- 
taja ja jokainen keisari otti pakkotilauksella sotilailleen 
muonaa, vaatteita ja aseita sieltä, missä niitä oli saata- 
vissa, ja maksuksi saatiin lopulta sellaista rahaa, joka ei 
lainkaan vastannut tarvikkeilla aikoinaan ollutta arvoa. 
Lisäksi tuli kaikki se omavaltaisuus, johon sotilaat ja hei- 
dän upseerinsa sisällissotien aikana tietenkin tekivät it- 
sensä syypäiksi. Valtakunnassa vallitsi vuosikymmeniä 
eräänlainen piiritystila, joka teki järjestetyn siviilihallin- 
non mahdottomaksi. Ei siis ole kummeksittavaa, että kun 
tällaista menoa oli jatkunut lähes sadan vuoden ajan, se 
aines, joka taloudellisesti oli ollut roomalaisen yhteiskun- 
nan runkona, nyt enää oli vain varjo entisestään. 

Sotien seurausta oli myös väkiluvun huomattava ale- 
neminen. Sisällissotien aiheuttamat hävitykset ja sotien 
mukana levinneet rutot ja muut taudit tuhosivat väestöä 
sekä kaupungeissa että maaseudulla. Taloudellisten olo- 
jen kurjistuminen johti lisäksi siihen, ettei ihmisillä ollut 
halua saada jälkeläisiä ja kasvattaa niitä. Väestön vähene- 
minen taas aiheutti välttämättömän tuotannon alenemisen. 
Tiedämme, että laajoja peltoalueita jäi tämän vuoksi vil- 
jelemättä, ja kastelulaitteet ja kanavat, joiden varassa vil- 
jan tuotanto oli valtakunnan tärkeimmillä viljantuotanto- 

alueilla, Egyptin ja Afrikan provinsseissa, rappeutuivat 
riittävän hoidon puutteessa. Siitä taas seurasi, että syntyi 
toistuvia nälänhädän ajanjaksoja, jotka aikaisempina 
vuosisatoina olivat olleet melkein tuntemattomia. Epä- 
toivo tarttui tämän johdosta maalaisväestöönkin, joka al- 
koi muuttaa konnuiltaan saadakseen toimeentulon sellai- 
silta seuduilta, missä tiedettiin vuodentulon olleen parem- 
man. Tämä ilmiö taas aiheutti valtiovallan taholta ne 
pakkotoimenpiteet, jotka lopulta johtivat maalaisväestön 
orjuuttamiseen. Maanviljelijöitä näet kiellettiin siirty- 
mästä konnuiltaan, mikä alussa tilapäiseksi tarkoitettu 
määräys vähitellen tuli pysyväksi ja synnytti maaorjuuteen 
verrattavan olotilan. 

Minne tahansa katseensa kääntääkin, havaitsee Rooman 
valtakunnan olojen kolmannella vuosisadalla j. Kr. muut- 
tuneen kurjiksi ja sekasortoisiksi. Syy oli joko suoranai- 
sesti tai välillisesti sodissa, jotka olivat yhtämittaisia ja 
joiden johdosta sotatila muodostui pysyväksi, niin sanoak- 
semme valtakunnan säännölliseksi olotilaksi. Ei voida sa- 
noa, ettei keisareilta, niin lyhytaikaisia kuin he yleensä 
olivatkin, olisi puuttunut tahtoa asiaintilan korjaamiseen. 
Mutta he olivat sotilaita, ja sotilaiden kannatus oli heidät 
nostanut valtaistuimelle. Heidän yleissivistyksensä oli 
yleensä varsin vähäinen tai ainakin puutteellinen. He 
katsoivat asioita ensi sijassa sotilaan silmillä. He olivat 
tottuneet vaatimaan sotilailtaan sokeaa kuuliaisuutta, ja 
sen vuoksi he hallitsivat valtakuntaansakin pääasiallisesti 

diktatoorisilla käskyillä. Näin tapahtui itsestään eräänlai- 
nen Rooman valtakunnan militarisoiminen. Militarismi 
oli se tunnus, joka parhaiten kuvaa Rooman valtakuntaa 
sen viimeisinä vuosisatoina. Vapaus oli tyystin tuntema- 
ton käsite, ja koko valtakunta muuttui siviiliväestölle niin 
sanoaksemme vankilan luontoiseksi. Kaikki katsoivat pe- 
lokkaasti ylös keisariin ja hänen edustajiinsa, eikä kenel- 
läkään enää ollut omaa aloitetta. 

Kun tällainen olotila jäi pysyväksi, se ei voinut olla 
olennaisesti heikentämättä valtakunnan vastustuskykyä ra- 
joilta germaanien taholta uhkaavaa ulkonaista painetta vas- 
taan. Taloudelliset voimavarat olivat pitkäaikaisten so- 
tien johdosta suurelta osalta ehtyneet. Asia olisi voitu kor- 
jata, jos olisi ollut pitkiä rauhanjaksoja ja jos keisarilli- 
nen hallinto olisi voitu kohottaa riittävän korkealle tasolle. 
Mutta niin ei tapahtunut, vaan päinvastoin sai siinä tur- 
melus ja lahjomisjärjestelmä yhä enemmän jalansijaa. 
Siitä taas oli seurauksena, että taloudelliset olot pysyivät 
jatkuvasti epävarmoina ja epätyydyttävinä. Kun kansain- 
vaellusten aalto toden teolla alkoi vyöryä, se kohtasi talou- 
dellisesti heikentyneen ja henkisesti rappeutuneen Roo- 
man valtakunnan, joka ei enää ollut verrattavissa siihen 
keisarikuntaan, joka aikoinaan niin monin tavoin oli osoit- 
tanut elinvoimansa. Henkinen voima voi tosin säilyä epä- 
suotuisissakin aineellisissa oloissa. Mutta sekin oli mu- 
rentunut, niinkuin lähempi tarkastelu selvästi osoittaa. 

3. 
Rooman henkisten voimien lamaantuminen 


Kun tahdotaan selvittää sitä henkisten voimien luhistu- 
mista, joka osaltaan vaikutti Rooman valtakunnan tu- 
hoon, on ensin siirryttävä taaksepäin varsinaiselta rappeu- 
tumisen kaudelta keisari Augustuksen aikaan. Augustus 
oli Rooman keisarivallan perustaja, ja hän oli selvänäköi- 
simpiä valtiomiehiä, mitä ihmiskunnan historiasta yleensä 
voidaan löytää. Hän tajusi, että se, mitä Rooman valta- 
kunta kansalaissotien sekasortoisen ajanjakson jälkeen ensi 
sijassa tarvitsi, oli jäntevää ja laajanäköistä ohjausta, mutta 
sen lisäksi ennen kaikkea valoisaa ja tervettä elämänuskoa. 
Sen vuoksi hän kiinnitti erityistä huomiota kansan siveel- 
lisen tilan kohottamiseen. Hän pyrki uudistamaan mui- 
naisroomalaisen kunnon, jonka varassa maailmanvalta- 
kunta oli luotu ja jonka varassa yksin se myös saattoi säi- 
lyä. Tähän päämäärään hän tähtäsi avioliittolaeillaan, joi- 
den tarkoituksena oli tervehenkisen perhe-elämän vakaan- 
nuttaminen. Samaan päämäärään hän pyrki myös innos- 
tuttamalla runoilijoita laulamaan yksinkertaisten elämän- 
tapojen ja miehekkään isänmaanrakkauden ylistystä. 
Mutta Augustus ei tyytynyt yksistään tähän. Hän havaitsi 
näkijänkatseellaan, että siveellisyyden perustus oli uskon- 
nossa. Sen takia hän koetti kaikin voimin nostaa muinais- 
roomalaista uskontoa takaisin siihen keskeiseen asemaan, 

joka sillä aikoinaan oli kansakunnan elämässä ollut. Ju- 
malien temppelit, jotka kansalaissotien melskeissä olivat 
sortuneet tai rappeutuneet, korjattiin tai rakennettiin 
uudestaan, ja unohtuneet palvontamenot otettiin jälleen 
käytäntöön. Augustuksen pyrkimyksenä täten oli saada 
aikaan siveellinen ja uskonnollinen renessanssi. 

Keisari Augustuksen uudistustyöhön on syytä kiinnit- 
tää erikoista huomiota sen vuoksi, että siitä kaikkein sel- 
vimmin näkyy, mitä Rooman valtakunta suurimman val- 
tiomiehensä mielestä ennen muuta tarvitsi: se kaipasi hen- 
kisten voimien uudistumista. Mutta tarkastellessamme sit- 
ten seuraavien vuosisatojen kehitystä teemme havainnon, 
etteivät Augustuksen pyrkimykset tuottaneet hedelmää. 
Muinaisroomalaiset hyveet, tinkimätön velvollisuuden- 
tunto ja oman edun uhraaminen yhteisen hyvän puolesta, 
eivät olleet herätettävissä eloon sillä tapaa, kuin Augus- 
tus tarkoitti. Osittain tämä kielteinen tulos johtui jo 
yksinvaltaisesta hallitusmuodosta. Varsinkin huonojen kei- 
sarien aikana yksinvaltainen valtiojärjestys oli omiaan kas- 
vattamaan nöyräselkäisiä kumartajia ja oman edun tavoit- 
telijoita eikä suinkaan suoraryhtisiä entisajan roomalaisia. 
Niinpä havaitsemme, että aktiivisesti toimivia huomattavia 
persoonallisuuksia esiintyy Rooman keisariajan historiassa 
yllättävän vähän. Tosin keisarien joukossa on merkittäviä 
henkilöitä, sellaisia kuin Trajanus ja Diocletianus, mutta 
erittäin harvoin kohoaa keisarien rinnalle valtakunnan 
asioita hoitamaan persoonallisuuksia, jotka olisivat jättä- 

neet pysyviä jälkiä kehitykseen. Itsenäisten henkilöllisyyk- 
sien aika näyttää auttamattomasti olevan ohi. 

Kuvaavaa tässä suhteessa on, että lopulta keisarien oli 
valtakuntaa hallitessaan turvauduttava ottamaan lähim- 
miksi apulaisikseen miehiä, jotka olivat syntyään germaa- 
neja, siis lähtöisin heimosta, joka juuri uhkasi Rooman 
valtakuntaa ulkonaisella tuholla. Kuuluisin näistä germaa- 
neista oli Stiliko, joka keisari Theodosius Suuren aikana 
neljännen vuosisadan lopulla jKr. kohosi valtakunnan 
korkeimpiin virkoihin ja sai puolisokseen keisarin veljen- 
tyttären. Theodosiuksen kuoltua 395 jKr. hän tuli tosi- 
asiallisesti Länsi-Rooman sijaishallitsijaksi, jona hän py- 
syi kuolemaansa asti, yhteensä 13 vuotta. Että tämä erit- 
täin lahjakas ja kykenevä germaani, joka syntyperältään 
oli hurjaluontoisia vandaaleja, saattoi nousta tällaiseen 
asemaan, on tietenkin jos mikään todistuksena siitä, että 
varsinaisissa roomalaisissa ei enää ollut miehiä, jotka olisi- 
vat kyenneet tarttumaan rappeutumassa olevan ja ulko- 
naisten vaarojen uhkaaman valtakunnan ohjaksiin. 

Persoonallisuuksien puute oli suurelta osalta ollut syynä 
siihenkin, että valtakunta kolmannella vuosisadalla suis- 
tui pitkäaikaisten hävittävien vallananastustaistelujen pyör- 
teisiin. Oli ollut huonoja keisareita, jotka olivat hävittä- 
neet kaiken keisariuteen aikaisemmin kohdistuneen kun- 
nioituksen ja arvonannon. Näillä keisareilla ei myöskään 
ollut tukenaan päteviä hallintomiehiä, jotka kaiken 
uhalla olisivat säilyttäneet valtakunnassa järjestyksen ja 

lainkunnioituksen. Kaikesta tästä oli seurauksena, että 
korkeat upseerit, jotka olivat viehättyneet vallan loistee- 
seen, ryhtyivät sotilaittensa avulla tavoittelemaan keisarin- 
arvoa. Esimerkki tarttui, ja näin syntyivät yhtämittaiset 
sisällissodat. Valtaistuimelle nousi lyhytaikaisia valtiaita, 
joista monet olivat eteviä sotilaita, mutta harvat kykene- 
viä hallitsijoita. Anarkia, joka vallitsi suurimman osan 
200-lukua jKr., johtui täten suurelta osalta siitä, ettei 
siviilihallinnon johtoon ollut asetettavissa jänteviä ja laaja- 
näköisiä hallintomiehiä. Niitä ei kerta kaikkiaan ollut 
enää olemassa, tahi oikeammin sanoen ajan henki ei salli- 
nut sellaisia kehittyvän. 

Yhtä huonosti kuin muinaisroomalaisen kunnon uudel- 
leen elvyttäminen onnistui Augustuksen pyrkimys palaut- 
taa roomalainen uskonto entiselle arvosijalleen. Itse asiassa 
ci Augustuksen aikanakaan enää voitu puhua varsinaisesta 
roomalaisesta uskonnosta. Se uskonto, joka hänen 
aikanaan vallitsi, oli täydellistä sekauskontoa. Roomalaiset 
olivat omaksuneet omiensa rinnalle kreikkalaiset jumalat 
ja kreikkalaiset palvontamenot. Sen lisäksi oli itämaisten 
uskomusten vaikutus jo tällöin voimakkaasti tunkeutunut 
roomalaisten viralliseenkin uskontoon. Voi sanoa, että oli 
monia kilpailevia jumalia, joista ihmisten oli vaikeata va- 
lita ne, joihin hänen ensi kädessä piti uskoa. Siitä johtui- 
kin, että erityisesti sivistyneistön piirissä oli usko vanhoi- 
hin jumaliin suuresti heikentynyt. Häviävälle uskonnolle 
ei saatu riittävää korvausta filosofiasta, joka puolestaan 

yritti antaa ihmisille vakavan siveellisen elämänperustan. 
Tosin stoalainen siveysoppi, joka niin miehekkäänä ja 
ehdottomana ilmenee esim. filosofikeisari Marcus Aure- 
liuksen itsetutkisteluissa, tarjosi monelle sitä, mikä viral- 
liselta uskonnolta puuttui. Mutta kaikissa tapauksissa il- 
meni, ettei siveellinen elämä ollut rakennettavissa abstrak- 
tisten periaatteiden varaan, vaan että sitä varten tarvittiin 
uskoa korkeamman voiman tukeen. 

Erityisesti kolmannen jälkikristillisen vuosisadan mels- 
keisissä oloissa syntyi kaipausta todellisuuden kovasta ja 
epäoikeudenmukaisesta maailmasta toiseen olotilaan, jota 
odotettiin kuoleman jälkeen ja joka oli antava ikuisen on- 
nen ajallisen elämän kärsimysten sijaan. Näin tuli maa- 
perä yhä alttiimmaksi uuden uskon, kristinopin, levene- 
miselle, joka juuri tähän aikaan näyttää saaneen entistä 
valtavammat mittasuhteet. Kristinopin rinnalla oli kyllä 
kilpailemassa muitakin itämailta Rooman valtakuntaan 
saapuneita uskontoja, varsinkin Iraanin ylätasangolta pe- 
räisin ollut Mitran uskonto, joka sai tunnustajia varsin- 
kin sotilaiden keskuudessa ja jonka kannattajia mm. kei- 
sari Diocletianus oli. Yhteen aikaan näytti epävarmalta, 
kumpi näistä idästä länteen levinneistä uskonnoista olisi 
perivä voiton. Mutta näin oli vain pinnalta katsoen. Kris- 
tinusko tunkeutui vastustamattomalla voimalla etenkin 
alempien kansanluokkien keskuuteen, eivätkä vainot voi- 
neet sen voittokulkua estää. Päinvastoin ne näyttävät vain 
lisänneen kristinopin vaikutusvoimaa, kun nähtiin, miten 

rohkeasti sen vakavat tunnustajat olivat valmiit uskonsa 
puolesta kärsimään ja kuolemaan. Oli kuin Rooman valta- 
kunnan asukkaat olisivat hämmästyksen sekaisella ihailulla 
katsoneet niihin, jotka osoittivat tällaista henkistä voimaa, 
joka suurimmalta osalta;muita ihmisiä tyystin puuttui. Vi- 
ralliset roomalaiset palvontamenot tosin säilyivät pitkälle. 
Vielä 200-luvun alkupuoliskolla vanhojen jumalien temp- 
pelit olivat pystyssä entisessä marmoriloistossaan kaikkialla 
valtakunnassa, ja niissä suoritettiin säännöllisesti uhrit, joi- 
den toimittamista seuraamaan suuret väkijoukot kokoon- 
— tuivat. Mutta sisällissotien melskeissä temppelit sitten tu- 
houtuivat tai jäivät rappeutumaan, kun taloudelliset mah- 
dollisuudet niiden ylläpitämiseen oli menetetty. Senpä 
vuoksi juuri 200-luku merkitsi lopullista kuoliniskua van- 
halle viralliselle roomalaiselle uskonnolle. 

Että kristinusko sellaisenaan, niinkuin Gibbon aikoi- 
naan uskoi, olisi aiheuttanut Rooman valtakunnan luhis- 
tumisen, ei tietenkään voi pitää paikkaansa. Mutta sen 
verran voidaan sanoa, että kristinuskon valtaanpääseminen - 
osaltaan murensi niitä aatteita, joiden varaan Rooman 
maailmanvalta rakentui. Kristityt kielsivät vanhojen roo- 
malaisten perinteitten arvon. Oli uskottu, että Rooma oli 
jollakin tapaa jumalien erikoisessa suojeluksessa, että ju- 
malat olivat auttaneet roomalaisia voittamaan kaikki vi- 
hollisensa ja että ne vastedeskin pitäisivät huolta Rooman 
vallan säilymisestä. Tältä uskolta vei kristinoppi perus- 
tuksen. Sehän opetti, että Jumala auttaa kaikkia niitä, 

jotka häneen luottavat, olkoon hän sitten roomalainen tai 
germaani. Kristittyjen katsomuksen kannalta oli Jumalan 
apuun mahdollista turvata vain, jos oli valmis täyttämään 
hänen tahtonsa. Kun lisäksi otetaan huomioon, että var- 
haiskristillinen kirkko odotti tuhatvuotisen valtakunnan 
pikaista tuloa, on luonnollista, että kristinoppi oli omiaan 
kääntämään katseet tämänpuoleisesta tuonpuoleiseen ja si- 
ten jossakin määrin heikentämään sen yhteiskunnan lu- 
juutta, joka muutenkin oli joutunut ankarien koettele- 
musten runneltavaksi. Sitä paitsi vastakohta kristittyjen 
ja pakanoiden välillä ei tietenkään lujittanut valtioraken- 
nusta. Repivästi vaikuttivat myös eri kristillisten oppi- 
suuntien väliset riidat, jotka monesti saivat varsin kiih- 
keitä muotoja. Kaikesta tästä johtui, ettei kristinuskosta 
tullut sitä myönteistä tekijää, joka olisi voinut pelastaa 
Rooman valtakunnan henkiseltä hajaannukselta. 

Missään tapauksessa asiaa ei ole katsottava siltä kannalta, 
että kristinuskolla olisi ollut ratkaiseva vaikutus siihen 
kehitykseen, jonka lopputuloksena oli Rooman häviämi- 
nen. On varmaa, että tulos olisi ollut sama, vaikkei kris- 
tinusko vielä tällöin lainkaan olisi esiintynyt historian 
näyttämöllä. Sillä Rooman valtakunnan henkiset voimat 
olivat ehtyneet, ennen kuin kristinusko oli ehtinyt saada 
sanottavaa jalansijaa. Eräänlainen pessimismi oli leimaa- 
antava Rooman henkiselle elämälle jo niin varhain kuin 
100:n paikkeilla jKr. Tämän pessimismin näemme sel- 
västi sellaisella ajanhengen nerokkaalla ilmentäjällä kuin 

historioitsija Tacituksella. Kirjoittaessaan keisariajan his- 
toriaa Tiberiuksesta Domitianukseen hänen sävynsä on 
kauttaaltaan toivottoman pessimistinen: Muinaisroomalai- 
nen kunto on kuollut, matelevaisuus on ihmisten hallit- 
seva ominaisuus ja paluuta tasavallan ajan itsenäisiin per- 
soonallisuuksiin ei ole olemassa. Kun ihmisten siveellinen 
voima pannaan koetukselle, se melkein aina pettää. Kat- 
kerasti Tacitus huomauttaa, että orjat usein osoittavat 
suurempaa moraalista rohkeutta kuin ylhäiset roomalai- 
set. Ja Tacitus näyttää eräässä kirjoittamassaan lauseessa 
aavistelevan, että Rooman valtakunnan tuho on koittava 
juuri luonnonraikkaiden ja elinvoimaisten germaanien ta- 
holta, mistä se sitten kolmen ja puolen vuosisadan jälkeen 
tulikin. 

Tacitus on viimeinen suuri roomalainen kirjailija. Hä- 


we o? 


nen jälkeensä ei roomalainen kirjallisuus voi esittää ainoa- 
takaan edustajaa, joka täyttäisi ne mitat, jotka suurelle kir- 
jailijalle on tapana asettaa. Kirjallinen tyyli vajoaa van- 
han jäljittelyksi eikä ainoatakaan uutta luovaa tekoa enää 
ole todettavissa. Tekorehevällä koristeellisuudella ja sa- 
nonnan monimutkaisuudella pyritään korvaamaan itse- 
näisten ajatusten ja aidon taiteellisuuden puute. Vasta 
kristilliset hymnirunoilijat, jotka lähtevät kokonaan 
uudelta pohjalta, saavuttavat jälleen kosketuksen niihin 
luonnonraikkaisiin lähteisiin, joista kaikki todellinen ru- 
nous pulppuaa. Sama ilmiö havaitaan kuvaamataiteissa- 


kin. Yhä suurempi koristeellisuus saa rakennustaiteenkin 

luomissa yliotteen, kunnes sitten toiselta pohjalta päädy- 
tään bysanttilaiseen tyyliin, joka tosin on elimellisen kehi- 
tyksen tulos, mutta joka merkitsee kokonaan uuden aate- 
suunnan valtaanpääsyä. Sekä kirjallisuus että taide ilmen- 
tävät täten sitä henkisten voimien tyrehtymistä, joka on 
kauttaaltaan ominainen niille vuosisadoille, jotka edelsivät 
Rooman valtakunnan luhistumista. 

Kuvaa synkentää vielä se tosiasia, että nuorison kasva- 
tus valtakunnan palvelukseen oli suurelta osalta laimin- 
lyöty. Tasavallan aikana nuoret roomalaiset saivat koto- 
naan ne aatteet, joiden varaan heidän sopi elämänsä ra- 
kentaa. Heillä oli sitä paitsi elävinä opettajina edessään 
oman aikansa valtiolliset suurmiehet. Keisariaika ei enää 
kyennyt antamaan nuorisolle aatteita ja esikuvia, joita sil- 
loinen nuoriso välttämättömästi olisi tarvinnut, jotta siitä 
olisi voinut kasvaa yhteiskuntaa varjeleva valiojoukko. 
Kuinka omituinen oli keisariajan kasvatusmenetelmä, 
näemme meille osittain säilyneestä Marcus Aureliuksen 
ja hänen opettajansa Fronton välisestä kirjeenvaihdosta. 
Siinä kosketellaan aivan tyhjänpäiväisiä oikeakielisyysky- 
symyksiä ja sanojen merkitystä koskevia kiistoja, mutta 
mitään sellaisia asioita, jotka olisivat olleet tärkeitä Roo- 
man valtakunnan tulevalle hallitsijalle, ei lainkaan käsi- 
tellä. Lukiessaan tätä kirjeenvaihtoa tuntee kuin uhkaa- 
massa olleen tuhon ennettä siinä, että maailmanvallan pe- 
rillinen askartelee niin mitättömien seikkojen parissa. Ei 
voi välttyä käsitykseltä, että vaikka filosofikeisarin per- 

soonallisuus ilmenee niin jalona hänen itsetutkisteluissaan, 
hän ei ollut riittävästi valmistunut hallitsijan tehtävään. 
Saman vaikutelman saa toisen filosofikeisarin, Julianus 
Luopion säilyneistä tutkielmista. Ne ovat täynnä sekavaa 
mystiikkaa ja osoittavat omituista ajatuksen selkeytymät- 
tömyyttä. Ja kuitenkin nämä kaksi miestä olivat luon- 
teina keisarien parhaimpia. On ilmeistä, että henkinen 
hämäryys oli ympäröinyt varsinkin Julianusta hänen nuo- 
ruusvuosinaan. Sitä onkin Ibsen suuressa aatedraamassaan 
» Keisari ja Galilealainen» sattuvasti kuvannut. 

Entä sitten varsinainen kansa? Minkälainen oli sen hen- 
kinen voima? Meillä ei ole mitään välittömiä tietoja sen 
mielialoista. Mutta sen asenteesta voimme tehdä johtopää- 
töksiä ajan yleisten olojen perusteella. Pakkovalta sulki 
puristukseensa sekä maalaisväestön että kaupunkien porva- 
riston ja käsityöläiset, sen jälkeen kun taloudellinen ah- 
dinko oli johtanut valtiovallan turvautumaan kansalais- 
ten vapauksia rajoittaviin väkivaltaisiin otteisiin. On var- 
maa, että henkinen turtumus ja epätoivo sai tämän joh- 
dosta vallan kansan laajoissa piireissä. Ihmiset joutuivat 
niin ahtaalle, että heidän tunteensa valtiota kohtaan täy- 
dellisesti tylsistyivät. Kristityt vetäytyivät suurin joukoin 
erämaihin erakoiksi päästäkseen siten jo eläessään pois 
maailmasta, jolla ci ollut heille mitään tarjottavana. Ne, 
jotka eivät olleet omaksuneet kristillistä oppia, tekivät 
pakkotyötänsä riippuen kiinni elämässä, joka ei tuottanut 
heille mitään iloa, mutta johon he ihmiseen istutetun elä- 

mäntahdon kahlein olivat sidotut. Ei näytä olevan aihetta 
epäillä, että myöhäisen roomalaisajan suuret joukot olivat 
omaksuneet katsomuksen, jonka mukaan mikään muutos 
vallitsevissa oloissa ei ainakaan voinut tehdä heidän ti- 
laansa pahemmaksi. Niinpä Rooman maailmanvallan 
asukkaiden suuri enemmistö tuskin näki mitään kohtalo- 
kasta vaaraa itselleen siitä, että germaanit jonakin päivänä 
tulvisivat yli rajojen ja asettuisivat valtakunnan herroiksi. 
Vastustuskyky oli heikko kansan ylemmissä kerroksissa. 
niinkuin olemme nähneet. Mutta vielä pienempi se kai- 
kesta päättäen oli alemmissa kerroksissa. Näin käy ym- 
märrettäväksi, että ulkonainen paine lopulta voitti sisäi- 
sen vastapaineen ja valtakunta tuhoutui. 


4. 
Rooman tuho 


Rooman valtakunta oli kolmannelta vuosisadalta jKr. läh- 
tien keskeytymättä aineellisesti rappeutunut ja henkisesti 
lamaantunut. Lopulta sen vuoksi ulkoiset voimat pääsivät 
tuhoamaan valtakunnan. Oikeastaan on tietenkin tällöin 
puhe vain Länsi-Rooman keisarikunnasta, sillä Itä-Roo- 
man keisarikunta, jonka pääkaupunki oli Konstantinopoli, 
säilyi vielä tuhat vuotta sen jälkeen, kun Länsi-Rooman 
valtakunta hajosi. Mutta Itä-Rooman elämä oli monessa 
suhteessa jonkinlaista kivettynyttä varjoelämää eikä By- 


ih 

santti enää kyennyt minkäänlaisiin luoviin kulttuurisaavu- 
tuksiin. Kaikissa tapauksissa meidän on Rooman valtakun- 
nan tuhoutumista käsitellessämme jätettävä Itä-Rooman 
keisarikunta kokonaan syrjään. Itä-Roomahan sitä paitsi ei 
lainkaan jatkanut varsinaisen Rooman valtakunnan lati- 
nalaisia sivistysperinteitä, vaan se edustaa aivan toisenlaista 
kulttuurimuotoa. Voimme todeta, että Rooman valta- 
kunta vanhojen roomalaisten kulttuuriperinteiden kannat- 
tajana lakkasi olemasta silloin, kun Länsi-Rooman keisari- 
kunta hajosi. Emme voi esittää mitään täsmällistä vuosi- 
lukua, joka ilmaisisi, milloin tämä tapahtui. Tavallisesti 
sanotaan, että Länsi-Rooman keisarikunta lakkasi olemasta 
v. 476, jolloin germaanilaisten palkkasoturien päällikkö 
Odovakar pani viralta keisarin esiintyäkseen sen jälkeen 
itse valtakunnan rippeiden hallitsijana. Mutta itse asiassa 
valtakunta oli jo tätä ennen lakannut olemasta, koska se 
oli menettänyt kaikki alueet Italian ulkopuolelta. Näin 
ollen on oikeampaa sanoa, että Rooman valtakunta hajosi 
vähitellen suunnilleen vuosien 410 ja 460 välisenä aikana, 
jolloin germaanit vyöryivät Rooman maakuntiin ja irroit- 
tivat siitä osan toisensa jälkeen. 

Rooman valtakunnan tuhon suoranaisena syynä siis oli- 
vat germaanikansat, jotka tunkeutuivat yli rajojen perus- 
taen Rooman valtakunnan vanhoille alueille omia valtioi- 
taan. Germaanit olivat ennenkin rynnistäneet Rooman 
alueelle, mutta aikaisemmin heidät oli aina saatu karko- 
tetuiksi tahi sitten heidät oli asutettu johonkin valtakun- 

nan kolkkaan ja täten muutettu valtakunnan kuuliaisiksi 
alamaisiksi. 

' Itse asiassa germaanikysymys oli ollut Rooman valtio- 
miesten ja sotapäälliköiden pohdittavana ja ratkaistavana 
jo monia satoja vuosia. Ensimmäisen kerran roomalaiset 
tulivat tekemisiin germaanien kanssa tasavallan ajan lo- 
pulla, sadan paikkeilla eKr., kun kimbrit ja teutonit 
tunkeutuivat Gallian, so. nykyisen Ranskan, kautta poh- 
jois-Italiaan saakka. Nuo hurjat germaaniheimot, jotka 
olivat lähteneet liikkeelle Jyllannin niemimaalta, voittivat 
monta roomalaista sotajoukkoa, jotka oli lähetetty heitä 
karkottamaan, kunnes lopulta Gaius Marius sai heidät tu- 
hotuiksi. Puoli vuosisataa myöhemmin, kun Caesar suo- 
ritti Gallian valtausta, hänen oli taisteltava myös germaa- 
neja vastaan, tekipä hän kaksi retkeä Reinin ylikin näyt- 
tääkseen germaaneille kouriintuntuvasti Rooman mahdin 
ja pelottaakseen heitä yrittämästä tunkeutua Gallian puo- 
leiselle Reinin rannalle. Keisari Augustus, Caesarin pe- 
rinnön jatkaja, tajusi ainoalaatuisella kaukonäköisyydel- 
lään, että Germaania olisi ollut liitettävä Rooman valtapii- 
riin, jottei siltä taholta tulevaisuudessa tarvitsisi odottaa 
kohtalokasta vaaraa. Sen vuoksi hänen aikanaan Rooman 
joukot tunkeutuivat Reinin yli aina Elbelle saakka. Mutta 
germaanien vapaudenrakkaus osoittautui suuremmaksi 
kuin Rooman sotilaallinen voima. Teutoburgin taistelu, 
joka käytiin v. 9 jKr. ja jossa roomalainen armeija tuhot- 
tiin, teki ikiajoiksi lopun roomalaisten haaveesta saada va- 

paa Germaania omistukseensa. Syystä Augustus piti tätä 
tappiota koko hallituskautensa raskaimpana menetyksenä. 

Augustuksen ajan jälkeen roomalaiset asettuivat germaa- 
neihin nähden puolustuskannalle. Tosin tilapäisesti jon- 
kin kerran tehtiin retkiä germaanien alueelle, mutta pysy- 
vää jalansijaa ei siellä enää pyritty saamaan. Sitä enem- 
män germaanit antoivat tuon tuostakin merkkejä itsestään. 
Jos Rooman valtakunnassa sattui levottomuuksia, käytti- 
vät germaanit melkein aina tilaisuutta hyökätäkseen Roo- 
man rajojen yli. Niinpä saattoi historioitsija Tacitus sa- 
dan paikkeilla jKr. aavistella, että Rooman mahtia uh- 
kasi pahin vaara juuri siltä taholta. Vakavanlaatuisia hyök- 
käyksiä germaanit eivät kuitenkaan tehneet ennen kuin 
keisari Marcus Aureliuksen aikana toisen vosisadan jäl- 
kimmäisellä puoliskolla. Silloin germaanilainen marko- 
manien heimo, joka asui nykyisen TSekko-Slovakian 
alueella, tulvi Tonavan yli vallatakseen itselleen uudet 
asuinsijat roomalaisessa provinssissa. Ilmeisesti germaa- 
nien keskuudessa alkoi esiintyä väestön liikakasvua, mikä 
pakotti heitä etsimään parempia toimeentulomahdolli- 
suuksia. Lisäksi seikkailijaveri ja sotainen luonteenlaatu 
pani germaaneja liikkeelle. Marcus Aureliuksen oli vietet- 
tävä monta vuotta sotaleirissä, kun torjuttiin markoma- 
nien rajuja hyökkäyksiä. Tonavan rannan linnoituskau- 
pungissa Carnuntumissa hän on päivännyt yhden Itsetut- 
kistelujensa niteistä, toisen taas vihollisalueella Tonavan 
pohjoispuolella. Ei anna erityisen hyvää käsitystä tämän 

ajan Rooman sotilaallisesta voimasta, että rajoitetulta ger- 
maanilaisalueelta tulevaa rynnistystä ei saatu torjutuksi 
lyhyemmässä ajassa ja että keisarin itsensä oli johdettava 
sotatoimia, jotta ne olisi voitu saattaa onnelliseen päätök- 
seen. Kuinka merkityksellisenä tätä sotaa pidettiin, osoit- 
taa Marcus Aureliuksen voitonpatsas, joka yhä seisoo Roo- 
massa yhtenä keisariajan huomattavimmista muistomer- 
keistä. 

Siitä lähtien melkein kaikki keisarit saivat käydä sotia 
germaaniheimoja vastaan, jotka varsinkin 200-luvun sisäl- 
lissotien aikana suurin joukoin ryntäsivät Rooman rajo- 
jen yli. Germaanien rynnistyksiin oli edelleen ilmeisesti 
syynä liikaväestö, jolla ei ollut mahdollisuuksia saada ela- 
tustaan omilla alueilla, mutta tietenkin heitä houkutteli 
myös huhupuhe Rooman valtakunnan rikkaudesta ja sen 
maakuntien hedelmällisyydestä. 260-luvulla jKr. germaa- 
nit jälleen pääsivät tunkeutumaan pohjois-Italiaan, josta 
heidät kuitenkin karkotettiin. Seurauksena alituisista 
germaanien hyökkäyksistä oli, että rajaseudut vähitellen 
autioituivat. Näitä autiomaita alettiin nyt luovuttaa ger- 
maanien asuma-alueiksi ehdolla, että he tunnustivat kei- 
sarin herruuden ja muuttuivat rauhallisiksi valtakunnan 
alamaisiksi. Siten saatiin nä mä germaanit rauhoitetuiksi, 
mutta rajan takana oli uusia joukkoja odottamassa tilai- 
suutta tyydyttää maannälkäänsä. Näitä viimeksi mainit- 
tuja tietenkin vain yllytti tieto, että heidän heimoveljensä 
olivat päässeet toiveittensa perille. Niinpä oli germaanien 

asuttaminen Rooman maakuntiin kaksiteräinen ase, joka 
tuotti tilapäisen helpotuksen, mutta ajan mittaan vain 
lisäsi valtakunnan aseman vaarallisuutta. Siten näet Roo- 
man valtakunnan jotkin osat germaanilaistuivat, mikä tiesi 
eräänlaisen viidennen kolonnan muodostumista rajojen 
sisäpuolelle. Yhä enemmän alettiin nyt pestata germaa- 
neja myös sotapalvelukseen, mikä oli ymmärrettävää, kun 
he olivat oivallista sotilasainesta. Heitä oli jo keisariajan 
alkuvuosikymmeniltä saakka ollut suhteellisen runsaasti kei- 
sarien henkivartiokaartissa Roomassa. Mutta kolmannelta 
vuosisadalta lähtien heitä otetaan suurin joukoin myös 
varsinaisiin puolustusjoukkoihin legioonasotilaiksi. Täl- 
laisina germaanisotilaat tekivät Roomalle suuria palveluk- 
sia. Mutta silloin kun sotilaskuri pääsi löyhtymään, hei- 
hin ei aina voitu luottaa. Taisteluissa omia maanmiehiään 
vastaan he saattoivat siirtyä Rooman vihollisten puolelle. 
Rooman valtakunnan puolustusjärjestelmään oli näin tul- 
lut halkeama, joka ajan pitkään muodostui kohtalokkaaksi 
varsinkin siitä syystä, että valtakunnan muu väestö kaikin 
keinoin karttoi sotapalvelusta ja koetti jos suinkin mah- 
dollista päästä sitä suorittamasta. 

300-luvulla jKr. käytiin melkein taukoamatta torjunta- 
taisteluja germaaneja vastaan. Julianuksella oli Gallian 
käskynhaltijana ollessaan menestystä torjuessaan rajan yli 
tulvineiden germaanilaumojen hyökkäyksiä, ja hän sai bar- 
baarinaapurit taas kunnioittamaan Rooman sotilaallista 
mahtia. Mutta vuosisadan viimeisellä neljänneksellä näyt- 

täytyi germaanien voima entistä hirvittävämpänä, kun 
nämä idästä hyökkäävien mongolilaisten hunnien ahdista- 
mina olivat pakotettuja lähtemään liikkeelle ja tunkeutu- 
maan Rooman alueelle. V. 378 länsigootit Adrianopolin 
luona saivat keisarin johtamasta roomalaisesta sotajoukosta 
täydellisen voiton tuhoten koko roomalaisten armeijan. 
Tätä taistelua on syystä sanottu Rooman historian 
käännekohdaksi. Sillä joskin germaanit ennenkin olivat 
lyöneet roomalaisia joukkoja, ei näin perusteellista tap- 
piota ollut koskaan aikaisemmin kärsitty. Vaikka germaa- 
nit eivät tällä kertaa kyenneetkään käyttämään voittoaan 
välittömästi hyväkseen ja vaikka valtakunta tämän jälkeen 
sai parin vuosikymmenen hengähdystauon, oli tästä läh- 
tien selvää, että täytyi olla vain ajan kysymys, milloin 
germaanit saisivat roomalaisista täydellisen ja lopullisen 
yliotteen. 

400-luvun alussa länsigootit lähtivät uudelleen liik- 
keelle. Heidän joukkonsa pääsivät Italiaan roomalaisten 
voimatta sitä estää. Tosin heidät parissa taistelussa voi- 
tettiin, mutta kun Italiassa olevien sotavoimien vahvista- 
miseksi oli pakko tuottaa joukkoja Galliasta Reinin var- 
silta, oli siitä seurauksena, että germaanit alkoivat lau- 
moittain tulvia tämän rajajoen yli Galliaan. Länsi-Rooman 
hovissa vallinnut eripuraisuus ja epäluuloisuus heikensi- 
vät lisäksi ratkaisevalla hetkellä puolustusta. Niinpä tapah- 
tui, että länsigoottien kuningas Alarik sai valloitetuksi 
Rooman, jota germaanilaisjoukot kolmen päivän aikana 

ryöstivät. Oli täten käynyt niin, että maailman pääkau- 
punki Rooma, jonka katukiveystä ulkomainen vihollinen 
ei ollut tallannut kahdeksaansataan vuoteen, ei voinut 
kestää suhteellisen mitättömän germaanisen heimokunin- 
kaan rynnistystä. Tämä jos mikään oli merkki siitä, että 
Rooman muinainen mahti oli mennyttä ja että valtakunta 
oli lähellä hajoamistaan. Valtavasti tärisytti ihmisten mie- 
liä tosiasia, että Rooma, jonka nimeä kohtaan germaanit- 
kin tunsivat pyhää kunnioitusta, oli voinut joutua vihol- 
lisen valtaan. Niinpä kirkkoisä Hieronymus, jonka latina- 
laista raamatunkäännöstä katolinen kirkko yhä käyttää, 
huudahti kauhuissaan: »Valloitetaan kaupunki, joka val- 
loitti koko maailman!» Oli tapahtunut sellaista, jota vielä 
viisikymmentä vuotta aikaisemmin kukaan ei olisi voinut 
ajatuksissaankaan pitää mahdollisena. 

Kun ei edes valtakunnan ikivanhaa pääkaupunkia 
kyetty puolustamaan, oli ymmärrettävästi mahdotonta tor- 
jua germaaneja valtakunnan maakunnista. Seurauksena 
olikin, että vuosisadan puoliväliin mennessä germaanit oli- 
vat perustaneet omia valtakuntiaan etelä-Ranskaan, Espan- 
jaan ja Afrikkaan, jonka roomalaisen maakunnan vandaa- 
lit valloittivat v. 429. Pian oli Länsi-Rooman valtakun- 
nan alue supistunut niin, että se itse asiassa käsitti enää 
vain Italian. Ja tämänkin alueen todellisia hallitsijoita 
olivat sotaväen germaanilaissyntyiset päälliköt. Se keisari, 
joka v. 476 pantiin viralta, oli täten keisari vain nimel- 
tään. 

Erityisesti Afrikan provinssin menetys muodostui Roo- 
malle kohtalokkaaksi. Sieltä oli näet tullut vilja, joka tar- 
vittiin suurkaupungin väestön tarpeisiin. Viljantuonnin 
ehtyminen vaikutti sen, että Rooman asukasluvun pakosta 
täytyi aivan katastrofimaisesti vähetä. Pian ei kaupungissa 
ollut enää kuin murto-osa aikaisemman miljoonakaupun- 
gin asujaimistosta. Hirveä tapahtuma maailman entisen 
pääkaupungin historiassa oli se, että kaiken onnettomuu- 
den kukkuraksi vandaalit, jotka laivastolla saapuivat Afri- 
kasta, saivat v. 455 valloitetuksi kaupungin, jota he 14 päi- 
vän ajan säälimättä ryöstivät ja hävittivät. Sen jälkeen 
Rooma oli vain varjo entisestään. 

Tässä on esitetty Rooman vallan tuhoutumisen ulkonai- 
set puitteet. Mutta vaikuttavimmat syyt häviöön olivat 
sittenkin sisäistä laatua. Sillä muuten olisi mahdoton 
ymmärtää, kuinka suuri valtakunta, jolla oli käytettävis- 
sään suunnattomat aineelliset voimavarat, ei kyennyt tor- 
jumaan alkeellisemmalla tasolla olleita germaaneja, jotka 
harvoin, jos koskaan, osasivat ryhmittyä suuriksi liittoutu- 
miksi. Yleensä germaaniheimot tekivät hyökkäyksiä yksitel- 
len. Tässä yhteydessä on erityisesti tehostettava puolustus- 
tahdon herpaantumista yhtenä tärkeimpänä syynä valtakun- 
nan tuhoutumiseen. Rooman valtakunnan perustaminen 
ja sen ennennäkemätön laajentaminen olivat olleet mah- 
dolliset vain sen uhrautuvan palvelushalun nojalla, joka 
elähdytti Italian väestöä tasavallan aikana. Mutta nyt oli- 
vat olosuhteet tässä kohden kokonaan muuttuneet. Roo- 





Roomalaisia legioonasotilaita taistelussa germaaneja vastaan 
Rooman Marcus Aureliuksen patsasta kiertävästä korkokuvasta 

man kansalaisia ei säännöllisissä oloissa enää lainkaan kut- 
suttu aseisiin. Ja itse asiassa he olivat käyneet yhtä epä- 
sotaisiksi kuin tasavallan ajan roomalaiset olivat sotaisia. 
Sotapalvelusta kohtaan tunnettiin hyvin suuressa määrässä 
suoranaista vastenmielisyyttä. Alemmat kansankerrokset taas 
eivät tajunneet itsellään olevan mitään puolustettavaa. 
Niinpä oli aivan tavallista, että mies, joka pelkäsi joutu- 
vansa otetuksi sotaväkeen, silpoi kätensä tai jalkansa vält- 
tääkseen sotilaaksi joutumasta. Karkaamiset sotapalveluk- 
sesta olivat niin yleisiä, että vuosien 396 ja 412 välillä oli 
säädettävä kokonaista yhdeksän lakia, joiden tarkoituk- 
sena oli karkaamisen ja karkurien piilottamisen estämi- 
nen. Lopulta v. 440 jKr. oli pakko säätää kuolemanran- 
gaistus niillekin, jotka auttoivat sotilaskarkureita tai sota- 
palvelukseen kutsuttavia kätkeytymään. Kun kansassa val- 
litsi tällainen mieliala, on ymmärrettävää, että sotilaiden 
enemmistö tai ainakin sen paras aines alkoi olla germaa- 
neja, joita palkalla pestattiin sotilaiksi. Upseeritkin olivat 
vähitellen yhä runsaammassa määrässä germaanilaissyntyi- 
siä, joihin 400-luvulla jo korkeinkin upseeristo suurelta 
osalta kuului. Mitä vaaroja tästä puolustukselle koitui, 
siihen on jo viitattu. On selvää, ettei germaanisilla palkka- 
sotureilla voinut olla samaa väkevää intoa Rooman puo- 
lustamiseen omia heimoveljiään vastaan, kuin minkä olisi 
odottanut elähdyttäneen varsinaisia roomalaisia. Luonnol- 
linen tulos loputtomista puolustustaisteluista oli täten voi- 
mien ehtyminen ja tappio, jota seurasi Rooman tuho. 


142 MUINAISUUDEN NÄKÖALOJA 


Usein kuvitellaan, että germaanit, jotka tunkeutuivat 
Rooman alueelle, olivat alkukantaisella tasolla olevia raa- 
kalaisia, jotka säälimättömästi tuhosivat vanhan roomalai- 
sen kulttuurin siellä, minne he saapuivat ja asettuivat. 
Näin tietysti saattoi usein tapahtua, mutta yleensä ger- 
maanit olivat näihin aikoihin jo saaneet sen verran sivis- 
tystä, etteivät he aivan olennaisesti eronneet roomalaisesta 
maalaisväestöstä. Rauhallista kanssakäymistä sotien ohella 
oli germaanien ja roomalaisten välillä jatkunut pitkän 
ajanjakson. Näistä kosketuksista ovat germaanisten kiel- 
ten vanhat latinalaiset lainasanat todistuksena. Sitä paitsi 
oli germaaneja, niinkuin olemme nähneet, asettunut asu- 
maan Rooman valtakunnan alueelle. Heitähän oli lisäksi 
armeijassa ja sen upseeristossa, vieläpä joskus valtakun- 
nan hallinnon korkeimmilla paikoilla. Germaanit eivät 
täten enää näyttäytyneet roomalaisille yhtä pelottavina 
kuin silloin, kun heidän kanssaan ensiksi jouduttiin teke- 
misiin. Millainen oli suhtautuminen germaaneihin aina- 
kin eräissä piireissä, näkyy 400-luvulla eläneen kirkkoisä 
Salvianuksen meille säilyneestä teoksesta, jossa on seuraa- 
vat lauseet: »Ihmettelisin vain sitä, miksi eivät kaikki 
köyhät ja tarvitsevat karkaa germaanien puolelle, jollen 
tietäisi, etteivät he tahdo jättää omaisuuttaan ja omaisiaan 
pulaan. Me roomalaiset kummastelemme, ettemme voi 
voittaa länsigootteja, mutta meidän tulisi muistaa, että on 
roomalaisia, jotka pitävät parempana elää länsigoottien 
kuin meidän parissamme.» Ja edelleen Salvianus sanoo, 

että roomalaiset, jotka asuvat goottien valtakunnassa 
Espanjassa, ovat niin tyytyväisiä, että he mieluummin elä- 
vät siellä köyhinä kuin roomalaisten keskuudessa varak- 
kaina kantamassa tavatonta verokuormaa. Tällaiset lau- 
sunnot osoittavat, ettei siirtyminen germaanien alaisuu- 
teen ainakaan poikkeuksetta merkinnyt roomalaisille 
mitään katastrofia. Päinvastoin näyttää vallan siirto 
monesti tapahtuneen suhteellisen kivuttomasti varsinkin 
sen väestön osalta, jolla ei ollut suuria aineellisia etuja 
menetettävänään. 


Koettaessamme edellä esitetyn perusteella päätellä, 


tm . 


mitkä olivat Rooman vallan häviön perimmäiset syyt, 


pren 


emme voi välttyä johtopäätökseltä, että ne ennen kaikkea 
ovat etsittävissä henkiseltä alalta. Voisimme tiivistää aja- 
tuksemme seuraavaan lauselmaan: Arvot, joiden varassa 
Rooman maailmanvalta oli luotu, menettivät vähitellen 
vaikutusvoimansa ihmisten mielissä. Rooman valtioaate 
lakkasi olemasta elävä voima, sen jälkeen kun sitä ei enää 
ollut tukemassa siveellinen kunto ja esi-isien uskonto. 
Näin kadotti myös valtiovalta auktoriteettinsa, jota yhä 
enenevässä määrässä oli ylläpidettävä pakolla. Mutta kun 
hallitusvalta alkoi nojautua yksinomaisesti sotilasmahtiin, 
seurasi siitä sotilasvallankaappausten mahdollisuus, jota 
vallanhimoiset upseerit järjestelmällisesti ryhtyivät käyt- 
tämään hyväkseen. Sen johdosta joutui valtakunta pit- 
kiksi ajoiksi sisällissotien runneltavaksi, ja siitä taas johtui 

talousjärjestelmän täydellinen luhistuminen. Koska hen- 
kisiä voimia ei kyetty elvyttämään, ei tuloksena voinut 
olla muu kuin lopullinen kaikinpuolinen rappeutuminen, 
jota militaristinen pakkohallinto vain edisti. Kun ei ollut 
arvoja, joita olisi haluttu puolustaa, valtakunta hajosi 
ulkoisten voimien rynnistykseen. 


10 — Muinaisuuden näköaloja. 


IV 


Nt 





Rakkauden laulaja Propertius 


Rakkaus on voimakkaimpia niistä tunteista, jotka hal- 
litsevat ihmisen toimintaa ja elämää. Monet voivat elää 
elämänsä kuin liukuen tämän tunteen yli tai ainakaan 
saamatta kokea sen voimaa, mutta toisille se taas muodos- 
tuu elämää vallitsevaksi intohimoksi, joka vastustamatto- 
min ottein tarttuu ihmiseen ja kuljettaa häntä kuin leh- 
teä tuulessa tahi sitten polttaa hänet karstaksi, niin että 
jäljellä on vain riutumus ja kuolema. 

On sen vuoksi aivan luonnollista, että runoutta, joka 
välittömässä muodossa ilmaisee inhimillisiä tunteita, val- 
litsee hyvin suuressa määrässä juuri rakkaus. Kun länsi- 
mainen lyriikka syntyy muinaisessa Kreikassa, sen tär- 
keäksi aiheeksi tulee heti rakkauden ihmeen tulkitsemi- 
nen. Kreikkalaisen runouden varhaisessa päivänkoitteessa 
syttyy Sapfon lemmentähti aamuruskon aavistelevassa valo- 
hämyssä hohtavalle taivaalle. Tämä kreikkalainen nais- 
runoilija on maailmankirjallisuuden ensimmäinen suuri 
rakkausrunoilija, jonka säkeet eivät koskaan voi menet- 
tää vaikutusvoimaansa. Siitä lähtien rakkaus pysyy kreik- 
kalaisen lyriikan yhtenä valtatunteena, ja kun roomalai- 
nen lyriikka kreikkalaisen vaikutuksen noialla puhkeaa 

näkyviin, senkin tehoavimmat soinnut saavat kaikupoh- 
jansa syvästä ja väkevästä rakkaudentunteesta. Tasaval- 
lan ajan lopulla Veronasta pohjois-Italiasta kotoisin ollut 
runoilija Catullus kykenee antamaan lemmentunteilleen 
ja lemmentuskilleen niin yksinkertaisen, välittömän ja vai- 
kuttavan ilmaisun, että hän yhä vielä tänäänkin puhuu 
meille kuin aikalaisilleen ja tulkitsee yhtä hyvin meidän 
tunteitamme kuin omiaan ja oman aikansa lukijain. 

Rakkaus sellaisena kuin se saa ilmaisunsa runoudessa 
on siten sama tänään kuin kaksituhatta vuotta sitten. Yhä 
vielä lukevat tuhannet ja taas tuhannet oman aikamme 
runoilijain rakkauden tunteiden ilmaisuja tahi kuuntele- 
vat niitä laulettuina säveltäjien siivittämin soinnuin. 
Lisäksi rakkausaiheinen romaani on tullut meidän aikam- 
me ihmisten jokapäiväiseksi leiväksi. Joku saattaa torjua 
ne luotaan hempeämielisinä, mutta tosiasiaksi jää, että ne 
saavat yhä uusia lukijoita ja että rakkaus kuuluu olennai- 
sena osana kuvaan, jonka muodostamme nykyaikaisesta 
romaanista. Tunne, jonka voisi edellyttää vuosituhansien. 
varrella kirjallisuudessa käytettynä kuluneen ja väljähty- 
neen, on kuin tarun Feeniks-lintu. Se syntyy yhä uudel- 
leen tuhkasta, yhtä elävänä, yhtä kauniina, yhtä kiehto- 
vana. 

Kun tosiasiat ovat tällaiset, ei ole kummastelemista 
siinä, että juuri rakkausrunous on se runouden ala, joka 
kaikkein vähimmin vanhenee. Lempi runouden pohja- 
sävynä on jollakin tapaa ajaton, koska tämä tunne on py- 

synyt ihmisessá vuosisatojen vaihtuessa pohjaltaan samana. 
Sen vuoksi juuri rakkausrunous voi vedota meihin vuosi- 
satojen ja vuosituhansien takaa, kun se vain on aitoa ja 
on saanut syntymähetken olosuhteista jossakin määrin 
riippumattoman, suhteellisessa mielessä yleispätevän ilmai- 
sun. 

Roomalaisessa runoudessa on Catulluksen rinnalla toi- 
nen suuri lemmenlaulaja, Propertius. Hän edustaa rak- 
kauselegiaa, joka roomalaisten oman käsityksen mukaan 
ei kuulunut varsinaiseen lyriikkaan, vaan muodosti erityi- 
sen, lyriikasta erillisen runoudenlajin. Tämä roomalainen, 
kreikkalaiseen perinteeseen pohjautuva runouden luokit- 
telu, joka perustuu historialliseen kehitykseen ja johtuu 
muodollista laatua olevien seikkojen korostamisesta, ei 
kelpaa meille, jotka luokittelemme runouden ennen kaik- 
kea sisällyksellisten näkökohtien perusteella. Meidän kan- 
naltamme rakkauselegia kuuluu lyriikkaan, koska se ker- 
ran lähtee samalta tunnepohjalta ja saa sisällyksellisesti 
samantapaisen ilmaisun kuin se runous, jolle kreikkalai- 
set ja roomalaiset antoivat varsinaisen lyriikan nimen. 

Ensi näkemältä tuntuu merkilliseltä, että roomalaiset, 
jotka edustavat käsityksissämme ennen kaikkea kylmää 
harkintaa ja etevää käytännöllistä järjestelykykyä, ovat voi- 
neet antaa maailmalle kaksi rakkausrunoilijaa, joiden ni- 
met kirjallisuuden historiassa voidaan asettaa kaikkein 
suurimpien lemmenlaulajain, Burnsin ja Musset'n, Goe- 
then ja Heinen rinnalle. Kuinka noista tunteettomista 

maailmanvalloittajista, joiden mieli oli viileä kuin teräs 
ja jotka valtiollisessa toiminnassaan osoittivat niin paljon 
laskelmointia ja niin perin vähän lämmintä myötätuntoa, 
on voinut lähteä kaksi runoilijaa, joiden olemusta heh- 
kutti inhimillinen tunne siinä määrin väkevänä, että hei- 
dän koko olemuksensa järkkyi sen voimasta? Itse asiassa 
tässä ei ole mitään ihmettelemistä. Sillä roomalaiset oli- 
vat voimakkaita yksilöitä, muutenhan he eivät olisi kyen- 
neet saavuttamaan historiassa sitä sijaa, jonka he siinä 
omistavat. Väkevällä yksilöllä täytyy luonnon välttämät- 
tömyydellä olla myös väkevät tunteet, vaikka nämä roo- 
malaisilla yleensä joko tietoisesti vaimennettiin tahi sitten 
suunnattiin palvelemaan valtiota. Mutta juuri sinä ajan- 
kohtana, jona valtio oli menettämässä otteensa roomalai- 
seen yksilöön, jolloin yksilön vapautuminen muinaisroo- 
malaisten tapojen pakko-otteesta tapahtuu, esiintyy sel- 
lainen runoilija kuin Catullus, jonka tunnevoima pur- 
kautuu rakkaudenelämyksissä ja niiden väkevätehoisessa 
tulkitsemisessa. Aivan samanlainen ilmiö on Propertius, 
joka on Catullusta miespolvea nuorempi, mutta joka vielä 
syntyy samaan kuohuvaan, ulkonaisesti epävarmaan aika- 
kauteen, joskin hänen luomistyönsä tapahtuu vasta Augus- 
tuksen pakkokeinoin tyynnyttämissä oloissa. Kun keisari- 
aikana valtio sitten jälleen saa lujan otteen ihmisiin, hei- 
dän ajatuksiinsa ja tunteisiinsa, niinkuin myös heidän ulko- 
naiseen käyttäytymiseensä, ei enää esiinny ketään sellaista 
runouden edustajaa kuin Catullus ja Propertius. Henki- 

nen voima alkaa roomalaisissa herpaantua, sillä lähteet, 
joista se voisi ammentaa, ovat silloin lopullisesti ehtyneet. 
Vasta kristillinen runous pääsee uudelleen luonnon tuo- 
reiden vesisuonien yhteyteen. 

Propertiuksen syntymävuosi samoin kuin hänen kuo- 
linvuotensa on meille tuntematon. Erinäisten seikkojen 
perusteella voidaan päätellä, että hän on syntynyt n. 50 
eKr. Propertiuksen kotikaupunki oli Umbriassa Apen- 
niinien rinteellä viljavan tasangon reunassa sijaitseva 
Assisium, nykyinen Assisi, sama kaupunki, jossa noin 1200 
vuotta myöhemmin pyhä Franciscus näki päivänvalon. On 
niitä historian oikkuja, joita silloin tällöin tapahtuu, että 
samassa kaupungissa täten syntyi roomalainen maallisen 
rakkauden intohimon väkevä runoilija ja taivaallisen, pal- 
velevan ja anteeksiantavan rakkauden suuri edustaja. Sa- 
moinhan on merkillinen yhteensattuma, että Romeo ja 
Julia, joiden tarina on antanut aiheen kirjallisuudenhis- 
torian kuuluisimpaan rakkausnäytelmään, kuuluvat erotta- 
mattomasti siihen kaupunkiin, Veronaan, josta toinen 
suuri roomalainen rakkauden laulaja Catullus oli kotoi- 
sin. Palataksemme Propertiukseen meidän on todettava, 
että tiedämme hänen elämästään tuskin mitään. Varmaa 
on ainoastaan, että hän on nuorena siirtynyt pääkaupun- 
kiin, Roomaan, joka muodostui hänen runoutensa ympä- 
ristöksi. Epäilemättä hän sai samanlaisen kasvatuksen kuin 
hänen aikansa roomaiaiseen sivistyneistöön kuuluvat nuo- 
rukaiset yleensä. Taloudellisesti hän näyttää olleen riip- 

pumattomassa asemassa, eikä hän koskaan hoitanut mitään 
virkaa. Hänen läheisimpiä ystäviään oli häntä kaksikym- 
mentä vuotta vanhempi runoilija Vergilius, johon hän 
oli, niinkuin hänen eräistä runoistaan näkyy, kiintynyt 
voimakkaan kunnioituksen sitein. Myös muutamia vuo- 
sia häntä nuorempi, varhaiskypsä runoilija Ovidius kuu- 
lui hänen ystäväpiiriinsä. Paljoa muuta emme Proper- 
tiuksen elämänvaiheista tiedä. Päätelmien avulla voidaan 
osoittaa, että ne neljä runonidettä, jotka hän on julkais- 
sut ja jotka ovat meille säilyneet, ovat ilmestyneet vuo- 
sien 29 ja 15 välillä eKr. Sen jälkeen emme hänestä 
enää mitään kuule, joten on luultavaa, että hän näihin 
aikoihin kuoli. Vuosi 15 eKr. merkitäänkin yleensä hä- 
nen kuolinvuodekseen. Joka tapauksessa ilmenee eräästä 
Ovidiuksen runosta, joka on ilmestynyt v. 1 tai 2 jKr. 
ja jossa Propertiuksen nimi mainitaan, että Propertius 
tällöin jo suhteellisen pitkän ajan oli ollut vainaja. 
Propertius elää siis meille pääasiallisesti vain runojensa 
perusteella, ja niiden aiheena on melkein yksinomaan rak- 
kaus. Ei voi olla epäilystä siitä, että hän on elämässään 
tuntenut väkevänä sekä rakkauden hurman että sen tuot- 
taman pettymyksen ja tuskan. Mutta sitä vastoin on hy- 
vinkin epäiltävää, voidaanko hänen runoutensa perusteella 
muodostaa uudelleen kuva siitä todellisuuspohjasta, jolta 
hänen runoutensa nousee. Toisin sanoen, ei ole lainkaan 
varmaa, että hänen runoihinsa sisältyviä rakkaussuhteen 
eri vaiheiden kuvauksia voidaan käyttää sellaisinaan elä- 

mäkerrallisiin tarkoituksiin. Niinkuin näet saamme näh- 
dä, ei ole edes todennäköistä, että todellisessa elämässä 
kaikki olisi tapahtunut siten, kuin runoissa esitetään, tai 
että läheskään kaikille seikoille, jotka runoissa mainitaan, 
edes olisi ollut vastinetta todellisuuden maailmassa. Kun 
Propertius on kysymyksessä, täytyy tarkasti erottaa toisis- 
taan runollinen totuus ja elävän elämän todellisuuspohja. 
Mutta seuratkaamme ensinnä Propertiuksen rakkauden 
tarinaa sellaisena kuin se hänen runoissaan esiintyy. 

Runoilija laulaa rakkaudesta yhteen ainoaan naiseen, 
jota hän nimittää Cynthiaksi. Cynthia on heti ensi sil- 
mäyksellään sytyttänyt Propertiuksen kuolettavaan lem- 
men liekkiin. Runoilija on ensi hetkestä lähtien tunte- 
nut, että hänellä ei voi olla muuta päämäärää kuin saada 
Cynthia omakseen. Mutta Cynthia on aluksi kylmä, hän 
ei ole Propertiukselle helppo valloitettava. Sen vuoksi 
runoilijan elämä on vailla suuntaa, mieletön intohimo 
pitää koko hänen olemustaan puristuksessaan. Turhaan 
hänen ystävänsä koettavat puhua hänelle järkeä, se ei auta, 
yhtä vähän kuin runoilija saattaa toivoa taikakeinojen voi- 
van tehdä Cynthian hänelle suosiolliseksi. Ainoastaan jos 
runoilija vietäisiin kaukaisiin maanääriin, jossa ei ainoa- 
kaan nainen olisi muistuttamassa Cynthiasta, hän voisi 
ajatella kykenevänsä elämään ilman sitä, joka nyt on koko 
hänen toivottoman elämänsä sisällys. Lopulta Propertiuk- 
sen rakkaus saa voiton Cynthian kylmyydestä. Ihana rie- 
mu siitä, että hän omistaa Cynthian, saa ilmaisun monissa 
runoissa. 

Runoilija ei ole kiintynyt Cynthiaansa pelkästään tä- 
män ulkonaisen viehätysvoiman vuoksi. Cynthiassa on 
myös sisäistä suloa, henkevyyttä ja alttiutta. Hän kykenee 
itsekin kirjoittamaan lyyrillisiä runoja eikä ole vain runoi- 
lijan luomistyön innoittajatar. Myös muita naisellisia 
avuja Cynthia omistaa, hän tekee taitavasti käsitöitä ja 
hän kehrää ja kutoo kodikkaasti silloin, kun hän odottaa 
Propertiuksen käyntejä luonaan. Kukaan muu nainen ei 
ole edes kaukaa verrattavissa Cynthiaan, korostaa runoi- 
lija, joka pitää ainoana tehtävänään sitä, että hän palvoo 
rakastettuaan ja ylistää häntä runoissaan. Kuoleman syn- 
killä maillakin heidän varjonsa ovat olevat toisiinsa liitty- 
neinä, sillä uskollista rakkautta ei tuonikaan voi erottaa. 
Mutta joskus runoilija ymmärrettävästi joutuu iloisten 
toveriensa seuraan, mistä ovat seurauksena Cynthian 
mustasukkaiset ajatukset. Vaikuttavimpia elegioja on se, 
jossa runoilija kuvaa yöllistä tuloaan iloisesta toveriseu- 
rasta Cynthian vuoteen viereen. Rakastettu on häntä odot- 
taessaan nukahtanut vuoteelleen eikä Propertius rohkene 
häntä herättää. Hänen tekisi mieli painaa suudelma nuk- 
kuvan huulille, mutta hän tyytyy ottamaan pitojen jäljiltä 
hänen päähänsä jääneen seppeleen ja painamaan sen hil- 
jaa Cynthian ohimoille. Hän panee omenan Cynthian 
avoimeen käteen ja suoristaa varovasti hänen kutrinsa. 
Kun Cynthia levottomasti huokaa unessaan, Propertius 
mustasukkaisena aavistelee, että joku muu kenties unessa 
kilpailee hänen kanssaan Cynthian rakkaudesta. Lopulta 

kuunpaiste, joka ikkunan kautta osuu suoraan rakastetun 
silmiin, herättää tämän unesta. Kohottautuen käsivartensa 
varaan Cynthia nyt moittii runoilijaa siitä, että tämä illal- 
la turhaan antoi odottaa itseään. Tuntien itsensä hylä- 
tyksi oli Cynthian täytynyt itkeä, kunnes uni oli tuonut 
hänelle levon ja lohdutuksen. 

Mutta rakastavien suhde ei tyhjennä sisällystään pelkäs- 
tään onnentunteessa ja viattomassa pikku mustasukkaisuu- 
dessa. Runoilija ei pidä siitä, että Cynthia mielellään 
aitonaiselliseen tapaan kaunistaa keinotekoisesti ulkomuo- 
toaan ja käy pukeutuneena harsokankaisiin vaatteisiin, jot- 
ka muillekin miehille paljastavat hänen sulonsa. Proper- 
tiuksessa herää vähitellen aiheellinen mustasukkaisuus, sil- 
lä Cynthia ci osoittaudu välinpitämättömäksi muidenkaan 
kosijoiden houkutuksille. Niinpä runoilija pian elää ali- 
tuisessa pelossa, että joku toinen saattaa häneltä riistää 
Cynthian rakkauden. Kun Cynthia oleskelee kuuluisassa 
Baiaen kylpyläkaupungissa Napolin lahden rannalla, Pro- 
pertius kirjoittaa hänelle runokirjeen, jossa hän ilmaisee 
huolestuneena toiveensa, että rakastettu vain pysyisi hä- 
nelle uskollisena. Lopulta ilmestyy näyttämölle korkea 
upseeri, joka houkuttelee runoilijan rakastettua lähtemään 
mukanaan Illyriaan. Cynthia onkin jo päättänyt lähteä, 
mutta viime hetkessä hän peräytyy, ja sen johdosta runoi- 
lija kirjoittaa ylenpalttista onnentunnetta uhkuvia säkei- 
tä. »Hän jää tänne! Olen voittanut. Rukoukseni ovat 
hänet taivuttaneet. Ihana Cynthia on minun.» Näin Pro- 

pertius riemuitsee. Mutta suhde ei ole enää entisenlai- 
sen rauhallisen onnen leimaama. Cynthia on muuttunut 
oikulliseksi, hänen vihanpurkauksensa ja uhkauksensa te- 
kevät runoilijan elämän raskaaksi. Epätoivoisena runoi- 
lija vetäytyy yksinäiseen metsään valittamaan metsän 
puille ja linnuille rakastettunsa nurjamielisyyttä. Mutta 
lohtua se ei hänelle tuo, sillä puiden huminastakin kai- 
kuu häntä vastaan vain Cynthian nimi. Viimein Proper- 
tius yrittää erottautua rakastetustaan lähtemällä matkalle 
Kreikkaan, Mutta puhkeaa myrsky, jonka runoilija aavis- 
telee Cynthian rukousten nostattaneen. Hän katuu pää- 
töstään ja toteaa, että olisi sittenkin ollut parempi jäädä 
tuittupäisen rakastetun luokse kuin saada hautansa kyl- 
miin aaltoihin. Jos kuolema olisi tavannut hänet Roo- 
massa, olisi Cynthia suorittanut hänelle viimeisen palve- 
luksen. 

Propertius pääsee kuitenkin takaisin kotiinsa ja suhde 
Gynthiaan jatkuu, mutta entistä epämääräisempänä ja 
myrskyisempänä. Cynthia jättää hänet kokonaiseksi vuo- 
deksi, mutta sitten seuraa jälleen sovinto ja jokin onnelli- 
nen hetki, kunnes preetori Illyriasta uudelleen saapuu var- 
jostamaan Propertiuksen onnea. Runoilija on nyttemmin 
jo tyytyväinen varsin vähään. Hänelle riittää, jos hän vain 
saa toisenkin kanssa jakaa Cynthian suosion. Runoilija 
matkustaa vihdoin Ateenaan ja päättää siellä lopettaa viisi 
vuotta kestäneen rakkaudenorjuutensa. Hän peruuttaa 
kaiken, mitä hän Cynthian ylistykseksi on laulanut, ja 

toivottaa entiselle rakastetulleen rangaistusta kaikesta kat- 
kerasta tuskasta, jota hän on runoilijalle aiheuttanut. Sen 
jälkeen meidän on edellytettävä Cynthian kuolleen, sillä 
Propertiuksen viimeiseksi julkaisemassa runoniteessä 
Cynthian kuollut varjo saapuu runoilijan nukkuessa tä- 
män vuoteen viereen kysyen: » Voitko nukkua, uskoton? 
Oletko siis unohtanut rakkautemme onnelliset hetket?» 
Ja Cynthia lupaa autuaitten mailla uskollisesti odottaa 
Propertiusta. 

Tässä on meillä lyhyesti ja pääpiirteittäin kuvattuna 
Propertiuksen rakkauden vaiheet sellaisina kuin ne esiin- 
tyvät hänen runoissaan. Mielenkiintoinen kysymys on 
tietenkin, kuvastaako tämä kaikki runoilijan elämän to- 
dellisia tapahtumia. Olen jo sanonut, että tämä on hyvin 
suuressa määrin epäiltävää, jopa epätodennäköistä. Pro- 
pertiuksen koko runoilijalaatu ei ole sellainen, että mei- 
dän olisi syytä uskoa hänen levittävän eteemme yksityis- 
kohtaisesti oman elämänsä. Tämä käsitys tulee varmuu- 
deksi, kun perehdymme elegian kehitykseen ennen Pro- 
pertiusta. Oli näet muodostunut kiinteä elegian aihe- 
varasto, jota kaikki elegiarunoilijat suurin piirtein nou- 
dattivat. Tähän aihevarastoon kuului suurin osa niistä 
yksityisseikoista, jotka sisältyvät Propertiuksen rakkauden 
historiaan hänen runoissaan. Elegiarunoilijan oli käsi- 
teltävä rakkaudentunteen koko asteikkoa taivaallisesta 
autuudesta kuolemantuskaan saakka. Ensin piti hänen 
aina olla vaikea saada vastarakkautta, mutta ennemmin tai 

myöhemmin se aina onnistui, kunnes kaikenlaiset riita- 
soinnut taas syntyivät. Sitten tuli seurata takaisku, joka 
johtui rakastetun uskottomuudesta. Tämä antoi etusijan 
ylhäisemmälle ja varakkaammalle rakastajalle. Yleisen kaa- 
van mukaan seurasi sitten tilapäinen sovinto, minkä jäl- 
keen tapahtui lopullinen ja peruuttamaton välien rikkou- 
tuminen, jota usein myötäilivät runoilijan kuoleman- 
aavistukset. 

Kun tarkastelemme tätä yleistä aihevarastoa, havaitsem- 
me, että Propertius seuraa sitä verraten tarkkaan. Erityi- 
sesti silmiinpistävää on sekin, että jo roomalaisen elegian 
perustajan Cornelius Galluksen runoissa runoilijan rakas- 
tettu jätti Galluksen ja seurasi korkeata upseeria Alppien 
pohjoispuolelle. Tuntuu vaikealta ajatella, että todelli- 
sessa elämässä aivan samanlaiset tapahtumat ovat toistu- 
neet. Paljon luonnollisempaa on päätellä, että kummas- 
sakin tapauksessa on kysymys kirjallisesta aiheesta, jonka 
ei lainkaan tarvitse vastata todellisuutta. 

Propertiuksen elegioissa emme siis ilmeisestikään tu- 
tustu runoilijan elämän todellisiin tapahtumiin samalla 
tavoin kuin Catulluksen lyyrillisissä runoissa, joissa vero- 
nalaisen runoilijan elämä tulee eteemme kuin avoimesta 
kirjasta. Propertiuksen säkeissä tutustumme varmaankin 
vain hänen rakkautensa romaaniin sellaisena kuin se ele- 
gian noudattamien sääntöjen mukaisesti väikkyi hänen 
mielikuvituksessaan. On epäilemätöntä, että Propertius 
elämässään on kokenut rakkauden intohimon valtavana ja 

vastustamattomana. Mutta että hänen rakkautensa vai- 
heet olisivat olleet juuri sellaiset, kuin hän ne elegiois- 


saan kuvaa, ei ole ensinkään uskottavaa. Meillä siis ei ole 
lupa käsittää hänen runoissaan esiintyviä seikkoja elämä- 
kerrallisina tosiasioina, niinkuin usein harhauttavasti teh- 
dään. Turhaa on sen vuoksi myös kysellä, mistä piireistä 
Cynthia oli lähtöisin, sillä suurimmaksi osaksi hän var- 
maan oli mielikuvituksen luoma. Tämä toteamus ei lain- 
kaan vähennä roomalaisen eleegikon runojen vaikutusvoi- 
maa, päinvastoin. Eihän runous saa ollakaan todellisuu- 
den jäljentämistä, vaan runoilija luo oman todellisuuden, 
joka aitoudellaan tehoaa lukijaan. Se runollinen todelli- 
suus, joka esiintyy Propertiuksen elegioissa, on riittävä 
takaamaan niiden tehon ja vaikutuksen. Turhaan ei 
vanha Goethe ole kertonut, että kun hän uudelleen sak- 


salaisina käännöksinä luki Propertiuksen runot, ne tekivät 
häneen syvän vaikutuksen, vieläpä hän niitä lukiessaan 
koki sisäisen järkytyksen, niinkuin hän nimenomaan on 
lausunut. 

Propertiuksen elegiakokoelmissa on myös muita kuin 
rakkausrunoja. Erityisesti hänen viimeiseksi julkaisemansa 
runonide sisältää melkein yksinomaan muita aiheita, jotka 
liikkuvat Rooman suurten muistojen ympärillä. Mutta 
niissä ei ole riittävän suurta runollista voimaa, jotta niitä 
olisi syytä asettaa hänen parhaiden lemmenelegiojensa rin- 
nalle. Näkee, että ne on kirjoitettu enemmän tai vähem- 
män invita Minerva. Runoilijan on niissä vaikea saada 

kiinteätä otetta aiheisiinsa eikä runoista muodostu plas- 
tillisia kokonaisuuksia. Liiaksi huomiota on saanut osak- 
seen Propertiuksen todennäköisesti viimeinen tuote, loh- 
dutusruno Paulukselle hänen puolisonsa Cornelian kuole- 
man johdosta, runo, jota eräät tutkijat ovat nimittäneet 
elegiain kuningattareksi. Se on sommittelultaan hajanai- 
nen ja sanonnaltaan hiukan epäselvä, mutta on myónnet- 
tävä, että sitä kannattaa vakava tunne ja että siinä on jota- 
kin sellaista, joka syvällisesti tulkitsee roomalaisille omi- 
naisia luonteenpiirteitä. Tosiasiaksi siis jää, että Proper- 
tius yhä elää ja on elävä rakkauden intohimoisena laula- 
jana, ei muiden elegia-aiheiden käsittelijänä. 
Tieteellisesti muodostaa erittäin kiintoisan probleemin 
Propertiuksen tyyli. Hänen sanonnassaan ei ole sitä kirk- 
kautta ja sileää marmorikuultoa kuin Horatiuksella eikä 
myöskään sitä yksinkertaista koruttomuutta, jolla Catullus 
koskettaa suoraan lukijainsa sydämeen. Hänen runonsa 
eivät kokonaisuudessaankaan aina ole valmiita plastilli- 
sia taideteoksia. Propertiuksen sanonta on monesti liian 
rohkeaa, vieläpä välistä epäselvää, ja hänen runonsa ovat 
usein kuin lopullista viimeistelyä vailla. Mutta juuri jon- 
kinlaisessa luonnosmaisuudessaan Propertiuksen elegiat 
vaikuttavat sitä tuoreemmilta ja välittömämmiltä. On 
kuin tulisena palava intohimo ei olisi antanut hänelle 
aikaa täysin harkita sanontoja eikä viimeistellä runojen 
kokonaisuutta, vaan kuin tunne olisi pakottanut hänet 
koko ajan kiirehtimään, niin että ajatus ajaa takaa toista 

ja pyrkii saamaan ilmaisun ennen kuin toinen on ennät- 
tänyt sanallisesti muodostua valmiiksi. Propertiuksen ele- 
gioja voi siten eräässä mielessä verrata tulikuumaan su- 
laan metalliin, joka koko ajan poreilee eikä vielä ole ehti- 
nyt jähmetä, jotta sen pinta olisi voinut tasoittua. Mutta 
pääasia on, että on kysymys jalosta metallista, joka on säi- 
lyttänyt loisteensa meidän päiviimme saakka ja on sen var- 
masti yhä edelleen säilyttävä. 


11 — Muinaisuuden näköaloja. 





Romaanin synty 


Aikakautta, jota elämme, voitaisiin hyvällä syyllä nimit- 
tää romaanin vuosisadaksi. Onhan ilmeistä, että yksi nyky- 
ajan henkisen elämän merkitsevimpiä piirteitä on tavatto- 
man runsas romaanituotanto ja näiden tuotteiden leviämi- 
nen mitä laajimpiin piireihin. Romaaneja julkaistaan yhä 
uusia kaikissa sivistysmaissa, niitä käännetään toisille kie- 
lille ja niitä lukevat kaikki, joilla vain on vähänkin sivis- 
tysharrastusta. Ne saavat lukijoita kaikista yhteiskunnan 
luokista, yhtä hyvin sen korkeimmilla huipuilla kuin alim- 
millakin portailla. Kaikki ovat tottuneet hakemaan suosi- 
tuista romaaneista ravintoa tunteelleen ja mielikuvituk- 
selleen. Sellaisetkin ihmiset, jotka eivät anna arvoa lyyril- 
liselle tai eepilliselle runoudelle, jotka eivät koskaan lue 
runoja eivätkä edes kykene ymmärtämään lyyrillisen ru- 
non kauneutta ja ajatussisältöä, ovat usein suorastaan into- 
himoisia romaanin lukijoita. He voivat ahmia kaikki ro- 
maanit, joita saavat käsiinsä, ja usein he mieltyvät varsin- 
kin sellaisiin, joissa saa ilmaisunsa voimakas tunnepitoi- 
suus. Varsinkin historiallinen romaani on tullut erityisen 
suosituksi. Menneiden aikojen vaiheisiin perehdytään 
mieluummin esim. elämäkertaromaanien kuin historiateos- 

ten pohjalla. Ja historiantutkijoiden varoituksista huoli- 
matta monesti uskotaan, että mielikuvituksellinen romaani 
antaa muinaisista oloista uskottavamman kuvan kuin kui- 
vaksi leimattu historiallinen esitys. Näyttää varmalta, että 
nykyaikaisen ihmisen psyykellä ja romaanikirjallisuuden 
ennen kuulumattomalla levinneisyydellä on keskenään 
yhteyttä, joka tulevaisuuden pitemmästä perspektiivistä 
kerran on esiintyvä selvänä ja helposti todettavana. 

Kun pidetään taustana sitä tavatonta vaikutusta, joka 
romaanilla on nykyajan henkiseen elämään, voidaan sa- 
malla myöntää, että romaanin alkujuurien etsiminen on 
mielenkiintoinen ja merkityksellinen tehtävä. Onhan 
tärkeätä tietää, missä ensiksi on kehitetty se sanataiteen 
muoto, joka sittemmin uusimpana aikana on saanut niin 
valtavat mittasuhteet. 

Monesti ollaan siinä uskossa, että kiinalainen romaani 
on vanhempi kuin länsimainen. Tämä käsitys on kuiten- 
kin väärä. Se pohjautuu otaksumaan, että kiinalainen si- 
vistys yleensä on ikivanha, koska kerran kirjapainotaito ja 
paperi oli Kiinassa keksitty aikoja ennen kuin länsimaissa. 
Epäilemättä kiinalainen kulttuuri on sangen vanhaa pe- 
rua, mutta tosiasia on sittenkin, että Kaksoisvirran maan 
sumeerilainen kaupunkikulttuuri on vanhempi kuin kii- 
nalainen. Arkeologiset kaivaukset ovat osoittaneet, että 
kaupunkikulttuuri, inhimillisen sivistyksen korkein tähän- 
astinen muoto, on Kaksoisvirran maassa syntynyt noin tu- 
hat vuotta ennen, kuin siitä tavataan merkkejä Kiinassa. 

Länsimainen sivistys, jonka juuret johtavat Kaksoisvirran 
maahan ja Egyptiin, on siis kiinalaista vanhempi. Kiinassa 
kehittyi korkeita taiteellisia vaatimuksia täyttänyt runous 
jo aikoja ennen Kristuksen syntymää. Mutta suorasanai- 
nen romaani esiintyy siellä vasta verraten myöhään, 
nim. 1200-luvulla jKr. Kreikkalais-roomalaisella pohjalla 
Euroopassa oli romaani syntynyt enemmän kuin tuhat 
vuotta aikaisemmin. Sellainen kiinalainen romaani kuin 
»Ihanteellinen rakkaus» nimisenä suomeksi käännetty ker- 
tomus on peräisin 1300-luvulta jKr. Kiinalaisella romaa- 
nilla siis ei ole minkäänlaisia mahdollisuuksia kilpailla 
jässä länsimaisen romaanin kanssa. 

Sama on myös intialaisen romaanin laita. Intian sans- 
kritinkielinen kirjallisuus on ikivanha. Sen iästä on tosin 
vaikea muodostaa täsmällistä käsitystä, koska Intian var- 
haishistoriasta suuressa määrin puuttuu kronologisia tuki- 
kohtia. Mutta kaikissa tapauksissa on varmaa, että intia- 
laiset runomuotoiset Rigveda-hymnit ovat syntyneet useita 
vuosisatoja ennen Kristuksen syntymää. Sitä vastoin intia- 
laiset kehittivät sen suorasanaisen kertomuksen, jota me 
nimitämme romaaniksi, vasta suhteellisen myöhään. Se ei 
tapahtunut ennen kuin puolisen vuosituhatta Kristuksen 
syntymän jälkeen. Tällöin oli kreikkalais-roomalainen ‘ro- 
maani jo ollut olemassa useita vuosisatoja. Yleensäkin ro- 
maanin tapainen kertomus on intialaisessa kirjallisuudessa 
verraten harvoin käytetty taidemuoto. Se esiintyy varsi- 
naisesti vasta 7. vuosisadalla jKr., vaikka eräitä edeltäviä 

sadunomaisia seikkailukertomuksia on kirjoitettu edelli- 
sellä vuosisadalla. 

Minne tahansa siis kääntääkin katseensa, mistään ei ole 
löydettävissä romaaniin verrattavaa taidemuotoa ennen 
sitä aikaa, jona se esiintyy valmiiksi kehittyneenä kreikka- 
lais-roomalaisessa sivistyspiirissä. Kreikkalais-roomalainen 
romaani on täten maailman vanhin. Onkin mahdollista, 
että intialainen romaani on syntynyt kreikkalaisen romaa- 
nin välillisen vaikutuksen alaisena, vaikka historiallisia 
yhteyksiä ei vielä ole kyetty perusteellisesti selvittämään. 
Kreikkalaista vaikutusta läntisen Intian kulttuuriin on to- 
dettavissa Aleksanteri Suuren ajoista lähtien. Mm. eräissä 
intialaisissa kuvataiteen tuotteissa on nähtävissä selvä kreik- 
kalaisen taiteen vaikutus. Sen vuoksi ei olisi merkillistä, 
että sysäys suorasanaisen kertomuksen taiteelliseen muovaa- 
miseen olisi Intiaan tullut lännestä käsin kreikkalaisesta 
sivistyspiiristä. Missä määrin lännestä lähteneet vaikut- 
teet sitten myöhemmin ovat antaneet virikkeen kiinalaisen 
rakkausromaanin syntymiseen, on vielä vaikeampaa sel- 
vittää. Mahdotonta se ei suinkaan ole, sillä lännestä tul- 
leita herätteitä saattoi tietenkin välillisesti kulkeutua kii- 
nalaiseen maailmaan saakka. 

Romaani itsenäisenä taidemuotona syntyi siis ensimmäi- 
seksi länsimailla, kreikkalais-roomalaisessa kulttuuripii- 
rissä. Vanhin romaani, josta meillä on tietoa, on keisari 
Neron aikana eläneen Petronius Arbiterin laaja tapain- 
kuvaus. Siitä meille on säilynyt vain otteita, joista laajin 

muodostaa oman kokonaisuutensa ja on tunnettu nimellä 
»Trimalkion pidot». Petroniuksen teoksessa on jo kaikki 
romaanin olennaiset tunnusmerkit. Se muodostaa mieli- 
kuvitukseen perustuvan yhtenäisen kertomuksen, jossa 
esiintyy sekä tarkkapiirteistä henkilöiden hahmottelua että 
yksityiskohtaista ympäristökuvausta. Kertomuksella on li- 
säksi selvästi havaittava juoni ja siihen sisältyy myös jän- 
nittäviä aineksia. Kielellinen ilmaisukin on rikasta ja 
ilmeikästä. Ensimmäisen tunnetun romaanin kirjoittaja 
on täten yhtä syvällinen ihmistuntija kuin etevä sanatai- 
teilija. 

Meille ei ole säilynyt minkäänlaisia suoranaisia tietoja 
siitä, että romaania olisi taidemuotona viljelty ennen Pet- 
roniusta. Mutta päätelmien avulla voidaan tulla sellai- 
seen todennäköiseen tulokseen, että roomalaisella kirjai- 
lijalla, niin itsenäinen taiteilija kuin hän ilmeisesti onkin, 
on ollut kreikkalaisia edeltäjiä, joiden teokset ovat kadon- 
neet jäljettömiin. Tiedämme näet, että kreikkalaisessa kir- 
jallisuudessa ennen Petroniuksen aikaa oli olemassa histo- 
riallisia romaaneja, mielikuvituksellisia matkakuvauksia, 
rakkauskertomuksia sekä rakkausaiheisia novelleja. Nämä 
eivät tosin — novelleja kenties lukuunottamatta — olleet 
saavuttaneet varsinaista taiteellista astetta, vaan olivat ra- 
kenteeltaan kaavamaisia ja sanonnaltaan kömpelöjä. 
Mutta kaikissa tapauksissa oli täten olemassa kertovia tuot- 
teita, joiden perusteella romaani todellisen taitajan käsissä 
helposti syntyi. Kuka tällä pohjalla ensimmäisenä sepitti 

laajan elämän- ja tapainkuvauksen, ei ole tiedossamme. 
Todennäköisesti se ei ollut roomalainen Petronius, vaan 
joku kreikkalainen, jonka alkamaa uraa Petronius sitten 
itsenäisesti seurasi. Se, joka on luonut ensimmäisen ro- 
maanin, on yhdistänyt matka- ja rakkausaiheet historialli- 
sen romaanin tarjoaman mallin mukaisesti yhtenäiseksi 
ihmiskohtaloiden kuvaukseksi syventäen sitä yksityiskoh- 
taisella elämänilmiöiden huomioimisella ja luonteiden yk- 
silöistämisellä. 

Niin kuin Petroniuksella matkakuvaus on tärkeällä si- 
jalla, liittyy matka-aihe kiinteästi myös siihen romaaniin, 
joka on vanhin meille kokonaisuudessaan säilynyt romaa- 
niksi nimitettävä teos. Se on roomalaisen Apuleiuksen 
noin v. 150 jKr. kirjoittama mielikuvituksellinen kerto- 
mus, jolle tekijä on antanut nimen » Metamorfooseja», mikä 
tarkoittaa muodonvaihdoksia. Nimi johtuu siitä, että ker- 
tomuksen sankari taikakeinoin muutetaan aasiksi. Aasin 
hahmossa hän kokee monenlaisia mitä jännittävimpiä seik- 
kailuja, kunnes hänen lopulta onnistuu palautua jälleen 
ihmisen hahmoon. Antaessaan nimiä teoksilleen kreikka- 
laiset ja roomalaiset kirjailijat olivat suuresti perinteeseen 
sidottuja. Augustuksen ajan kuuluisa runoilija Ovidius 
oli nimittänyt »Metamorfooseiksi» erittäin suosituksi tul- 
leen suuren runoelmansa, jossa maailman kehitys oli ku- 
vattu muodonvaihdostarujen yhtämittaisena sarjana. Sa- 
man nimen antoi nyt Apuleius romaanilleen, vaikkakaan 
tämä nimi ei sen enempää kuvasta romaanin luonnetta. 

Apuleiuksen tarkoituksena on ihmeellisellä aasin tarinal- 
laan esittää vertauskuvallisesti ihmisen kohoamista eläi- 
mellisten vaistojen ohjaamasta olomuodosta uskonnollis- 
henkiseen jalostuneisuuteen. 

Tutkimus on voinut osoittaa, että Apuleiuksen romaa- 
nin esikuvana on ollut kreikkalainen alkuteos, joka tosin 
ei ole meille säilynyt, mutta jonka olemassaolo on voitu 
varmasti todistaa. Apuleius siis ei ole ollut varsinaisesti 
omintakeinen kirjailija, vaan eräänlainen mukailija. Kui- 
tenkin hän on itsenäisesti lisännyt romaaniinsa sen aatteel- 
lisen ja vertauskuvallisesti opettavan piirteen. Vaikka roo- 
malainen romaanintekijä on seurannut kreikkalaista oppi- 
mestaria, jää hänen teoksensa erittäin mielenkiintoiseksi 
todistuskappaleeksi kirjallisuudenhistoriaan. Se on kai- 
kissa tapauksissa vanhin täydellisenä säilynyt romaani, mitä 
on olemassa. 





Maailman vanhin romaani 


Maailman vanhin täydellisenä säilynyt romaani on roo- 
malaisen Apuleiuksen n. 150 jKr. kirjoittama kuvaus 
aasiksi muuttuneen ihmisen vaiheista. Apuleius oli kotoi- 
sin Pohjois-Afrikasta, Madauran kaupungista. Kaupunki 
on nykyisessä Algeriassa, ja sen nimi on nykyisin arabia- 
laiseksi vääntyneenä Mdauruí. Siellä Apuleius syntyi n. 
124 jKr. Afrikassa kukoisti näihin aikoihin korkea roo- 
malainen sivistys. Maa oli viljavaa, ja erämaa pidettiin 
tarmokkain ponnistuksin loitolla. 

Apuleiuksen isä oli Madauran kaupungin korkein hal- 
lintoviranomainen. Perhe oli hyvin varakas. Isä jätti kuol- 
lessaan jälkeensä n. 200—300 miljoonan markan omaisuu- 
den. Saatuaan alkuopetuksen kotikaupungissaan Apuleius 
jatkoi opintojaan Pohjois-Afrikan sivistyksellisessä keskuk- 
sessa Karthagossa, joka roomalaisena kaupunkina oli raken- 
nettu uudelleen muinaisen puunilaisen Karthagon tilalle. 
Korkeimman opetuksen hän sittemmin sai Ateenan kuului- 
sassa yliopistossa. Siellä hän kertoo opiskelleensa runoutta, 
matematiikkaa, musiikkia, puhetaidon teoriaa sekä filo- 
sofian kaikkia aloja. Laajoilla matkoilla Apuleius lisäsi 

tietojaan ja avarsi näköpiiriään. Erittäinkin hän sanoo 
halunneensa perehtyä suuren Rooman valtakunnan eri 
osissa vallinneisiin uskonnollisiin käsityksiin. Hän vih- 
kiytyi useihin siihen aikaan laajalti levinneisiin mystee- 
riomenoihin. Opiskelu- ja matkavuosiensa jälkeen hän 
asettui asumaan Roomaan, jossa hän toimi asianajajana. 
Varsinaisena leipäaineena hänellä siis on opiskellessaan 
ollut lakitiede. 

Myöhemmin Apuleius palasi kotikaupunkiinsa, jossa 
hän meni naimisiin Oean kaupungista kotoisin olleen rik- 
kaan lesken Aemilia Pudentillan kanssa. Oea oli meren- 
rantakaupunki nykyisessä Tripolitaniassa. Tämä avioliitto 
tuotti Apuleiukselle kuitenkin harmia sikäli, että hänen 
vaimonsa sukulaiset nostivat häntä vastaan syytteen noi- 
tuudesta. He näet väittivät, että hän taikakeinoin oli hou- 
kutellut pauloihinsa tuon rikkaan lesken, joka kauan oli 
ollut naimattomana. Apuleiuksen tässä jutussa pitämä 
puolustuspuhe on meille säilynyt. Oikeudenkäynnissä hä- 
net vapautettiin syytteestä. Apuleiuksen myöhemmistä 
vaiheista meillä on vain vaillinaiset tiedot. Hän harjoitti 
kirjallista toimintaa filosofian alalla. Useita hänen näitä- 
kin teoksiaan on säilynyt. Tiedämme, että hän on ollut 
Karthagossa korkeassa pappisvirassa, samoin kuin että hän- 
tä kirjailijana ja puhujana kunnioitettiin suuresti, koskapa 
hänen kuvapatsaansa pystytettiin moneen Afrikan kau- 
punkiin, mikä kunnianosoitus tuli ainoastaan harvojen 
yksityishenkilöjen osaksi. Apuleiuksen kuolinvuosi ei ole 

tunnettu, mutta on todennäköistä, ettei hän ainakaan ole 
kuollut ennen vuotta 180 jKr. 

Apuleiuksen romaani on kirjoitettu minä-muotoon, ts. 
sen sankari kertoo itse vaiheensa. Samanlaiseen muotoon 
oli Petroniuksenkin romaani laadittu. Apuleiuksen ro- 
maanin sisällys on tällainen: Ylhäissukuinen Lucius nimi- 
nen kreikkalainen, joka on kotoisin Korintista, lähtee mat- 
kalle Thessaliaan. Matkalla hän tapaa kaksi kulkijaa, 
joista toinen kertoo kauheista kokemuksistaan Thessalian 
noitien parissa. Lukija johdatetaan täten heti alussa aito 
thessalialaisiin tunnelmiin, sillä tuon Kreikan maakunnan 
asukkaat olivat kuuluisia taikuudesta. Kun Lucius saa- 
puu määränpäänä olevaan Thessalian kaupunkiin, hän siis 
on eräänlaisen samalla kertaa uteliaan ja kaamean en- 
nakkoaavistuksen vallassa. Kestiystävä, jonka luona hän 
saa majapaikan, on itara vanhus, jonka vaimoa hän kuu- 
lee mainittavan eteväksi noidaksi. 

Tutustuttuaan majapaikkansa emännän taikurintaitoi- 
hin Apuleiuksen romaanin sankari saa yhä suuremman 
halun päästä tunkeutumaan mahdollisimman syvälle tä- 
män noituuden salaisuuksiin. Hän on solminut läheisen 
suhteen talon palvelijattareen, viehättävään Fotikseen, 
jonka kanssa sankarimme vakoilee emännän puuhia. He 
joutuvat silminnäkijöiksi yölliseen kohtaukseen, jossa 
emäntä hangattuaan ruumiiseensa tiettyä voidetta muut- 
tuu huuhkajaksi ja nousee liidellen yläilmoihin. Lucius 


haluaisi myös päästä hetkeksi esiintymään lentävänä huuh- 

kajana ja kehoittaa Fotista hieromaan häneen samaa voi- 
detta. Mutta Fotis ottaakin väärää ainetta, eikä Lucius 
muutukaan huuhkajaksi vaan aasiksi. Hänellä on yhä 
ihmisen järki ja mieli, mutta ruumiillisilta ominaisuuk- 
siltaan hän on täydellisesti aasin kaltainen. Hän siis ym- 
märtää ihmisten puhetta, mutta ei kykene itse mitään 
lausumaan. Palvelijatar, joka on tehnyt kohtalokkaan 
erehdyksen, ilmoittaa tietävänsä, että muutos aasin olo- 
muodosta takaisin ihmiseksi tapahtuu, jos aasi saa syödä 
ruusun punaisia terälehtiä. Mutta niitä ei myöhäisenä 
yön hetkenä ole saatavissa. Ei siis ole muuta keinoa kuin 
taluttaa sankarimme aasina talliin, missä hänen oma he- 
vosensa, jolla hän on ratsastanut Korintista Thessaliaan, 
sekä talon aasi ottavat uuden tulokkaan vastaan kiukkui- 
sesti potkien. Lucius ei kuitenkaan ole huolissaan, sillä 
onhan Fotis heti tuova ruusunkukkia ja sitten hän kohta 
on jälleen oleva ihminen. 

Mutta käykin aivan toisin. Lucius ei ole pitkääkään 
aikaa ollut aasina tallissa, kun taloon murtautuu yön pi- 
meydessä rosvoja. Nämä ryöstävät talon putipuhtaaksi ja 
voidakseen kuljettaa saaliin mukanaan he tunkeutuvat 
talliin ja ottavat haltuunsa molemmat aasit ja hevosen. 
Näiden selkään he sälyttävät ryöstämänsä tavarat. Näin 
rosvot lähtevät pesäpaikkaansa vuoristoon, jonne he 
ruoskaniskuin ajavat kuormajuhtia. Lucius on täten aasin 
hahmossa joutunut rosvojen omaisuudeksi. Nöyrästi hä- 
nen on kannettava kuormaansa ylös rosvojen luolaan. 

Siellä ihmisaasi päästetään laitumelle, mutta ensinnä se 
ei kykene syömään mitään, koska ruoho tympäisee sen 
ihmisen luontoa. Lopulta se kuitenkin tottuu uuteen olo- 
muotoonsa. Kaukana se luulee näkevänsä punaisina hohta- 
via ruusupensaita ja vaikeat esteet voittaen se laukkaa 
niitä kohti, mutta niiden luokse tultuaan se havaitsee, että 
se, mikä kaukaa näytti ruusupensaalta, olikin punaisia 
marjoja kasvavaa myrkkypensaikkoa. Pettyneenä on aasin 
palattava rosvojen luolaan, koska se ei olisi kyennyt omin 
neuvoin löytämään tietä vaikeakulkuisesta vuoristosta. 

Rosvot tuovat luolaan myös ryöstämänsä kuvankauniin 
neidon, jolle rosvojen taloutta hoitava vanha eukko ker- 
too tarun Amorin ja Psyyken uskollisesta rakkaudesta. 
Aasimme tekee yhdessä neidon kanssa pakoyrityksen, 
mutta se ei onnistu ja rosvot valmistavat molemmille kaa- 
meata loppua. Mutta ratkaisevalla hetkellä ilmaantuu ros- 
vojen joukkoon urhoollinen mies, joka osaa esiintymisel- 
lään saavuttaa rosvojen luottamuksen. Hän tarjoutuu hei- 
dän päällikökseen, ja he hyväksyvät hänen tarjouksensa. 
Mutta uusi päällikkö onkin todellisuudessa vangiksi jou- 
tuneen neidon sulhanen. Hän juottaa rosvot tukkihuma- 
laan ja köyttää heidät sitten kiinni. Sen jälkeen hän pake- 
nee morsiamineen, jonka hän sijoittaa ihmisaasimme sel- 
kään. Kun neito on tullut kotiin, hän kertoo vanhemmil- 
leen aasin ihmeellisestä yrityksestä pelastaa hänet pakene- 
malla. Hän pyytää, että aasille valmistettaisiin mahdolli- 
simman hyvät oltavat. Päätetään, että aasin on päästävä 


174 MUINAISUUDEN NÄKÖALOJA 


hyville laidunmaille. Se jätetään tilanhoitajan huostaan. 
Mutta tämä ei menettelekään saamiensa ohjeiden mukai- 
sesti. Aasia käytetään kiertämään myllynkiveä ja kanta- 
maan vuorelta raskaita puukuormia. Varsinkin eräs poi- 
kanen, joka toimii aasin ajomiehenä, kohtelee sitä mitä 
julmimmin. Eräänä päivänä, kun aasi taas on kuljetta- 
massa puita vuorilta, ilmestyy tielle yhtäkkiä karhu. Aasi 
pääsee täten syntyneessä hämmingissä pakenemaan, mutta 
ennen pitkää sen kiusaajat taas saavat sen haltuunsa. 
Monta kertaa se on ollut lähellä ruusupensaita, mutta 
aina on jokin seikka estänyt sitä pääsemästä niihin käsiksi. 

Vihdoin aasi monien seikkailujen jälkeen joutuu us- 
konnollisten matkapuhujien omaisuudeksi, ja nämä kuljet- 
tavat sitä mukanaan saarnamatkoilla. Mutta saarnamiehet 
joutuvat kiinni varkaudesta, aasi takavarikoidaan ja myy- 
dään myllärille, joka käyttää sitä myllyaasina kiveä kier- 
tämässä. Sillä on sangen raskas ja surkea kohtalo, varsin- 
kin kun myllärin vaimo jostakin syystä on yltynyt sitä 
vihaamaan. Kiukunpurkauksillaan vaimo tekee aasin elä- 
män vallan sietämättömäksi. Lopulta mylläri kuolee ja 
aasi myydään puutarhurille, jonka luona se saa kärsiä näl- 
kää ja vilua. Oltuaan välillä erään sotamiehen hallussa se 
viimein joutuu Korinttiin rikkaalle miehelle, joka kiin- 
nostuu sen ihmeellisistä ominaisuuksista, sille kun kelpaa- 
vat ihmistenkin ruoat. Hän opettaa aasille monenlaisia 
taitotemppuja, jotka se ihmisen luonnolla varustettuna 
helposti omaksuu. Sitä on tarkoitus näyttää amfiteatte- 

rissa yleisölle, mutta aasi on saanut tällaisesta elämästä 
kyllikseen ja pakenee meren rannalle. Keskiyöllä kuun 
paistaessa se aavistaa, että vapautuksen hetki on koittanut. 
Aamulla sitä lähestyy Isis jumalattaren juhlakulkue, jonka 
etunenässä astuu pappi ruususeppele kädessään. Aasi tart- 
tuu hampaillaan seppeleeseen ja syö ruusunkukkia. Sa- 
massa hetkessä se palautuu ihmisen muotoon. Kansa, joka 
on mukana kulkueessa, katselee kummissaan suurta ih- 
mettä. Pappi ylistää jumalattaren kaikkivaltaa ja kehoit- 
taa ihmisen muotoon palannutta Luciusta liittymään Isik- 
sen palvelijain joukkoon. Sen Lucius tekeekin, ja pysyy 
koko elämänsä jumalattaren hartaana palvojana. Hän on 
havainnut, että kaikki muu on pelkkää turhuutta, ainoas- 
taan uskonnon harjoitus on sellaista, joka elämässä jota- 
kin merkitsee. 

Paitsi tässä selostettua pääaihetta Apuleiuksen romaa- 
niin sisältyy useita sivukertomuksia, joista laajin on edellä 
mainittu Amorin ja Psyyken satu. Useat näistä pikku ker- 
tomuksista ovat sangen nokkelasti keksittyjä. Paria niistä 
Boccaccio on melkein sellaisenaan käyttänyt Decamero- 
nessaan. 

Todetessamme Apuleiuksen romaanin perustuvan muo- 
donvaihdokseen, jollaista todellisuudessa ei voi tapahtua, 
meidän on muistettava, että raja luonnollisen ja yliluon- 
nollisen välillä oli antiikin käsityksissä paljon horjuvampi 
kuin meidän aikanamme. Varsinkin Apuleiuksen aikoina 
uskottiin jotenkin yleisesti taikuuteen, niinkuin näkyy 

siitä oikeudenkäynnistäkin, johon Apuleiusta vastaan ryh- 
dyttiin hänen avioliittonsa johdosta. Ihmisen muuttumi- 
nen aasiksi ja palautuminen taas ihmishahmoon ei silloi- 
selle lukijalle ollut aivan yhtä mahdoton asia kuin meille. 
Mutta Apuleiuksen tarkoituksena ei olekaan ollut esittää, 
että sellaista todella olisi voinut tapahtua. Hänen romaa- 
ninsa on käsitettävä vertauskuvalliseksi. Hän on tahtonut 
osoittaa, että turhat ja tyhjänpäiväiset toiveet vievät ihmi- 
sen vain suuriin koettelemuksiin ja onnettomuuksiin. Ih- 
minen on itsekeskeisissä pyrkimyksissään vaarassa painua 
eläimen tasolle. Silloin hänen tahtonsa ei enää ole vapaa, 
vaan hän on riippuvainen muiden ihmisten suhtautumi- 
sesta häneen. Hän on kuin aasi, jonka on kuljettava toi- 
sen tahdon mukaan. 

Mutta tämän tarkoitusperän kannalta romaani ei kiin- 
nosta lukijaa yhtä paljon kuin mainioiden tapainkuvaus- 
tensa sekä tarkkojen eläinpsykologisten havaintojensa an- 
siosta. Romaanissa on myös eteviä luonnonkuvauksia, sa- 
moin kuin siihen sisältyy monia ihmissieluun syvälle tun- 
keutuvia huomioita. Lisäksi sen juoni on sangen kiinteä 
ja jännittävä. Ei voida sanoa, että tämä maailman vanhin 
täydellisenä säilynyt romaani silti olisi mikään mestariteos. 
Onnistumattominta siinä on keinotekoisen rehevä, yli- 
korostetun barokkimainen tyyli. Roomalainen tyylitaju oli 
noina aikoina kehittynyt omituisen luonnottomaksi, eikä 


Apuleiuksen romaani poikkea ajan yleisestä makusuun- 
nasta. 





Sofokles 
Antükkinen veistos Rooman Lateraanimnseossa 





Sofokleen Antigonen johtoaate 


Sofokleen Antigone on kreikkalaisista murhenäytelmistä 
epäilemättä se, joka voimakkaimmin vaikuttaa vielä nyky- 
aikaiseen ihmiseen. Suomessakin esitettynä se on aina saa- 
vuttanut huomattavan teatterimenestyksen. Sekä Kansal- 
neet monilukuisten katsojain mieliin ainoalaatuisina ja 
vaikuttavina elämyksinä. Antigonessa Kreikan suurin 
draamarunoilija on tavannut jotakin yleisinhimillistä, aika- 
kausista riippumatonta, joka samalla kun se tuo viestin vuo- 
situhansien takaisesta maailmasta, koskettaa aivan läheisesti 
nykyhetkenkin kaikkein päivänpolttavimpia henkisiä on- 
gelmia. Senpä vuoksi ei ole ollut vaikeaa mukailla tätä 
kreikkalaista tragediaa nykyaikaiseen asuun. Tehtävä, jo- 
hon ranskalainen kirjailija Jean Anouilh ryhtyi, oli siis 
kuin itsestään antautuva. Menestys, jonka hänen mukael- 
mansa myös Suomessa on saavuttanut, on voittopuolisesti 
Sofokleen ja vasta toisessa sijassa ranskalaisen omaa an- 
siota. 

Kun Sofokleen Antigone täten yhä edelleen on elävää 
kirjallisuutta, ei ole vailla mielenkiintoa pohtia kysymystä, 
mitä Sofokles murhenäytelmällään on tarkoittanut. On- 

gelma on sitä kiintoisampi, kun tiedetään, että tämän tra- 
gedian johtoaatetta on selitetty monin erilaisin tavoin. 
Erityistä viehätystä probleeman käsittelemiselle on omiaan 
antamaan, että J. V. Snellman ja J. L. Runeberg erään kir- 
jallisen väittelyn yhteydessä joutuivat koskettelemaan tätä 
kysymystä ja että he tulkitsivat näytelmän täysin eri lailla. 
Kumpi oli oikeassa, Snellman vaiko Runeberg? Ennen 
kuin käyn selostamaan suurmiestemme välistä väittelyä, 
palautan mieleen Sofokleen Antigonen sisällön. 

Antigone oli syntynyt avioliitosta, jonka Teeban onne- 
ton kuningas Oidipus oli solminut oman äitinsä lokasten 
kanssa. Oidipuksen kuoltua hänen poikansa Eteokles ja 
Polyneikes joutuivat taistelemaan vallasta. Polyneikes tuli 
muukalainen sotajoukko mukanaan valloittamaan Teebaa. 
Taistelussa veljekset kaatuivat toinen toisensa kädestä. Sil- 
loin Teeban uusi hallitsija Kreon kielsi kuoleman uhalla 
hautaamasta Polyneikesta, jonka hän katsoi tehneen itsensä 
syypääksi maanpetokseen. Mutta Antigone pitää velvolli- 
suutenaan totella enemmän jumalien lakia, joka käskee 
hautaamaan veljen, kuin ihmissäädöstä, joka uhkaa kuole- 
malla. Niinpä hän toimittaa veljelleen viimeisen palve- 
luksen pelkäämättä rangaistusuhkaa. Kreonin määräyk- 
sestä hänet suljetaan elävänä hautakammioon, jossa hän 
omin käsin lopettaa elämänsä. Antigonen sulhanen, Kreo- 
nin poika Haimon surmaa itsensä Antigonen ruumiin 
ääressä ja Kreonin puoliso menee poikansa kohtaloa sur- 
ren hänkin kuolemaan. Ypöyksin jääden Kreon toteaa saa- 

neensa aikaan vain turmiota. Hänen katumuksensa tulee 
liian myöhään. 

Snellmanin ja Runebergin kiista Sofokleen Antigonen 
ydinajatuksesta alkoi siitä, että Snellman arvostellessaan 
Saimassa vuonna 1844 Runebergin »Kuningas Fjalaria» 
piti tämän runoelman traagillisena johtoaiheena ristiriitaa 
valtion ja perheen välillä. Samalla Snellman väittää, että 
antiikin murhenäytelmä perustuu samojen voimien, val- 
tion ja perheen, väliseen taisteluun. Sofokleen kauneim- 
massa teoksessa, jolla Snellman tarkoittaa juuri Antigonea, 
ei hänen käsityksensä mukaan ole muuta sisällystä kuin 
tämä. 

Runeberg vastaa Snellmanin arvosteluun seuraavana 
vuonna pohjalaisessa » Joukahainen»-julkaisussa. Runoilija 
torjuu käsityksen, että valtion ja perheen välinen ristiriita 
olisi hänen runoelmansa ytimenä. Mutta samassa yhtey- 
dessä hän esittää myös verraten yksityiskohtaisen analyysin 
Sofokleen Antigonesta pyrkien osoittamaan, ettei senkään 
johtoaatteena voi olla Snellmanin tarkoittama ristiriita. 
Runeberg huomauttaa, että Snellmanin ilmaisema käsitys 
perustuu Hegelin estetiikassa esitettyyn mielipiteeseen, 
jota Runeberg puolestaan ei saata pitää oikeana. Jos So- 
fokleen tarkoitus todella olisi ollut kuvata perheen ja val- 
tion välistä taistelua, »niin olisi kaiken kohtuuden mu- 
kaan valtion ja sen edustajan Kreonin pitänyt päästä voi- 
tolle ja perheen vähempiarvoisten etujen edustajan Antigo- 
nen murtua». Runebergin mielestä draaman perusajatus on 

»Kreonin murretussa uhkamielisyydessä, hänen rangais- 
tuksessaan siitä, että hän itsekkäästi on ryhtynyt taisteluun 
pyhää tapaa, jumalallista lakia vastaan». Käsityksensä 
tueksi Runeberg lainaa useita Antigonen kohtia, joista tär- 
kein on draaman nimihenkilön vastaus Kreonille, kun 
tämä moittii häntä hänen käskynsä rikkomisesta: 


»Enp’ arvellut niin valtaviks sun käskyjäs, 

ett’ ois sun, kuolevaisen, valta polkea 

jumalten säännöt vankat, joit ei kirjaimin 
ilmaistu: ei ne nyt eik' eilen eläneet, 

vaan ain’, — ei kukaan tiedä, milloin syntyivät. 
Ja niistä taivaan koston alle joutua 

en, ihmismieltä pelkäämällä, tahtonut.» 


Tähän Runebergin kannanilmaisuun Snellman puuttuu 
»Kallavedessä» vuoden 1845 lopulla. Snellman lausuu, että 
Runebergin ajatus perustuu väärään käsitykseen perheen 
ja valtion keskinäisestä suhteesta, sillä valtio ei ole mikään 
sellainen korkeampi voima, joka saisi vaatia perheen uh- 
raamista. Siveellisyyden juuret ovat perheessä ja perhe- 
siteiden hävittäminen tuhoaisi myös valtion. Niinpä Ru- 
neberg Snellmanin mielestä on jättänyt draaman toimi- 
vien henkilöiden syvimmät tarkoitusperät kokonaan huo- 
miotta, mistä on johtunut, että heidän tekojensa objektii- 
vinen puoli on tullut sivuutetuksi. Snellman korostaa 
uudestaan, että Antigone uhmatessaan Kreonin kieltoa 
asettuu valtion edustajaa, so. valtiota vastaan. Kreon tosin 

rikkoo pyhänä pidettyä tapaa vastaan, mutta hänen teol- 
laan on oikeudenmukainen tarkoitus. Vasta saatuaan 
oman perheensä piirissä kokea tekonsa seuraukset hän on 
valmis tunnustamaan, että perheen jäsenten keskeisellä 
rakkaudella on oikeutuksensa valtion edun ja hallitsijaval- 
lan rinnalla. Jos draama käsitetään sillä tavoin kuin Ru- 
neberg sen ymmärtää, muuttuu Kreon Snellmanin mie- 
lestä pelkäksi uhmailevaksi houkkioksi, koska hänen toi- 
mintaansa siinä tapauksessa ohjaa vain yksinvaltiaan oikku 
eikä mikään järkevä tarkoitusperä. — Snellmanin kirjoi- 
tukseen väittely päättyi. 

Edellä selostetun väittelyn jälkeen on kysymystä Sofok- 
leen Antigonen johtoaatteesta käsitelty sangen monilukui- 
sissa tieteellisissä tutkimuksissa. Erittäin mielenkiintoista 
on todeta, että vielä tänä päivänä samat vastakkaiset mieli- 
piteet, jotka esiintyivät Snellmanin ja Runebergin ajatus- 
tenvaihdossa, hallitsevat tutkijain käsityksiä. Saksalainen 
tutkimus on yhä sillä kannalla, että Antigonen sisällyk- 
senä ensi sijassa on valtion ja perheen välinen ristiriita. 
Anglosaksinen tutkimus taas edustaa sitä käsitystä, että 
Antigonessa ennen muuta saa ilmaisunsa uhmamielen ja 
ylpeyden luhistuminen. Molempien mielipiteiden tueksi 
on esitetty teräviä havaintoja ja käytetty taitavan dialek- 
tiikan aseita. Kummallakaan ei näytä vielä olevan tutki- 
muksessa selvää yliotetta. Välittäviä käsityskantoja on tie- 
tenkin myös tuotu esille. Paitsi valtion ja perheen väli- 
sestä taistelusta on lisäksi puhuttu yksilön ja hallitusval- 

lan tai jumalallisten ja inhimillisten lakien välisistä risti- 
riidoista. 

Oikea lähtökohta saadaan ainoastaan, jos tutkitaan, mitä 
Sofokles itse on tarkoittanut murhenäytelmällään. Ei saata 
olla kysymys siitä, mitä kaikkea me voimme sijoittaa näy- 
telmään, vaan siitä, mikä on voinut olla tekijän tarkoituk- 
sena hänen kirjoittaessaan tragediansa. Kun tätä lähde- 
tään tutkimaan, havaitaan eittämättömästi, että Sofokles 
korostaa vain yhtä periaatetta: kuolleen hautaaminen on 
pyhä velvollisuus, jonka tieltä kaiken muun on väistyt- 
tävä. Että kreikkalaisessa maailmassa näin ajateltiin, siitä 
meillä on lukemattomia todistuksia. Uskottiin, ettei vai- 
naja hautaamatta jääneenä koskaan saanut rauhaa. Nyky- 
aikaisen ihmisen on vaikea käsittää tämän velvoituksen 
voimakkuutta. Meidän ei sen vuoksi ole helppoa totuttau- 
tua ajatukseen, että Sofokleelle riitti draaman johtoaat- 
teeksi tämä. Haluaisimme mielellämme sijoittaa siihen 
jonkin abstraktisemman ja yleispätevämmän periaatteen. 
Mutta jos asiaa tarkastellaan historialliselta kannalta, on 
tyydyttävä ylläolevaan toteamukseen. 

Kun näin on asianlaita, voidaan ilman muuta nähdä, 
kumpi suurmiehistämme oli oikeammassa Sofokleen näy- 
telmän sisällystä tulkitessaan: Runeberg oli ymmärtänyt 
Antigonen täysin antiikin käsityskannan mukaisesti. Se 
ei olekaan kummeksittavaa, koska Runeberg oli nimen- 
omaisesti tutkinut kreikkalaista ja roomalaista murhenäy- 
telmää ja muutenkin syvällisesti eläytynyt antiikin hen- 

keen. On varmaa, ettei Sofokles Antigonea kirjoittaessaan 
ajatellut sellaisia vastakohtia kuin valtio ja perhe tai halli- 
tusvalta ja yksilö. Näytelmästä ei voida löytää kohtia, jotka 
tukisivat käsitystä, että Sofokleella olisi ollut mielestään 
senlaatuisia abstraktisia asetelmia. Hänen lähtökohtansa 
on ollut puhtaasti konkreettis-inhimillinen. Sisaren rak- 
kaus pakottaa Antigonen hautaamaan veljensä, koska hä- 
nen rinnassaan asuva jumalallinen laki niin käskee. Koska 
hän menettelee oikein, täytyy sen, joka asettuu tämän py- 
hän velvoituksen täyttämistä vastustamaan, kärsiä rangais- 
tus ja tunnustaa menetelleensä väärin. Sen vuoksi on 
Kreon se, jota lopulta kohtaa suurin onnettomuus. Kreo- 
nin traagillisuus on siinä, että hän luulee menettelevänsä 
oikein, mutta huomaakin = taistelleensa korkeampaa 
oikeutta ja itse jumalia vastaan. 

Snellmaninkaan käsitys ei silti ole täydellisesti perustee- 
ton. On totta, että Kreon näytelmässä uskoo edustavansa 
valtion etuja. Siitä juuri johtuu, niin kuin Snellman sa- 
noo, ettei Kreon suinkaan esiinny ylimielisenä houkkiona. 
Snellman ei kuitenkaan ole ottanut huomioon, että Kreon 
ainoastaan uskoo olevansa oikeassa, mutta että hän tosi- 
asiallisesti alusta alkaen on väärässä. Näytelmän juoni ke- 
hittyy loppupisteeseensä siten, että Kreon järkytysten mu- 
sertamana viimein huomaa erehtyneensä. Häneltä on 
puuttunut viisautta, jonka vasta katkerat kokemukset hä- 
nelle opettavat. 

Tällä tavoin ratkeaa Sofokleen Antigonen ongelma, jos 


184 MUINAISUUDEN NÄKÖALOJA 


sitä tarkastellaan Sofokleen oman tarkoituksen kannalta. 
Mutta kun on kysymys vuosituhansien takaisesta kirjalli- 
suuden tuotteesta, joka yhä elää näyttämöllä, on »tavalli- 
sella ihmisellä» lupa sijoittaa siihen omankin aikansa kä- 
sitteiden mukaista sisällystä. Nykyaikainen katsoja, joka 
ihastuneena seuraa Antigonen vuorosanoja, ei tietenkään 
kysy ensi sijassa sitä, mikä oli kreikkalaisen draamarunoi- 
lijan lähtökohta, vaan sitä, mikä näytelmässä häneen vai- 
kuttaa. Hänellä on oikeus nähdä tragediassa esim. yksilön 
ja valtiovallan välinen taistelu. Tahi hän voi ajatella, että 
näytelmän johtoaate on tämä tuttu lause: Tulee kuulla 
enemmän Jumalaa kuin ihmisiä. Sitä vastoin hän tuskin 
päätyy sellaiseen tulokseen, että Antigonessa olisi saanut 
ilmauksensa valtion ja perheen välinen ristiriita. Mutta 
mitä tahansa tällä tapaa näytelmään sijoitetaankin, on 
muistettava, että Sofokles itse ei ole pyrkinyt luomaan 
abstraktisten aatteiden taistelua ilmentävää draamaa, vaan 
ihmisten väliseen ristiriitaan pohjautuvan tragedian. 


Humanismin juuret 


Kun puhutaan 'humanismista, ajatellaan useimmiten, 
että se on hengensuunta, joka sai alkunsa renessanssin ai- 
koina, silloin kun esitettiin tunnuslause: palatkaamme 
antiikin kirjailijoiden aatemaailmaan! Tällöin unohdetaan, 
että humanismiin sisältyvä puhtaasti inhimillisen sivistyk- 
sen vaatimus on sekin antiikin perintöä ja että humanis- 
min päämääräksi asetettu ihmisyys, humanitas, on jo mui- 
naisessa Roomassa muovailtu tarkkarajaiseksi, mutta sa- 
malla riittävän laaja-alaiseksi käsitteeksi, joka sellaisenaan 
on yhä edelleen käyttökelpoinen ja johon uuden ajan 
ajattelulla ei ole ollut mitään olennaista lisättävää. 

Ihmisyys-aate sellaisena kuin se on kaiken humanismin 
pohjana sai lopullisen muotonsa aikana, joka oli ihmis- 
kunnan sivistyshistorian hedelmällisimpiä: Rooman tasa- 
vallan viimeisinä vuosikymmeninä. Silloin kreikkalainen 
henki pääsi täydellä voimalla hedelmöittämään roomalais- 
ta kulttuuria ja kirvoittamaan siitä esille voimia, jotka pii- 
livät roomalaisten maanlikeisessä, mutta ehkä juuri sen 
vuoksi niin väkevässä henkisessä olemuksessa. Silloin luo- 
tiin kreikkalaisten vaikutteiden ja roomalaisten hengen- 
voimien risteytymisen tuloksena paljon sellaista, joka yhä 

vielä elää meidän nykyaikaisessa sivistyksessämme. Ihmi- 
syyden aate, humanitas, johon uuden ajan humanismi 
pohjautuu, kiteytettiin sekin silloin yleispätevään muo- 
toonsa. 

Ei ole itse asiassa mitään yllättävää siinä, että humani- 
tas-käsitteen luoja on Cicero. Sillä hänen roomalaisole- 
mukseensa keskittyi kuin polttopisteeseen kaikki se aate- 
sisällys, jonka kreikkalaiset olivat jättäneet perinnöksi, ja 
hän kykeni antamaan sille tietyssä mielessä helppotajui- 
semman, mutta samalla myös jossakin määrin yleispäte- 
vämmän tai ainakin käyttökelpoisemman muodon. Cice- 
roa on tapana usein nimittää ajattelijana harrastelijaksi tai 
suorastaan pintapuoliseksi jäljittelijäksi. Mutta sellainen 
arvostelu osuu kiistämättömästi harhaan. Tuo monesti par- 
jattu ja väheksytty roomalainen, jolle Rooman historian 
pätevimmällä auktoriteetilla, Theodor Mommsenilla, ei 
ollut annettavana monta tunnustuksen sanaa, esiintyy ny- 
kyiselle tutkijapolvelle uudessa valaistuksessa. Hän alkaa 
saada takaisin sitä kunnian sädekehää, jonka ympäröimä- 
nä renessanssin ajan oppineet hänet näkivät. Ihmisenä ja 
luonteena hän kaiketi ei ollut kaikkein suurimpia, mutta 
länsimaisen sivistyksen valtahahmoihin hän joka tapauk- 
sessä on luettava. Hänen käytännöllinen silmänsä, joka 
johti hänet kaikessa ajattelussa etsimään kosketuskohtia 
elämään ja kiinnittämään huomiota käytännöllisiin sovel- 
lutuksiin, tuo hänet erityisen lähelle nykyhetken ajatus- 
tapoja. Niinpä on vallan luonnollista, että juuri hän mää- 

ritteli ihmisyysaatteen sisällyksen ja siitä tehtävät käytän- 
nölliset johtopäätökset. 

Mutta tässä suhteessa Cicero merkitsee sangen pitkän 
aatehistoriallisen kehityksen päätepistettä. Humanismin 
juuret ovat ymmärrettävästi kreikkalaisen ajattelun pii- 
rissä, vaikka kreikkalaiset eivät koskaan saaneetkaan muo- 
dostetuksi sanaa, joka samalla tapaa kuin roomalainen 
humanitas olisi kuvastanut käsitteen merkityssisältöä. Mer- 
kitsevintä tältä kannalta tietenkin oli ihmisen erikoisluon- 
teen toteaminen. Ennen kuin ihmisyys saattoi tulla tar- 
kastelun 'kohteeksi, oli löydettävä ihminen. Oli havaitta- 
va, että ihminen olennaisesti erosi eläimistä ja että se, mi- 
kä hänet niistä erotti, oli jotakin arvokasta. Itsestään sel- 
vänä tosiasiana tämä ero tietysti on ollut ihmisen tietoi- 
suudessa kaikkein hämärimmästä muinaisuudesta lähtien. 
Mutta vasta suhteellisen myöhään tämä ihmisen ja eläin- 
ten välinen eroavaisuus joutuu periaatteellisen pohdiske- 
lun kohteeksi. Kreikkalainen runoilija Hesiodos, joka eli 
600-luvulla eKr., on ensimmäinen, joka toteaa, että ihmi- 
sillä ja eläimillä on olennainen ero: eläimillä ei ole käsi- 
tystä siitä, mikä on oikeaa ja mikä väärää. Hesiodos siis 
pitää oikeustajua ihmisen tärkeimpänä ominaisuutena, 
joka erottaa hänet eläimistä. Toinen kreikkalainen, Alk- 
maion, jonka elinaika sattuu 500 vaiheille eKr., kiinnittää 
jo huomion siihen, mikä ihmisessä on olennaisinta, sanoes- 
saan: »Ihmisellä on kaikkien muiden elävien olentojen 
rinnalla se etu, että hän yksin ajattelee; muut kykenevät 

tosin havaitsemaan, mutta eivät ajattelemaan». Tässä to- 
teamuksessa keksittiin ensimmäisen kerran ajatteleva ih- 
mishenki, ja siten luotiin perusta ihmisyysaatteelle, jonka 
Herakleitos samoihin aikoihin kiteytti lauseeseen: »Ihmi- 
sen onni ei ole nautinnossa, vaan ajattelemisessa». Ajatte- 
lun tuotteina syntyivät sivistys ja oppi, joista filosofi De- 
mokritos 400-luvulla eKr. sanoi, että ne muovaavat ihmi- 
selle uuden luonnon. Ihmisen käsitteeseen liittyi täten 
alusta alkaen usko ihmishengen kehittymismahdollisuu- 
teen. 

Voimme erittäin vaillinaisesti seurata kreikkalaisen ajat- 
telun kulkua ennen sitä murroskautta 400-luvun lopulla, 
jota Platonin meille säilynyt laaja tuotanto välillisesti va- 
laisee. Meidän on tyydyttävä lyhyihin lainauksiin, jotka on 
temmattu irti yhteydestään ja joiden todellista merkitystä 
meidän sen vuoksi on vaikeata selvittää. On ilmeistä, että 
ajattelu monesti oli hapuilevaa, kun oli luotava abstrakti- 
sia käsitteitä ja saatava ne ilmaistuiksi kielen riittämättö- 
mien sanavarojen avulla. Mutta saatamme selvästi havaita, 
kuinka ajattelu askel askelelta muodostuu yhä henkisem- 
mäksi. Eräänlainen yhä etenevä henkistyminen antaa lei- 
maa kreikkalaisen kulttuurin kehitykselle kautta vuosi- 
satojen. Jo Ksenofanes v:n 500 paikkeilla eKr. saattoi lau- 
sua, että on väärin pitää ruumiillista voimaa parempana 
kuin viisautta. Sillä vain viisauden ansiosta yhteiskunnat 
säilyvät. Tämä henkistymisliike saavuttaa päätepisteensä 
Platonin ajattelussa. Platonin mukaan ihmisen sielu on 

jumalallista alkuperää ja siis kuolematon. Ihmisen tehtä- 
vänä on sen mukaisesti ennen kaikkea kehittää ja vaalia 
sitä, mikä yhdistää hänet jumalalliseen, siis sieluaan eli 
henkeään. Näin on ihmishenki tullut korkeimmaksi ar- 
voksi. Niinpä Aristoteles Platonin ajatusten pohjalla on 
voinut luonnehtia selvän, joskin yksipuolisen ihmisyysoh- 
jelman: Ihminen on määrätty ajattelemaan ja hän saavut- 
taa todellisen onnen askarruttamalla arvokkainta, mitä 
meissä on, järkeä. 

Aristoteleen katsantokanta on puhtaasti teoreettinen, ja 
sen vuoksi hän panee yksinomaisesti painoa ihmisen älyl- 
lisen kyvyn kehittämiseen. Sitä vastoin hellenistisen ajan 
filosofia korosti myös ihmisyyteen liittyviä eetillisiä ja us- 
konnollisia vaatimuksia. Varsinkin stoalaisen opin vaiku- 
tus ihmisyys-aatteen muovautumiseen on ollut huomattava. 
Stoalaisen käsityksen. mukaan kaikki ihmiset olivat peri- 
aatteellisesti samanarvoisia. Siitä seurasi, että oikea ihmi- 
syys edellytti kaikkien ihmisten oikeuksien kunnioittamis- 
ta. Ihmisyysajatukseen tuli tätä tietä voimakas eetillinen 
sisällys. Mutta kun ihmisen oli kyettävä elämään sopusoin- 
nussa maailmanhengen kanssa, joka oli samaa kuin juma- 
la, yhdistyi ihmisyyteen myös uskonnollinen piirre. Todel- 
linen ihmisyys merkitsi varauksetonta pyrkimystä antau- 
tua jumaluuden ohjattavaksi. Stoalainen filosofia opetti 
myös, että ihminen pohjaltaan oli hyvä ja että hänellä oli 
kyky muodostaa elämänsä oikeille perusteille, jos hän salli 
hyvien voimien itsessään vaikuttaa. Näin oli syntynyt usko 

ihmiseen ja hänen perimmäiseen jalouteensa, mikä teki 
mahdolliseksi ihmisyys-aatteen viemisen lopullisiin johto- 
päätöksiinsä. 

Kiteyttäessään antiikin ihmisyyskäsityksen siihen muo- 
toon, joka sitten tuli uudelle ajalle esikuvalliseksi, Cicero 
tietenkin rakensi kreikkalaisen ajattelun pohjalle. Mutta 
hän saattoi käyttää hyväkseen sanontaa, joka oli kasvanut 
kotoisella roomalaisella maaperällä. Roomalaisilla näet — 
ihme kyllä, voimme lisätä — oli käytettävänä sana, joka 
merkitsi sekä inhimillisyyttä että ihmisyyttä. Se oli juuri 
humanitas, joka sanana oli olemassa ennen Ciceroa, mutta 
jolle vasta Cicero antoi sen aatteellis-ohjelmallisen merki- 
tyksen. Yleensä Ciceron oli luotava uudet latinalaiset sa- 
nat kreikkalaisten kehittelemille käsitteille, joilla latinassa 
useimmiten ei ollut ilmaisua, mutta tässä hänen ei tarvin- 
nut turvautua uutissanaan. Päinvastoin oli asianlaita niin, 
että kreikasta puuttui ihmisyyttä merkitsevä sana. Kreik- 
kalaisilla oli vain sana filantropia, jolla oli toisenlainen 
merkitysvivahdus ja joka ei koskaan voinut ilmaista kaik- 
kea sitä, mitä latinan humanitas. 

Latinan sana humanitas on johdannainen adjektiivista 
humanus, joka merkitsee joko inhimillistä tahi sitä, mikä 
on ihmiselle tunnusmerkillistä. Ennen Ciceron aikaa tätä 
laatusanaa käytettiin melkein yksinomaan merkityksessä 
"inhimillinen", niin että se oli suunnilleen samaa kuin 
'lempeä’, 'sävyisä", 'suvaitseva'. Vasta Cicero alkaa käyttää 
sanaa voimakkaasti korostetussa merkityksessä tarkoitta- 

massa sitä, mikä on erikoisesti tahi yksinomaan 
ihmiselle ominaista. Cicerolla on silloin mielessä ero, joka 
on ihmisen ja eläimen välillä. Se, mikä on ihmisillä, mut- 
ta ei eläimillä, on juuri sitä, mikä ennen muuta ansaitsee 
laatusanan humanus. Näin tämä laatusana joskus saa mer- 
kityksen, joka voidaan ilmaista vastineella "henkisesti kor- 
keatasoinen'. Sen mukaisesti sävyttyy myös johdannais- 
substantiivi humanitas. Sekin saa väkevästi emfaattisen 
korostuksen, joka erottaa sen kielen arkisanoista. Se ei 
enää merkitse pelkästään 'inhimillisyyttä' eikä ihmisenä 
olemista sellaisenaan, vaan 'ihmisyyttä' korkeatasoisessa, 
hengen vaatimuksia tyydyttävässä muodossa. Näin on syn- 
tynyt se humanitas-käsite, joka meitä tässä yhteydessä kiin- 
nostaa. Ihmisyys on tällöin Cicerolle samaa kuin henki- 
syys tai hengensivistys, vieläpä joskus samaa kuin oppi ja 
sivistys yleensä. 

Ciceron lähtökohta on sama kuin kreikkalaisten ajatte- 
lijain: Se, mikä ihmisille on tunnusmerkillistä ja joka 
erottaa heidät eläimistä, on jumalallista alkuperää. Henki 
on siis ehdottomasti arvokkainta, mitä ihmisissä on. Hen- 
gen kehittäminen on täten korkein tehtävä, minkä ihmi- 
nen voi suorittaa. Mutta Cicero ei käsitä hengen voimien 
kasvattamista Aristoteleen tapaan yksistään älylliseksi, vaan 
hän sisällyttää siihen myös eetillisiä ja esteettisiä vaati- ` 
muksia. Ihmisyys ei voinut olla vain järjen kaikkivaltaa, 
vaan siihen sisältyi ihmisen arvoinen käyttäytyminen sekä 
sisäisten vaikuttimien että ulkonaisten ilmenemysten kan- 

nalta. Voidaan sanoa, että Ciceron humanitas on eräänlai- 
nen ylevä gentleman-ihanne, jonka toteuttaminen edellyt- 
tää sekä korkeaa käsitystä ihmisestä että suurta sisäistä ja 
ulkonaista ryhtiä. Korostaessaan hengen merkitystä ihmi- 
sessä olevana korkeimpana arvona Cicero ei suinkaan pyri 
tekemään ihmisiä jumalien veroisiksi. Päinvastoin hän te- 
hostaa, että järki ja oppi osoittavat ihmiselle inhimillisten 
olojen haurauden ja onnen pettävyyden. Ciceron ihmi- 
syysaate ei lupaa ihmiselle mitään yli-inhimillistä kykyä, 
joka tekisi mahdolliseksi kohtalon vallitsemisen, vaan pi- 
kemminkin se opettaa ihmistä oikealla tavalla suhtautu- 
maan kohtalon vaikeuksiin. Se, jota elähdyttää humanitas, 
on jalostunut yksilö, joka ei tuota tahallaan kärsimyksiä 
muille, mutta joka kykenee kantamaan oman tuskansa 
ihmiselle ominaisella, arvokkaalla tavalla. 

Jokainen, joka syventyy Ciceron esittämiin ihmisyysaja- 
tuksiin, on valmis myöntämään, että yhtä hyvin renessans- 
sin ajan varsinaisen humanismin kuin Herderin ja Hum- 
boldtin edustaman uushumanismin aatepohja on kotoi- 
sin kreikkalais-roomalaisesta ajatusmaailmasta. Ihmisyys 
elämänkatsomuksena ja kasvatusihanteena ei ole muuta 
kuin Ciceron humanitas, joka sekin jo sisälsi sekä elämän- 
katsomuksen että kasvatuksellisen ohjelman. 





Naisen rintakuva 


Maalaus etruskilaisessa hantakammiossa 


13 — Muinaisuuden näköaloja. 





Etruskien sivistys ja sen alkuperä 


Etruskien nimessä on jotakin salaperäistä. Euroopan 
ikivanhassa kulttuurikeskuksessa on elänyt kansa, josta ei 
ole varmasti tiedetty, mistä se on alkuisin, ja jonka kieltä 
ei ole ymmärretty, koska se ei ole näyttänyt olevan sukua 
millekään tunnetulle kielelle. Kumminkin tämä kansa on 
kehittänyt korkean kulttuurin, jonka muistomerkkejä ih- 
metellen ja ihaillen katsellaan, ja jättänyt jälkeensä run- 
saanlaisesti kirjoituksia, joita voidaan helposti lukea, koska 
niissä on käytetty kreikkalaisilta omaksuttua kirjaimistoa, 
mutta jotka sisällykseltään aivan viime : aikoihin asti ovat 
jääneet täysin käsittämättömiksi. Ottaen huomioon sen 
huomattavan vaikutuksen, joka etruskilaisella kulttuurilla 
on ollut roomalaiseen sivistykseen sekä siten välillisesti 
koko meidän länsimaiseen kulttuuriimme, ei suinkaan ole 
vailla mielenkiintoa kysymys siitä, mistä etruskit ovat läh- 
töisin ja mitä heidän jälkeenjättämänsä kirjalliset muisto- 
merkit sisältävät. Näitä probleemeja tutkii etruskologia, 
joka metodisena tieteenhaarana ei ole vielä sataakaan vuot- 
ta: vanha ja jonka edustajia vielä nykyisinkin on suhteelli- 
sen vähän, mutta joka kuitenkin on päässyt erinäisiin var- 
moina pidettäviin ja merkittäviin tuloksiin. Suomessakin 

nus Hammarström, jonka ieena sairaus asa kuole- 
ma oli myös tälle tieteenhaaralle huomattava tappio. 
Etruskien kanta-alue oli se keski-Italiassa sijaitseva maa, 
jota asukkaitten nimen mukaan nimitettiin Etruriaksi ja 
joka suunnilleen vastaa myöhempää Toscanaa. Viimeksi 
mainittu alue, Toscana, on saanut sekin nimensä etrus- 
keista, joita nimitettiin etruskeiksi eli tuskeiksi. Tusci- 
nimestä on nimi Toscana johtunut. Täällä etelä-Etru- 
riassa Tiberistä pohjoiseen esiintyy sen kulttuurin piirtei- 
tä, jota voidaan nimittää etruskilaiseksi, noin 750 paik- 
keilta lähtien eKr. Etelä-Etruriasta _ etruskit it laajensivat 
aluettaan pohjoista, kohti meren rantaa: myöten, mutta 


vuosisadan puolivälissä eKr, vallitsivat melkein koko sitä 
aluetta, joka on Tyrrhenan meren ja Tiberin keski- ja ylä- 
juoksun välissä. Tästä ajankohdasta alkoi valloituskausi, 
joka lopulta vei siihen, että etruskeilla oli hallussaan suu- 
rin osa Italian niemimaata. Mm. he alistivat 7. vuosisadan 
jälkimmäisellä puoliskolla valtaansa Rooman, joka pysyi 
heidän hallussaan enemmän kuin vuosisadan. Kuudennen 
esikristillisen vuosisadan viimeisellä neljänneksellä etrus- 
kien valta oli laajimmillaan. Se ulottui Alppien rinteiltä 
keski-Kampaaniaan, Korsikasta Adrian mereen ja Apennii- 
neille. 

Mutta tätä valtakautta ei kestänyt kauan. Jo 6. ja 5. 
vuosisadan vaihteessa roomalaiset pudistivat päältään etrus- 

kien ikeen. Muisto siitä tapauksesta on säilynyt kertomuk- 
sena kuninkaiden karkoittamisesta ja tasavallan perustami- 
sesta. Rooman vapautumisella oli etruskien vallalle tuhoi- 
sat seuraukset. Maayhteys Etrurian ja Kampaanian välillä 
katkesi. Eikä sillä hyvä, vaan Rooma siirtyi pian hyökkäyk- 
seen. Lähes kaksi ja puoli vuosisataa kestäneiden taistelu- 
jen tuloksena oli, että v. 265 eKr. koko etruskilaisalue oli 
vankasti Rooman käsissä. Etruskin kieli ja etruskilainen 
kulttuuri eli kuitenkin edelleen. Vasta vähitellen etruskit 
sulautuivat roomalaisiin, ja meidän ajanlaskumme ensim- 
mäisellä vuosisadalla lakattiin viimein puhumasta ja käyt- 
tämästä etruskin kieltä. 

Etruskit eivät koskaan muodostaneet yhtenäistä valtiota, 
vaan kukin kaupunkiyhteiskunta oli itsenäinen ja jokai- 
sella oli oma kuninkaansa. Sittemmin kuninkuus kaikkial- 
ta poistettiin, ja valitut virkamiehet johtivat kaupunkival- 
tioita ja hoitivat niiden asioita. Eräänlainen valtioliitto oli 
olemassa, mutta se tuntuu kuitenkin olleen varsin löyhä, 
eikä sen merkitys koskaan päässyt suureksi. Etruskit näyt- _ 
tävät olleen _individualisteja, jotka eivät mielellään : alistu- _ 
N neet Tujaan ja keskitettyyn valtiojärjestykseen. Se seikka 
osittain varmaan aiheutti, että heidän valtansa murentui 
yhtä nopeasti kuin se oli rakennettu. Todennäköisesti ei- 
vät valloituksetkaan aikoinaan olleet yhtenäisen määrätie- 
toisen valtapolitiikan tulosta, vaan etruskien valtaa laajen- 
sivat yksityset kondottierit, jotka keräsivät aseellisia jouk- 
koja hankkiakseen saalista ja viljelysmaita itselleen ja kan- 

nattajilleen sekä perustaakseen kauppapaikkoja ja saadak- 
seen markkina-alueita tuotteilleen. Varsinaiset etruskit ei- 
vät edes kanta-alueellaan Etruriassa varmaankaan olleet 
enemmistönä, vaan he muodostivat valtiasluokan, joka oli 
alistanut lukuisamman alkuasukasväestön valtaansa. Teh- 
täisiin kuitenkin väärä johtopäätös, jos otaksuttaisiin, että 
etruskit olivat pelkästään ylimyksiä, jotka elivät toisten 
työstä. Ensi sijassa he ilmeisesti olivat kauppiaita ja liike- 
miehiä, jotka välittivät kreikkalaisen maailman ja itämai- 
den tavaroita, mutta myös oman yhä voimakkaammin ke- 
hittyneen teollisuutensa tuotteita ei ainoastaan Italiaan, 
vaan kauas keski-Eurooppaan saakka. He osasivat erittäin 
taitavasti käyttää hyväkseen niitä metalleja, joita oli lou- 
hittavissa heidän asuinseuduillaan, mm. Elban saarella. 
Kauppansa ja teollisuutensa varassa he rikastuivat, ja rik- 
kaudesta ovat todistuksina heidän mahtavat hautamuisto- 
merkkinsä, joista löydetyt kultaesineet ja taideteokset pu- 
huvat selvää kieltä rakennuttajien kulttuurin korkeasta 
tasosta. 

Varsinkin maanalaisten hautakammioiden tai oikeam- 
min sanoen salien seinissä olevat suurikokoiset maalaukset 
osoittavat niiden luojien suurta teknillistä taitoa samoin 
kuin huomattavaa taiteellista kykyä. Myös eräät etruskilai- 
sen kuvanveistotaiteen tuotteet ovat erittäin korkealla ta- 
solla. Niinikään erilaiset koriste-esineet, kulta- ja hopea- 
teokset, joita on löydetty haudoista, todistavat tekotavan 
taituruutta ja varmaa aistia. Vielä on tietenkin mainittava 

poltetut ja maalatut saviastiat, vaasit, joista parhaat vetä- 
vät vertoja kreikkalaisen taideteollisuuden vastaaville tuot- 
teille. Tosin etruskien taide ja taideteollisuus on aluksi 
itämaiden ja sittemmin kreikkalaisen taiteen voimakkaan 
vaikutuksen alainen. Mutta tuntijat voivat etruskilaisten 
luomissa teoksissa havaita erikoispiirteitä, joita ei niiden 
esikuvissa esiinny ja jotka puolestaan ovat periytyneet 
roomalaiseen taiteeseen. Nimenomaisesti on pantava mer- 
kille etruskien pyrkimys realismiin, joka pysyi kreikkalai- 
selle idealistisemmalle taidesuunnalle vieraana. Realistinen 
muotokuvataide näyttäytyy meille ensimmäisen kerran 
juuri etruskien luomissa teoksissa, ja se merkitsee ominta- 
keista lisää länsimaisen taiteen 'historiaan. Roomalaiset 
ovat perineet realistisen taiteellisen otteensa epäilemättä 
juuri etruskilaisilta oppimestareiltaan. Senpä vuoksi.on 
vaikea erottaa eräitä tasavallan ajan roomalaisia veistoksia 
etruskilaisista, koska taiteellinen ote näissä roomalaisissa 
teoksissa on niin vahvasti etruskilaissukuinen. 

Etruskien vaikutus roomalaiseen kulttuuriin on monilla 
aloilla ollut varsin suuri. Olihan Rooma juuri varhaisim- 
massa kehitysvaiheessaan ollut etruskien vallan alaisena yli 
sadan vuoden. Jopa Rooman nimikin on jotenkin varmasti 
etruskilaisperäinen; sitä näet ei voida selittää latinasta kä- 
sin, kun se sitä vastoin on helposti yhdistettävissä eräisiin" 
etruskilaisperäisiin nimiin, sellaisiin kuin Rumon, joka 
on Tiber-joen vanha etruskilainen nimi. Etruskien vaiku- 
tusta Rooman varhaisimpaan valtiolliseen elämään todistaa 

se, että kolmen vanhimman patriisiluokan nimet, Tities, 
Ramnes, Luceres, ovat selvästi etruskilaisia. Todennäköi- 
sesti on Rooman tasavallankin ajan valtiojärjestyksessä 
eräitä piirteitä, joiden alkujuuret ovat etruskilaisessa kau- 
punkiyhteiskunnassa, vaikka meidän on niitä todistuskap- 
paleiden puuttuessa mahdotonta varmasti osoittaa. 
Uskonnon alalla sitä vastoin säilyi kautta koko antiikin 
ajan sellaista, mikä oli etruskeilta saatua. Niinpä jumalan 
nimi Minerva on varmasti etruskilaista alkuperää, koska 
se esiintyy kaikkein vanhimmissa etruskilaisissa piirtokir- 
joituksissa jo 8. vuosisadalla eKr. muodossa Menerva, Me- 
narva. Etruskien suurta vaikutusta roomalaiseen uskon- 
toon todistaa tämän ohessa se huomattava seikka, että Mi- 
nerva 6. vuosisadalla eKr. sai sijan ylimmässä jumalakolmi- 
kossa Juppiterin ja Junon rinnalla, kun sitä vastoin roo- 
malaiset aikaisemmin olivat ylimpinä jumalinaan palvo- 
neet Juppiterin ohella sodanjumalaa Marsia ja vanhaa 
Ouirinus-nimistä jumalaa, jonka luonnetta ei enää voida 
selvittää. Kapitoliumille Roomaan rakennettiin juuri tälle 
etruskilaiselle jumalakolmikolle pyhitetty temppeli, otak- 
suttavasti etruskilaisten rakennusmestarien johdolla. Etrus- 
keilta ovat roomalaiset saaneet myös taipumuksensa ennus- 
merkkien huomioon ottamiseen. Haruspeksit, jotka ennus- 
tivat uhrieläinten sisälmyksistä, noudattivat etruskien ke- 
hittämiä menetelmiä, ja lintujen lennosta tai niiden muus- 
ta käyttäytymisestä ennustaminen on sekin roomalaisilla 
etruskeilta omaksuttu tapa. Roomalaiseen temppeliarkki: 

Neidolla on käsissään helistimet ja nuorukainen 

tehtuuriin samoin kuin rakennustaiteeseen yleensä etruskit 
ovat niinikään syvällisesti vaikuttaneet. Vielä on mainit- 
tava, että roomalainen henkilönnimisysteemi, johon kuu- 
lui etunimi ja sukunimi, on varmasti etruskilaista alku- 
perää. 

Mistä tämä merkillinen kansa on kotoisin? Onko se iki- 
vanhoista ajoista asunut Italiassa, vai onko se tullut muual- 
ta ja siinä tapauksessa mitä tietä ja mistä? Jo antiikin ai- 
koina esiintyi tämän probleeman kohdalla kaksi vastakkais- 
ta käsitystä. Toista edustaa Dionysios Halikarnassolainen, 
joka eli Roomassa keisari Augustuksen aikana ja kirjoitti 
kreikaksi laajan Rooman muinaisuutta käsittelevän teok- 
sen. Hän pitää etruskeja alkuasukkaina huomauttaen, että 
he kieleensä ja tapoihinsa katsoen eroavat kaikista muista 
kansoista. Sitä vastoin Herodotoksella, joka kirjoitti his- 
toriateoksensa neljäsataa vuotta aikaisemmin, on ihan toi- 
senlaiset, vieläpä varsin yksityiskohtaiset tiedot. Herodotos 
kertoo, että Vähän Aasian Lyydiassa aikoinaan vallitsi kova 
nälänhätä. Kun se ei hellittänyt, vaan yltyi yhä ankaram.. 
maksi, niin Lyydian kuningas jakoi kansansa kahteen osaan 
ja heitti arpaa, kumpiko muuttaisi pois maasta. Pois muut- 
tavien johtajaksi hän määräsi poikansa, jonka nimi oli 
Tyrsenos. Nämä hankkivat laivoja ja sijoittivat niihin kai- 
ken omaisuutensa. Sitten he lähtivät purjehtimaan etsiäk- 
seen itselleen toimeentulomahdollisuutta ja maata. Pur- 
jehdittuaan monien seutujen ohi he saapuivat umbrilais- 
ten maahan, jonne he perustivat kaupunkeja ja johon he 

ovat jääneet asumaan, Herodotos sanoo, tähän aikaan saak- 
ka. Mutta he eivät enää sanoneet itseään lyydialaisiksi, 
vaan kutsuivat itseään kuninkaanpojan mukaan, joka oli 
heidät sinne johtanut. Hänen nimensä mukaan he ottivat 
nimeksi tyrseenit. Näin Herodotos, jonka kertomuksen 
ymmärtämiseksi on tiedettävä, että etruskien kreikkalainen 
nimi oli tyrsenoi, tyrseenit. 

Vaikka Herodotoksen kertomuksessa on perustamistari- 
noille ominaisia sadunomaisia piirteitä, jää siihen kuiten- 
kin asiallista sisällystä enemmän kuin Dionysios Halikar- 
nassolaisen ylimalkaiseen väitteeseen, että etruskit ovat 
alueellaan alkuasukkaita. Sillä mistä Dionysios olisi voinut 
sellaisesta seikasta saada luotettavan tiedon? Sitä vastoin 
on mahdotonta otaksua, että Herodotos olisi kauttaaltaan 
tuulesta temmannut kertomuksensa. Vaikka historian isä 
on herkkäuskoinen, ei voida osoittaa, että hän milloinkaan 
olisi tekaissut kuvauksia, joita hänen teokseensa sisältyy. 
Täytyi siis olla olemassa perimätieto, jonka mukaan etrus- 
kien alkuperämaa oli Vähän Aasian Lyydia, Tarkemmin 
tutkien kaikki tuntemamme tosiseikat — eräitä joidenkin 
tutkijain moniselitteisiä arkeologisia havaintoja lukuun 
ottamatta — viittaavat juuri Vähään Aasiaan etruskien 
alkuperäisenä kotimaana. Lemnoksen saarelta Vähän 
Aasian edustalta on löydetty 6. vuosisadalta peräisin ole- 
via piirtokirjoituksia, joissa on selvästi etruskien sanojen 
kaltaisia ilmaisuja. Etruskien ennustusmenetelmät ovat 
epäämättömästi saaneet vaikutteita Kaksoisvirranmaan ba- 

bylonilaisista opeista. Etruskien kuvaamataiteessakin esiin- 
tyy piirteitä, jotka lähinnä tuovat mieleen Vähän Aasian 
heettiläisen taiteen tuotteita. Lisäksi etruskien maantie- 
teellinen asema suhteellisen kapealla ja rajoitetulla ranta- 
kaistaleella, josta he sitten levittivät valtaansa, saa helpoim- 
min selityksensä, jos he ovat saapuneet Italiaan meritse. 
On tosin huomautettu, ettei niin suuri ihmisjoukko ole 
voinut niin varhaisina aikoina, kuin tässä on kysymys, pur- 
jehtia kaukaa Vähästä Aasiasta näin pitkälle. Mutta mei- 
dän ei tietenkään pidä käsittää Herodotoksen kertomusta 
kirjaimellisesti siten, että muutto olisi tapahtunut yhdellä 
kertaa. Lyydian tyrseenien tulo Italiaan on ilmeisesti ta- 
pahtunut useina aaltoina. Eikä meidän myöskään tarvitse 
kuvitella siirtolaisten määrää kovin suureksi. Etruskithan 
muodostivat maassaan vain hallitsevan luokan, eikä suin- 
kaan ole mahdotonta, että parin vuosikymmenen aikana 
riittävän suuri ihmisjoukko on saattanut siirtyä laivoilla 
Vähästä Aasiasta Italiaan. Ratkaisevaa tieteelliseltä kan- 
nalta katsottuna on se, että ainoa historiallinen tieto, joka 
meille on säilynyt etruskien alkuperästä, sanoo heidän saa- 
puneen Vähästä Aasiasta. Kun etruskilaisen kulttuurin 
piirteet erinomaisesti sopeutuvat tähän Herodotoksen vä- 
littämään perimätietoon, täytyisi olla mitä pätevimmät pe- 
rusteet, jotta sitä voitaisiin pitää perättömänä. Sellaisia ei 
kuitenkaan ole voitu esittää, minkä johdosta on syytä pi- 
tää Herodotoksen tietoa oikeana. Etruskit ovat siis viimeis- 
tään 8. vuosisadalla eKr. saapuneet meritse Vähästä Aasias- 

ta sille alueelle, joka sittemmin heidän mukaansa sai ni- 
men Etruria, myöhemmin Toscana. Todennäköisesti he 
ovat samaa kansaa, joka mainitaan egyptiläisissä lähteissä 
13. ja 12. vuosisadalla eKr. nimellä Tursa ja joka silloin 
oli mukana tekemässä hyökkäyksiä Egyptiin. 





Etruskin kielen ongelma 


Tunnemme etruskien kielen ennen kaikkea piirtokirjoi- 
tuksista, joita on yhteensä löydetty lähes kymmenentuhat- 
ta. Useimmat niistä ovat kuitenkin varsin lyhyitä. Enim- 
mät ovat hautakirjoituksia, mutta lisäksi on kirjoituksia 
monenlaisissa esineissä, rahoissa, kameissa, peileissä ja me- 
talli- tai saviastioissa jne. Tavallista laajempia kirjoituksia 
on vain kolme. Pisin on teksti, joka on kirjoitettu punavä- 
rillä muumiokääreisiin, joita nykyisin säilytetään Jugosla- 
viassa Zagrebin museossa. Siinä on n. 1500 sanaa, mutta 
niistä on vain 500 erilaista, koska samanlaiset kaavat yhä 
uudelleen toistuvat. Teksti on peräisin 3. ja 1. vuosisadan 
väliseltä ajalta eKr. Sisällys on ymmärrettävästi uskonnol- 
lista. Toiseksi pisin on Capuasta löydetty savitaulu, jonka 
sisällys niinikään on uskonnollinen ja jossa on luettavissa 
kolmisensataa sanaa. Se on peräisin 6. tai 5. vuosisadalta 
eKr., siis paljon vanhempi. Kolmantena on mainittava Pe- 
rusiasta tavattu kivi, joka sisältää jonkinlaisen tilusrajoja 
koskevan sopimuksen ja on 2. vuosisadalta. Siinä on 120 
sanaa. Lisäksi on säilynyt seitsemän sellaista kirjoitusta, 
joissa on useita kymmeniä sanoja kussakin. 

Etruskilaiset kirjoitukset voidaan helposti lukea, sillä 

ne on kirjoitettu kreikkalaisesta kirjaimistosta kehitetyillä 
kirjaimilla, joiden muoto suurin piirtein on sama kuin 
tuttujen kreikkalaisten piirtokirjoituskirjaimien. Mutta 
sitä vaikeampi on niiden tulkitseminen. Tieteelliselle poh- 
jalle sen saattoi vasta v. 1874 saksalainen W. Deecke, joka 
yhdessä C. Paulin kanssa laski perustuksen metodiselle et- 
ruskin kielen tutkimukselle. Myöhemmistä tutkijoista on 
erityisesti mainittava ruotsalainen O. A. Danielsson, tans- 
kalainen S. P. Cortsen ja italialainen M. Pallottino, joista 
viimeksi mainittu yhä on uupumattomassa tutkijantyössä. 
Etruskilaisia kirjoituksia ei voida selvittää vertailemalla 
niissä esiintyviä sanoja joidenkin muiden kielten sanoihin 
ja pyrkimällä siten etymologista tietä pääsemään selvyyteen 
niiden merkityksestä. Kaikki sellaiset yritykset ovat epäon- 
nistuneet, koska ei ole olemassa mitään tunnettua kieltä, jo- 
ka ilmeisesti olisi etruskin sukulainen. Ne, jotka ovat erään- 
laisen perusteettoman yleisvaikutelman nojalla pitäneet et- 
ruskia indoeurooppalaisena kielenä — sellaisia tutkijoita on 
yhä olemassa — ja käyneet vertailevan kielentutkimuksen 
menetelmin selvittämään etruskin sanojen merkitystä, ovat 
tietenkin johtuneet pelkkiin kehäpäätelmiin. He joutuvat 
käyttämään todistusperusteena sellaista väitettä, joka juuri 
olisi todistettava. Tietenkin voidaan asettamalla mielivaltai- 
sia merkityksiä aina saada tekstiin jonkinlainen järjellinen 
ajatus, mutta sellaisilla perusteilla suoritetuilla päätelmillä 
ei ole vähintäkään tieteellistä arvoa. Niinpä ranskalainen 
Jules Martha v. 1913 julkaisemassaan laajassa teoksessa us- 

koi voivansa osoittaa etruskin kielen olevan suomen kielen 
sukua, mikä tietysti oli täysin perusteetonta. 

Ainoa menetelmä, jonka avulla voidaan, tosin hitaasti ja 
vaivalloisesti, mutta tarpeellista varovaisuutta käyttäen 
kuitenkin askel askelelta varmasti päästä päteviin tulok- 
siin, on ns. kombinatorinen metodi. Se tietää, että tietyis- 
tä yksinkertaisista tosiasioista lähtien etruskilaisia kirjoi- 
tuksia toisiinsa vertailemalla päätellään, mitä jonkin sanan 
siinä yhteydessä täytyy merkitä. Tällainen menetelmä olisi 
tietysti sekin mahdoton, jolleivät lähtökohdaksi tarjoutuisi 
eräät kaksikieliset kirjoitukset, jotka tosin ovat aivan ly- 
hyitä, mutta jotka kuitenkin tarjoavat muutamia ehdotto- 
masti varmoja tosiasioita. Sellainen kaksikielinen kirjoitus 
on v. cazi clan — C. Cassius C(ai) f(ilius). Siitä saamme 
varmuudella clan sanan merkityksen, joka on ’poika'. 
Eräässä toisessa piirtokirjoituksessa on etruskin cahatial 
muodon vartineena Cafatia natus. Sen perusteella voidaan 
päätellä, että cahatial on genetiivi, mikä toteamus voidaan 
verifioida monilukuisten samantapaisten nimiä sisältävien 
piirtokirjoitusten avulla. Mutta eräiden toisten kirjoitus- 
ten perusteella voidaan päätellä, että etruskissa on myös s- 
loppuinen genetiivi. Esim. meille säilyneessä pronssisessa 
maksan kuvassa on maksan puoliskot merkitty sanoilla 
usils ja tivs. Meille tunnettujen latinalaisten ennustusse- 
lostusten perusteella tiedämme, että maksan toista puolta 
hallitsee aurinko, toista kuu. Vertailemalla muihin meille 
säilyneisiin kirjoituksiin, joissa nämä sanat esiintyvät, ha- 

vaitaan, että aurinko oli usil ja kuu tiv. Maksassa sanat ovat 
genetiivimuodoissa: ‘auringon’ ja 'kuun'. Samantapaisin 
kombinatorisin menetelmin on päästy selville siitä, että 
vaimo oli etruskiksi puia ja tytär sec. Kun hautakirjoituk- 
sissa usein esiintyy sanamuoto avils laskusanojen seuraama- 
na, on sekin johtopäätös varma, että avil merkitsee 'vuosi’. 

Nyt saattaa joku lukijoista kysyä, mistä laskusanat sitten 
tiedetään. Ensimmäiset kuusi laskusanaa tunnetaan ei to- 
sin yksilöllisesti, mutta ryhmänä sen perusteella, että meil- 
le on säilynyt noppakuutioita, joihin laskusanat yhdestä 
kuuteen on merkitty kirjaimin. Nämä laskusanat ovat 
makh zal thu huth ci sa. Ikävää on, ettei noppakuutio sa- 
no, mikä on ykkönen, mikä kakkonen jne. Erinäisin pää- 
telmin on tultu siihen tulokseen, että järjestys olisi tällai- 
nen: thu 1, zal 2, ci 3, sa 4, makh 5 ja huth 6. Mutta tätä 
järjestystä eivät kaikki tutkijat hyväksy, vaan monet ovat 
sitä mieltä, että kuih on 4 ja sa 6. Mielenkiintoista on 
muistaa, että Wilhelm Thomsen luuli näiden lukusanojen 
perusteella voivansa päätellä, että etruskin kieli on eräi- 
den kaukaasialaisten kielten sukua, seikka, joka ei tunnu 
todennäköiseltä. 

Kombinatorinen menetelmä, joka toistaiseksi, jollei 
uusia pitempiä kaksikielisiä kirjoituksia löydetä, on ainoa 
mahdollinen, ei ole voinut sanojen merkityksiä varmasti 
selvittää kuin hyvin vaatimattomassa määrässä. Noin sata 
sanaa tahi hiukan enemmän on ehdottoman vakuuttavasti 
tulkittu. Niiden joukossa on sellaisia nimisanoja kuin 





Linnustajia ja kalastajia. Ylhäällä kohtaus pidoista 
Maalaus etruskilaisen hautakammion seinässä 

lautni, joka merkitsee ‘vapautettu orja”, zilakh ”hallinto- 
viranomainen" (tässä yhteydessä on aihetta huomauttaa, 
ettemme varmasti tiedä, miten z'kirjain äännettiin), thaura 
"hauta", murs 'uurna’, hinthial 'haamu' sekä verbimuodot 
lupuce kuoli”, muluvanice "antoi’, 'uhrasi”. Lyhyiden piir- 
tokirjoitusten tulkitseminen on siten mahdollinen. Esim. 
sellainen hautakirjoitus kuin se, jonka tässä luemme, voi- 
daan suurin piirtein selittää: larthi einanei sethres sec 
ramthas ecnatial puia larthl cuclnies velthurusla avils 
huths celkhls. Se on tulkittuna: Larthi Einanei, Sethren 
ja Ramtha Ecnatian tytär, Larth Cuclnien, Velthurin po- 
jan, vaimo, kolmenkymmenen kuuden vuoden (ikäisenä). 
Laskusanojen tulkintaan on kuitenkin suhtauduttava 
varauksin, koska emme varmasti tiedä niiden merkitystä. 
Se vain on varmaa, että celkh on kymmenluku ja toden- 
näköisesti se on juuri kolmekymmentä. Kirjoituksessa on 
muuten kiintoisaa, että miehen nimeä Larth vastaa naisen 
nimi Larthi. Muutenkin voidaan todeta, että etruskissa on 
muodostettu feminiinejä -i suffiksilla. Mielenkiintoinen 
on: myös kaksinkertainen genetiivi Velthurusla nimestä 
Velthur. Edelleen on tärkeätä todeta, että laskusanatkin 
taipuvat pääsanansa mukaisesti, mikä erottaa ne indoeu- 
rooppalaisten kielten perusluvuista. Nehän esiintyvät kir- 
joituksessa genetiivin suffiksilla varustettuina, vieläpä 
celkh-kymmenluvussa on molemmat suffiksit ! ja s. Vuotta 
merkitsevä sana avil on yksikössä, niinkuin suomessa. 
Sen. sijaan että sanojen merkityksien tulkinnassa ei ole 

vielä päästy pitkälle, on etruskin kielen rakenne tarkko- 
jen kombinatoristen havaintojen nojalla voitu aika hyvin 
selvittää. Tiedetään, että etruskissa ei ollut lainkaan soin- 
nillisia klusiileja; klusiilit olivat todennäköisesti soinnitto- 
mia medioita niinkuin nykyviron vastaavat äänteet. O-vo- 
kaali puuttui. Paino oli voimakkaasti ekspiratorinen ja 
aina sanan ensi tavulla. Sukuja oli vain kaksi. Sijamuotoja 
tunnetaan s- ja l-päätteiset genetiivit, joilla joskus on da- 
tiiviin vivahtava merkitys, ri- ja n-päätteiset datiivit sekä 
i- ja t-päätteiset lokatiivit. Monikon tunnus on -r ja siihen 
lisätään sijapäätteet niinkuin yksikössä. Erikoista etruskin 
kielelle on, että taivutusmuotoja voidaan käyttää jälleen 
perusmuotoina ja niitä edelleen taivuttaa. Esimerkkinä 
voidaan mainita sana calu, joka merkitsee kuoleman ju- 
malaa. Genetiivi calus tarkoittaa kuoleman jumalan omaa 
ja saa sen johdosta merkityksen 'vainaja’. Sitä voidaan jäl- 
leen taivuttaa, niin että calusur merkitsee 'vainajat'. Onpa 
otaksuttu, että siitä johdettu muoto calusuras, joka oikeas- 
taan merkitsee 'vainajien', taas olisi muuttunut perussa- 
naksi merkityksessä 'vainajien valtakunta”, 'manala' ja että 
piirtokirjoituksissa esiintyvä muoto calusurasi, jossa on lo- 
pussa lokatiivin i-pääte, olisi tulkittava 'manalassa’. Tämä 
menee kuitenkin jo varmuuden rajojen ulkopuolelle. 
Verbeissä esiintyy yhteinen preesensmuoto, joka päättyy 
vokaaleihin a, e tai i ja jota käytetään myös futuurina. 
Verbivartalo päättyy aina konsonanttiin. Menneen ajan 
muoto on ce-päätteinen, ja käskytapa muodostetaan suf- 

fiksilla -ri, joka ehkä on sama suffiksi kuin tarkoitusta il- 
maiseva datiivin -ri. Partisiippeja muodostetaan -t, -as ja 
-sa tunnuksin. Partisiippeja näyttää käytetyn myös finiitti- 
muotojen merkityksessä. Toistaiseksi ei ole voitu todeta 
verbeillä monikkomuotoja eikä muita persoonamuotoja 
kuin yksikön kolmas. Mutta tämä seikka voi aiheutua tul- 
kittujen tekstien yksitoikkoisuudesta ja rajoitetusta sisäl- 
lyksestä, eikä siis ole lupa mennä kategorisesti päättele- 
mään, ettei etruskien verbeillä ole persoonamuotoja eikä 
monikkoa. Mielenkiintoista on havaita, että substantiiviin 
sellaisenaan voidaan liittää verbisuffiksi, esim. zilakhce 
'oli hallintovirkamiehenä'. 

Etruskin suffiksiaineksissa on osittain sellaista, joka 
muistuttaa indoeurooppalaisia kieliä, esim. genetiivin -s, 
lokatiivin -i ja menneen ajan tunnus -ce, joka viimemainit- 
tu tuo mieleen kreikan aoristin ja perfektin yksikön 3 per- 
soonan -ke suffiksin. Mutta sitä vastoin sanavarastossa eräi- 
tä kreikasta ja latinasta sekä umbrin kielestä lainattuja 
myöhäisiä sanoja lukuunottamatta ei ilmene mitään indo- 
eurooppalaisiin kieliin viittaavaa. Myös nominien monik- 
komuodostus ja sijapäätteiden liittäminen sanoihin tapah- 
tuu täysin indoeurooppalaisista kielistä poikkeavasti. Täy- 
tyy sen vuoksi pitää vakuuttavasti todistettuna, ettei etrus- 
kin kieli kuulu indoeurooppalaisiin kieliin. Kun sille hae- 
taan sukulaisia, kiintyy huomio eräisiin kreikan kielessä 
tavattaviin vanhoihin lainasanoihin. Sellainen on sana 
opyro, 'ottaa vaimoksi’, joka on alunperin äännetty opuiö. 

Siinä alkutavu o- on selvästi kreikkalainen etuliite, joka 
esiintyy esim. vanhassa sanassa opatros 'samasta isästä syn- 
tynyt’. Vartalo pui tuo etsimättä mieleen etruskin sanan 
puia 'vaimo'. Hammarström onkin yhdistänyt nämä sanat 
ja otaksunut, että kreikkaan sana on tullut niiden alkuasu- 
kasten kielestä, jotka asuivat Kreikassa indoeurooppalais- 
ten kreikkalaisten muuttaessa maahan. Etruskin kieli ja 
Kreikan alkuasukasten puhuma kieli olisi siis ollut läheistä 
vaan päinvastoin se on sopusoinnussa perimätiedon kans- 
sa, jonka mukaan etruskit ovat saapuneet Italiaan Egean 
meren rantamaista. Toinen samaan suuntaan viittaava 
sana on kreikan prytanis, joka alkuaan äännettiin prutanis 
ja joka merkitsee korkeaa hallintoviranomaista. Sana ei ole 
indoeurooppalainen, vaan on kreikan kielessä ikivanha lai- 
na. Sen on Hammarström yhdistänyt etruskin sanaan 
pruthne, joka varmasti merkitsee ’esimiestä’. Siinäkin meil- 
lä olisi sana, joka viittaisi etruskin kielen ja Kreikan alku- 
asukkaiden kielen läheiseen sukulaisuuteen. Etruski kuu- 
luisi tämän mukaisesti kieliryhmään, johon kuuluneita 
kieliä ennen indoeurooppalaisten tuloa puhuttiin Kreikas- 
sa, Egean meren saarilla ja Vähän Aasian länsirannikolla 
ja johon muinaisten kreetalaistenkin kieli todennäköisesti 
on luettava. l 

Katsaus, jonka tässä 'olen luonut, osoittaa, että etruskin 
kielen tutkimus on saavuttanut joukon tuloksia, jotka voi- 
daan merkitä pysyviksi. Vielä on tietenkin paljon tehtävää, 

eikä lähimainkaan ole tultu niin pitkälle, että kyettäisiin 
tulkitsemaan pitkiä tekstejä. Tosin eräät tutkijat uskovat' 
siihen pystyvänsä, mutta muita kuin itseään he eivät voi 
vakuuttaa. Kuitenkin päästään vähitellen eteenpäin, eikä 
tarvitse pelätä tulevansa vääräksi ennustajaksi, jos lausuu 
uskovansa, että etruskin kielen salaisuus on kerran tutki- 
joille täydellisesti paljastuva. 

